**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 6 Μαρτίου 2023, ημέρα Δευτέρα και ώρα 14.25΄, στην **Αίθουσα «Προέδρου Αθανασίου Κωνστ. Τσαλδάρη» (223), του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Μετονομασία της Ρυθμιστικής Αρχής Ενέργειας σε Ρυθμιστική Αρχή Αποβλήτων, Ενέργειας και Υδάτων και διεύρυνση του αντικειμένου της με αρμοδιότητες επί των υπηρεσιών ύδατος και της διαχείρισης αστικών αποβλήτων, ενίσχυση της υδατικής πολιτικής - Εκσυγχρονισμός της νομοθεσίας για τη χρήση και παραγωγή ηλεκτρικής ενέργειας από ανανεώσιμες πηγές μέσω της ενσωμάτωσης των οδηγιών ΕΕ 2018/2001 και 2019/944 - Ειδικότερες διατάξεις για τις ανανεώσιμες πηγές ενέργειας και την προστασία του περιβάλλοντος».

 Στη συνεδρίαση παρέστησαν ο Υπουργός Περιβάλλοντος και Ενέργειας, κ. Κωνσταντίνος Σκρέκας, o Υφυπουργός Περιβάλλοντος και Ενέργειας, κ. Νικόλαος Ταγαράς, ο Υφυπουργός Περιβάλλοντος και Ενέργειας, κ. Γεώργιος Αμυράς, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Χιονίδης Σάββας, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Καλογιάννης Σταύρος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γάκης Δημήτριος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Συντυχάκης Εμμανουήλ, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, υπάρχουν φορές που σε μία στιγμή αλλάζουν όλα στη ζωή μας. Το έδαφος φεύγει κάτω από τα πόδια μας. Τίποτα δεν είναι όπως πριν και ένας βαρύς σταυρός φορτώνεται στις πλάτες μας για πάντα. Μία τέτοια κατάσταση ζούμε αυτές τις μέρες. Απέραντη θλίψη και βουβός πόνος μας διακατέχουν, αλλά και ένα μεγάλο «γιατί» περνά από τις σκέψεις μας, ίσως και από τα χείλη μας. Αλήθεια, τι άλλο πρέπει να γίνει για να συμφωνήσουμε όλοι ότι πρέπει να γίνουμε πιο σοβαροί και υπεύθυνοι γι’ αυτό που επιλέξαμε να κάνουμε;

Η «θυσία» των παιδιών που χάθηκαν και που έγιναν παιδιά όλης της Ελλάδας δεν θα ξεχαστεί και θα στέλνει διαχρονικό μήνυμα στο σύνολο της ελληνικής κοινωνίας. Όλοι, από όποια θέση κι αν είμαστε, πρέπει να κάνουμε καλά, υπεύθυνα και αποτελεσματικά αυτό που αναλαμβάνουμε για λογαριασμό όλων των άλλων συμπολιτών μας. Βέβαια, τα δικά μας λόγια δεν μπορούν να απαλύνουν το μαρτύριο των οικογενειών που το ζουν και θα το ζουν για πάντα. Γι’ αυτό προορίζω τον λόγο μου για λογαριασμό όλων όσων δεν κάναμε το χρέος μας, με μία μόνο λέξη «Συγγνώμη».

 Για την επόμενη μέρα, κυρίες και κύριοι συνάδελφοι, οφείλουμε όλοι να γίνουμε καλύτεροι.

Στο σημείο αυτό, θέλω να ζητήσω απ’ όλους μας να κρατήσουμε ενός λεπτού σιγή στη μνήμη των αδικοχαμένων παιδιών και συμπολιτών μας.

*(Στο σημείο αυτό τηρήθηκε ενός λεπτού σιγή)*

Κυρίες και κύριοι συνάδελφοι, έρχομαι στο θέμα, για το οποίο έχει συγκληθεί η σημερινή μας Επιτροπή. Θα ξεκινήσουμε σήμερα στην πρώτη συνεδρίαση την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας, με τίτλο «Μετονομασία της Ρυθμιστικής Αρχής Ενέργειας σε Ρυθμιστική Αρχή Αποβλήτων, Ενέργειας και Υδάτων και διεύρυνση του αντικειμένου της με αρμοδιότητες επί των υπηρεσιών ύδατος και της διαχείρισης αστικών αποβλήτων, ενίσχυση της υδατικής πολιτικής - Εκσυγχρονισμός της νομοθεσίας για τη χρήση και παραγωγή ηλεκτρικής ενέργειας από ανανεώσιμες πηγές μέσω της ενσωμάτωσης των οδηγιών ΕΕ 2018/2001 και 2019/944 – Ειδικότερες διατάξεις για τις ανανεώσιμες πηγές ενέργειας και την προστασία του περιβάλλοντος».

Η διαδικασία την οποία θέλω να προτείνω σε όλες και όλους τους συναδέλφους και στον κ. Υπουργό είναι σήμερα να έχουμε την συζήτηση, επί της αρχής. Αύριο στις 10.00΄ να διεξαχθεί η ακρόαση των φορέων και στη 13.00΄ να συνεχίσουμε με την, επί των άρθρων, συζήτηση. Πριν από λίγο στη Διάσκεψη των Προέδρων, αποφασίστηκε αυτό το νομοσχέδιο να συζητηθεί στην Ολομέλεια την Τρίτη 14 Μαρτίου. Επειδή και λίγο πριν κάποιοι συνάδελφοι πρότειναν η β΄ ανάγνωση να μην πραγματοποιηθεί την Πέμπτη, αλλά την ερχόμενη Δευτέρα 13 Μαρτίου 2023, από την πλευρά του Προεδρείου σας λέω ότι αυτό είναι εφικτό και δεν υπάρχει κανένα πρόβλημα.

Κύριε Υπουργέ, έχετε κάποιο κώλυμα; Μπορούμε να το διευθετήσουμε έτσι; Να πάμε, δηλαδή, τη β΄ ανάγνωση την ερχόμενη Δευτέρα 13 Μαρτίου 2023 στις 14.00;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν έχουμε αντίρρηση, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Οπότε να πούμε τη Δευτέρα στις 14.00΄, για να προλάβουν και οι συνάδελφοι από την Περιφέρεια. Είπαμε, λοιπόν, τα διαδικαστικά των συνεδριάσεων. Ωστόσο, να παρακαλέσω, επειδή το πρωί θα έχουμε την ακρόαση των φορέων να προτείνουμε άμεσα τους φορείς που θα καλέσουμε, για να γίνει η ενημέρωσή τους άμεσα.

Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας)**: Κύριε Πρόεδρε, επιτρέψτε μας και από την πλευρά του ΣΥΡΙΖΑ, να μοιραστούμε την οδύνη και τη θλίψη γι’ αυτό το τραγικό δυστύχημα. Θεωρούμε ότι το σοκ που έχει καταγραφεί στην ελληνική κοινωνία, δεν είναι μόνο ότι αφορά δεκάδες οικογένειες, αλλά μας επηρεάζει όλους και είναι σίγουρο ότι θα παραμείνει και στην κοινωνική και στην πολιτική «σφαίρα». Δημιουργεί και σοβαρές ευθύνες σε εμάς, στη Βουλή, στους Βουλευτές και στην Κυβέρνηση, βέβαια. Στην Κυβέρνηση δημιουργεί μία ευθύνη, να μην «κρυφτεί» πίσω μια «συγγνώμη» που προσπαθεί να τη μοιράσει με άλλους, αλλά να αναλάβει την ευθύνη. Δεν ανέλαβε την ευθύνη της ασφάλειας, ας αναλάβει την ευθύνη της συγγνώμης. Το έχει ανάγκη η κοινωνία μας.

Για εμάς αυτό που έχει ιδιαίτερη σημασία, είναι να συνειδητοποιήσουμε, επιτέλους, ότι, πέρα από τα λόγια που μας ενώνουν, τα λόγια συμπαράστασης, πρέπει να μας ενώνει και κάτι ακόμα: Η βούληση νομοθέτησης για ισχυρή Πολιτεία, διότι, δυστυχώς, τα τελευταία χρόνια αυτό που βλέπουμε με την Κυβέρνηση του Κυριάκου Μητσοτάκη, είναι η Πολιτεία μας, ολοένα και να «αδυνατίζει» και να μην υπάρχουν στοιχειώδη εργαλεία ασφάλεια που να είναι κατοχυρωμένα, είτε με τον ανθρώπινο παράγοντα, είτε με την τεχνολογία. Είναι αδιανόητο να επικαλούμαστε ανθρώπινα λάθη, ενώ γνωρίζουμε, ότι υπάρχουν τεχνολογίες, καινοτομία, επιστήμη και γνώση, που μπορεί με συστήματα ασφαλείας να προλαμβάνεις το ανθρώπινο λάθος. Το σπουδάσαμε και το γνωρίζουμε. Πρέπει να είναι στην υπηρεσία της κοινωνίας.

Γι’ αυτόν τον λόγο εμείς δεν θέλουμε να μιλάμε, κύριε Πρόεδρε, για «θυσία». Εμείς μιλάμε για ένα τραγικό δυστύχημα, για το απαιτείται η αναζήτηση ευθυνών και όχι διορισμένες επιτροπές από τον κ. Μητσοτάκη, όταν ο ελεγχόμενος θα διορίσει τον ελεγκτή του.

Θα περάσω, όμως, στα θέματα διαδικασίας, γιατί όφειλα να κάνω αυτήν την αναφορά, επί του εισαγωγικού. Κύριε Πρόεδρε, εμείς οφείλουμε να καταθέσουμε την οξύτατη αντίδρασή μας και την άρνηση του ΣΥΡΙΖΑ, σχετικά με την κατάθεση αυτού του νομοσχεδίου. Υπάρχουν τρεις κεντρικοί λόγοι, στους οποίους θα ήθελα ο Υπουργός να δώσει απάντηση. Προφανώς, η αρμόδια επιτροπή, η Διάσκεψη των Προέδρων, θα μπορούσε να έχει γνώμη. Δεν θέλησε, αλλά θα έπρεπε, κατά την άποψή μου, να έχει και η Βουλή γνώμη. Το πρώτο είναι ότι βρισκόμαστε στη «σκιά» ενός τραγικού δυστυχήματος και μάλιστα, ενός δυστυχήματος, το οποίο το χρησιμοποίησε και ο κ. Γεραπετρίτης, για να ζητήσει από την αρμόδια Επιτροπή του Ευρωκοινοβουλίου, που είναι σήμερα στην Ελλάδα, την Επιτροπή LIBE, να μην έρθει, επικαλούμενος την τραγικότητα των στιγμών για τη χώρα.

Μέσα σε αυτές τις τραγικές στιγμές, λοιπόν, παρότι προς το Ευρωκοινοβούλιο, για να αποφύγει, μάλλον, τον έλεγχο για τα θέματα Δημοκρατίας, ζήτησε να μην έρθει η Επιτροπή, η Κυβέρνηση εισάγει ένα νομοσχέδιο με ιδιαίτερα αρνητικές διατάξεις. Δεν μπορεί ο κ. Γεραπετρίτης, από τη μία να δηλώνει εγγράφως στο Ευρωκοινοβούλιο, ότι υπάρχει κήρυξη εκλογών στην Ελλάδα -«national elections have already been announced», αυτό γράφει ο κ. Γεραπετρίτης- να μην το γνωρίζει το Ελληνικό Κοινοβούλιο και εσείς τώρα φέρνετε ένα τέτοιο νομοσχέδιο. Υπάρχουν, λοιπόν, συγκεκριμένοι λόγοι, πρωτίστως, με αυτά που λέει η Κυβέρνηση.

Δεύτερον, το νομοσχέδιο, κύριε Πρόεδρε, έχει ισχυρά ζητήματα αντισυνταγματικότητας. Έρχεται σε αντίθεση με αποφάσεις του Συμβουλίου της Επικρατείας. Μπορώ να σας διαβάσω, τουλάχιστον, τρεις που αφορούν στην ιδιωτικοποίηση του νερού, αλλά μπορώ να σας διαβάσω, επίσης, και την απόφαση 2436, που αφορά στο άρθρο 162 για την Ακρινή. Είναι απαράδεκτο η Κυβέρνηση να επιχειρεί να παρακάμψει αποφάσεις του Συμβουλίου της Επικρατείας, μέσα από ένα νομοσχέδιο που, τάχα, η ίδια το έβαλε ως όρο στο Ταμείο Ανάκαμψης, γιατί δεν είναι υποχρέωση της χώρας.

Τρίτον, θέλω να δηλώσω και να γραφτεί και στα Πρακτικά, ότι αυτό το νομοσχέδιο έρχεται, κατά παράβαση του ν.4622/2019. Ξέρετε ποιος είναι αυτός ο νόμος; Είναι ο νόμος του κ. Γεραπετρίτη για το Επιτελικό Κράτος. Εκεί ορίζεται ρητώς, ότι τα νομοσχέδια πρέπει να έχουν δύο εβδομάδες ελάχιστη διαβούλευση και σε έκτακτους λόγους που πρέπει να αποδεικνύονται, να έχει το πολύ μία. Όμως, εδώ το μισό, τουλάχιστον, νομοσχέδιο αναρτήθηκε για τρεισήμισι μέρες. Οι τρεις εξ αυτών ήταν Σαββατοκύριακο και Καθαρά Δευτέρα. Αυτή είναι η δημοκρατικότητα της Κυβέρνησης; Παραβιάζει ακόμα και τον δικό της νόμο για το Επιτελικό Κράτος; Υπάρχει, λοιπόν, παραβίαση νόμου, αντισυνταγματικότητα, ενώ έρχεται σε πλήρη αντίθεση με αυτά που δηλώνει η Κυβέρνηση και για το δυστύχημα και το εθνικό πένθος, αλλά και για την προεκλογική περίοδο της χώρας.

Τέλος, κύριε Πρόεδρε, αυτό που πρέπει να ξεκαθαρίσουμε είναι πάρα πολύ απλό. Δεν δικαιούται μία Κυβέρνηση σε αποδρομή να νομοθετεί και μάλιστα να νομοθετεί, θίγοντας τα δημόσια αγαθά της Ελλάδας, την περιουσία όλων των Ελλήνων και των Ελληνίδων. Η Κυβέρνηση αυτή το μόνο που μπορεί να κάνει για τη χώρα, είναι να παραιτηθεί γρήγορα και να προκηρύξει εκλογές. Θεωρούμε ότι είναι απαράδεκτο να επιχειρεί ο κ. Σκρέκας να νομοθετήσει τέτοιες αντιμεταρρυθμίσεις αρνητικές για το μέλλον της χώρας, με ένα χαώδες πρόχειρο «γονατογράφημα», το οποίο έφερε εδώ με ελάχιστη διαβούλευση, που έχει ρυθμίσεις «σκούπα» μέχρι και «ρουσφέτια». Θεωρούμε ότι είναι απαράδεκτο και είναι προσβολή του Κοινοβουλίου. Μην συνεχίσει άλλο η Κυβέρνηση να προσβάλλει τη Δημοκρατία μας. Το καλύτερο που έχει να κάνει είναι να παραιτηθεί. Ζητούμε την απόσυρση του νομοσχεδίου και τη διακοπή της συνεδρίασης.

Σας ευχαριστώ

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Κύριε Πρόεδρε, θα ήθελα να πω, ότι για ένα νομοσχέδιο που είναι σαν τον Πάπυρο LAROYSSE, με άπειρα άρθρα, έχουμε μία διαδικασία δημόσιας διαβούλευσης προσχηματική-και είναι το λιγότερο που μπορώ να πω- φτιαγμένη έτσι, για να μην συμμετάσχει κανείς, από το μεσημέρι της Παρασκευής του τριημέρου της Καθαράς Δευτέρας και έληξε την Καθαρά Δευτέρα. Είναι προφανές, ότι το Υπουργείο δεν ήθελε να υπάρχει συμμετοχή. Είναι ένα νομοσχέδιο που αλλάζει τα πάντα, έχει θέματα ακραίας συνταγματικής εκτροπής, θα τα δούμε και στην ακρόαση φορέων και στις ομιλίες μας.

Την ίδια στιγμή, σε πλήρη έλλειψη σεβασμού, αυτό το νομοσχέδιο κατατίθεται, εν μέσω εθνικού πένθους στη Βουλή. Είναι αδιανόητα αυτά που έχουν γίνει με αυτό το νομοσχέδιο. Προφανώς, πρέπει να αποσυρθεί και να τηρηθούν, επιτέλους, οι διαδικασίες νομοθέτησης σε αυτή τη χώρα, πόσο μάλλον, όταν αυτό το νομοσχέδιο θίγει, τόσο κεντρικά ζητήματα και του ευρωπαϊκού δικαίου και του εθνικού δικαίου, όσο και του συνταγματικού μας δικαίου.

Ζητάμε την άμεση απόσυρση του νομοσχεδίου. Δυστυχώς, λόγω υγείας δεν μπορώ να είμαι μαζί σας σήμερα. Ελπίζω, όμως, ότι εφόσον είναι εφικτό από ιατρικής πλευράς, είτε στην επόμενη συνεδρίαση, είτε σε κάποια επόμενη διαδικασία των Επιτροπών, να μπορέσω να παρευρεθώ και με φυσική παρουσία. Αλλιώς, δυστυχώς, ακόμη και σε αυτό το τεράστιας σημασίας νομοσχέδιο θα είμαι μέσω WEBEX.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Υπουργός.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Πριν αναφερθώ σε αυτά που ανέφερε ο κ. Φάμελλος, θεωρώ υποχρέωσή μου να εκφράσω τη συντριβή μου για το τραγικό δυστύχημα που έγινε στα Τέμπη. Νομίζω ότι όλοι οι Έλληνες και όλες οι Ελληνίδες βρισκόμαστε σε ένα συλλογικό σοκ και δεν υπάρχουν λέξεις για να περιγραφεί η οδύνη. Αυτό που θέλω να πω, νομίζοντας πώς μας εκφράζει όλους, αφού και οι προλαλήσαντες το ανέφεραν, είναι ότι αποτελεί αδιαπραγμάτευτη θέση, τόσο της Κυβέρνησης, όσο και του συνόλου των πολιτικών δυνάμεων, να κάνουμε ότι περνά από το χέρι μας, για να μην συμβεί ποτέ ξανά μία τέτοια τραγωδία.

Ερχόμενος σε αυτά που είπε ο κ. Φάμελλος για τα του του νομοσχεδίου. Ανέφερε, μεταξύ άλλων, ότι ο ελεγχόμενος δεν πρέπει να είναι και ο ελεγκτής, αναφερόμενος σε μια Επιτροπή, αλλά και ότι θα πρέπει να κάνουμε ότι είναι δυνατόν, για να διορθώσουμε τα κακώς κείμενα του κράτους μας. Κύριε συνάδελφε, εμείς ακριβώς αυτό προσπαθούμε να κάνουμε με το σημερινό πολύ σημαντικό νομοσχέδιο. Και επειδή επαναφέρετε, όπως είδα και στη δήλωσή σας, αλλά και σήμερα στην Επιτροπή, μία επιχειρηματολογία που είναι έωλη, θέλω να αναφέρω αυτά που αναφέρει το Συμβούλιο της Επικρατείας στην απόφαση της Ολομέλειάς του, με αριθμό 1906/2014 και στη συνέχεια, 109/2022, -περιγράφω ακριβώς αυτά που έχει αναφέρει το Συμβούλιο της Επικρατείας στην Ολομέλεια- «είναι συνταγματικώς επιβεβλημένος ο έλεγχος της ΕΥΔΑΠ Α.Ε.» -αναφερόταν στην ΕΥΔΑΠ, γιατί εκεί ήταν το ζητούμενο για την ΕΥΔΑΠ- «από το ελληνικό δημόσιο, όχι απλώς με την άσκηση εποπτείας επί αυτής, αλλά και δια του μετοχικού της κεφαλαίου». Με αυτόν τον τρόπο δόθηκε μια για πάντα μία απάντηση, περί μη δυνατότητας ιδιωτικοποίησης των εταιρειών και των παρόχων πόσιμου νερού στη χώρα.

Πέρα και πάνω απ’ αυτό, όμως, εμείς προχωράμε ένα βήμα παρακάτω. Αν διαβάσετε το νομοσχέδιο που έχετε μπροστά σας, στην αιτιολογική έκθεση, για πρώτη φορά, αναφέρεται σε νόμο του κράτους, ότι «για πρώτη φορά ρυθμίζονται, κατά τρόπο συνεκτικό το πεδίο και ο φορέας της ρυθμιστικής και ελεγκτικής εποπτείας των φορέων που διαθέτουν το αποκλειστικό δικαίωμα παροχής υπηρεσιών ύδατος στη γεωγραφική περιοχή τοπικής αρμοδιότητας, όπως, Δήμοι, ΝΠΔΔ, ΟΤΑ, ΔΕΥΑ, Σύνδεσμοι Ύδατος, ΟΤΑ, ΕΥΔΑΠ, ΕΥΔΑΠ ΠΑΓΙΩΝ, ΕΥΑΘ, ΕΥΑΘ ΠΑΓΙΩΝ, ΟΕΒ».

Άρα, για πρώτη φορά, σε νόμο του κράτους που η δική μας Κυβέρνηση φέρνει, ρητά αναφέρεται στην Αιτιολογική Έκθεση, ότι εμείς δεν έχουμε καμία πρόθεση και δεν πιστεύουμε ότι είναι σωστό να ιδιωτικοποιηθεί η Υπηρεσία Παροχής Ύδατος στην Ελλάδα. Αντίθετα, όμως, επειδή πιστεύω ότι μπορούμε να κάνουμε πολλά, για να βελτιώσουμε αυτή την υπηρεσία, όπως θα σας πω και παρακάτω, γιατί υπάρχουν συγκεκριμένα γεγονότα αντικειμενικά που δείχνουν, ότι χρήζει περαιτέρω βελτίωσης η λειτουργία αυτών των Οργανισμών Παροχής Ύδατος και Πόσιμου Νερού στη χώρα μας, θεωρώ ότι αυτό που σήμερα ερχόμαστε να συζητήσουμε, πραγματικά, αλλάζει τα πράγματα.

Είναι μία μεγάλη μεταρρύθμιση, γιατί, αυτή τη στιγμή, ελεγχόμενος και ελεγκτής είναι το ελληνικό δημόσιο και συγκεκριμένα η Γενική Διεύθυνση του Υπουργείου Περιβάλλοντος και Ενέργειας, αλλά και οι Υπηρεσίες του Υπουργείου Εσωτερικών που εποπτεύουν και παράλληλα ελέγχουν τους Οργανισμούς Παροχής Ύδατος.

Βεβαίως, αν κάποιος δει τα αντικειμενικά προβλήματα, ότι έχουμε, δηλαδή, απώλειες που φτάνουν και το 65%, κατά μέσο όρο, έχουμε απώλειες της τάξης του 35%, σε ότι αφορά το πόσιμο νερό, αν κάποιος δει, ότι, μόλις, το 40% των Οργανισμών έχει καταθέσει τα στοιχεία που υποχρεούται από τον νόμο να καταθέτει, που αποδεικνύουν το πώς λειτουργεί στην αρμόδια Υπηρεσία του κράτους και στην πλατφόρμα που υπάρχει, αν κάποιος διαπιστώσει ότι υπάρχουν Εταιρείες Παροχής Ύδατος, Δημοτικοί Οργανισμοί εννοώ, που χρεώνουν το διπλάσιο ποσό, 190% στους πολίτες σε ότι αφορά στη χρήση του νερού, σε σχέση με αυτό που θα έπρεπε να χρεώνουν, βάσει της υπουργικής απόφασης τιμολόγησης νερού ή άλλοι που, είτε από λάθος, είτε επειδή το χρησιμοποιούν ως ένα άλλο εργαλείο, χρεώνουν το 30% μόνο και υποκοστολογούν το νερό, καταλαβαίνει ότι κάτι πρέπει να αλλάξει σε αυτόν τον τόπο.

Όμως, για να αλλάξει αυτό, υπάρχει η δική μας η πρόταση, μέσα από την επέκταση των αρμοδιοτήτων της Ρυθμιστικής Αρχής Ενέργειας, μία Ρυθμιστική Αρχή που δούλεψε, μία Ρυθμιστική Αρχή που έδειξε ότι μπορεί να σηκώσει μεγάλο βάρος μέσα στην ενεργειακή κρίση. Επεκτείνοντας, λοιπόν, τις αρμοδιότητες και φυσικά ενισχύοντας την Αρχή αυτή, θα μπορέσουμε να ασκήσουμε εποπτεία και έλεγχο, ώστε να βελτιώσουμε αυτά που μπορούν να βελτιωθούν.

Αυτό ζητάμε να συζητήσουμε μαζί σήμερα και νομίζω ότι κανείς δεν θα έπρεπε να έχει κάποια αντίρρηση στο να βελτιώσουμε αυτά που συμβαίνουν και που σας είπα ότι χρειάζεται να βελτιωθούν. Τα υπόλοιπα θέματα θα τα συζητήσουμε, αφού ακούσουμε και τους Εισηγητές.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Νομίζω, ότι δόθηκαν οι απαντήσεις και δεν έχει νόημα να επανέλθουμε στα ίδια. Εξάλλου, ξεκινάμε σήμερα Δευτέρα και μέχρι να ολοκληρωθεί στη Βουλή η ψήφιση του νομοσχεδίου μεσολαβούν, περίπου, δέκα ημέρες. Άρα έχουμε ένα δεκαήμερο ακόμη, ενώ λόγω και των γεγονότων είχαμε και μία καθυστέρηση και όλα αυτά ωφελούν στην πληρέστερη επεξεργασία του νομοσχεδίου.

Κυρίες και κύριοι συνάδελφοι, επειδή ακούστηκαν κάποια αρνητικά, για να μην υποβαθμίζουμε τα πάντα, ότι υπάρχουν πάρα πολλοί συμπολίτες μας που περιμένουν με αγωνία να ψηφιστούν κάποιες ρυθμίσεις που θα δώσουν λύση σε προβλήματα της καθημερινότητάς τους που χρονίζουν. Άρα, δεν ξέρω, αν στο σύνολό του επείγει, αλλά για κάποια πράγματα που εγώ γνωρίζω επείγει και τα οποία έπρεπε να έχουν ψηφιστεί και να έχουν ρυθμιστεί από χθες. Αυτή είναι η δική μου προσέγγιση.

Μετά, λοιπόν, απ’ όλα αυτά, να δώσω τον λόγο στον πρώτο Εισηγητή, τον συνάδελφο, τον Διονύση Σταμενίτη, Βουλευτή της Νέας Δημοκρατίας.

 Κύριε Σταμενίτη, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε. Αγαπητές και αγαπητοί συνάδελφοι, πριν ξεκινήσω την τοποθέτησή μου, θα ήθελα και από αυτό εδώ το βήμα, να εκφράσω τα συλλυπητήριά μου στις οικογένειες και στους συγγενείς των θυμάτων της μεγάλης τραγωδίας στα Τέμπη.

Πρόκειται για ένα συνταρακτικό γεγονός που μας έχει συγκλονίσει όλους και είναι χρέος μας, όπως και της Πολιτείας, να αποδώσουμε ευθύνες, να δώσουμε απαντήσεις και να μην επιτρέψουμε να συμβεί ποτέ ξανά κάτι παρόμοιο.

Θα ήθελα να πω -και επιτρέψτε μου αυτό- και δύο λόγια για τους ανθρώπους της πρώτης γραμμής, τους ανθρώπους του κρατικού μηχανισμού που κινητοποιήθηκαν άμεσα, όπως πυροσβέστες, διασώστες, στελέχη του ΕΚΑΒ, της Αστυνομίας, της Αυτοδιοίκησης, όπως και τους γιατρούς, νοσηλευτές και ψυχολόγους, που ήταν παρόντες στα νοσοκομεία μας και έφεραν και συνεχίζουν να φέρουν εις πέρας το πάρα πολύ δύσκολο έργο και στο επιχειρησιακό κομμάτι, αλλά και στο ψυχικό.

Σε ότι αφορά στο νομοσχέδιο, οι απαντήσεις μου στα σχόλια του Εισηγητή της Αξιωματικής Αντιπολίτευσης, θα έρθουν μέσα από την τοποθέτησή μου. Να πω, όμως, συμφωνώντας με τον Πρόεδρο, ότι είναι ένα νομοσχέδιο που φέρνει πάρα πολλές λύσεις και είναι αγωνία πολλών πολιτών να ολοκληρωθεί η ψήφισή του, ώστε να λυθούν προβλήματα, όπως κάνουν όλα τα νομοσχέδια που φέρνει η Κυβέρνηση αυτό το χρονικό διάστημα.

Σήμερα, λοιπόν, συζητάμε το νομοσχέδιο, με τίτλο «Μετονομασία της Ρυθμιστικής Αρχής Ενέργειας σε Ρυθμιστική Αρχή Αποβλήτων, Ενέργειας και Υδάτων και διεύρυνση του αντικειμένου της με αρμοδιότητες επί των υπηρεσιών ύδατος και της διαχείρισης αστικών αποβλήτων, ενίσχυση της υδατικής πολιτικής - Εκσυγχρονισμός της νομοθεσίας για τη χρήση και παραγωγή ηλεκτρικής ενέργειας από ανανεώσιμες πηγές μέσω της ενσωμάτωσης των οδηγιών ΕΕ 2018/2001 και 2019/944 - Ειδικότερες διατάξεις για τις ανανεώσιμες πηγές ενέργειας και την προστασία του περιβάλλοντος» του Υπουργείου Περιβάλλοντος και Ενέργειας, το οποίο εισάγει ένα πλήθος διατάξεων που περιλαμβάνουν αναγκαίες ρυθμίσεις στον τομέα της ενέργειας, της διαχείρισης των υδάτων και των αποβλήτων, των σταθμών ΑΠΕ και της προστασίας του περιβάλλοντος. Λόγω του πλήθους των ρυθμίσεων, θα προχωρήσω απευθείας στο περιεχόμενό τους, επιχειρώντας να παρουσιάσω τα βασικά του σημεία, τα οποία θα έχουμε και τη δυνατότητα να αναλύσουμε λεπτομερώς στην κατ’ άρθρον συζήτηση, αλλά και στην β΄ ανάγνωση.

Στην Α΄ Ενότητα, συναντάμε τις ρυθμίσεις για την μετονομασία της ΡΑΕ, σε Ρυθμιστική Αρχή Αποβλήτων Ενέργειας και Υδάτων και τη διεύρυνση του αντικειμένου της, με αύξηση των αρμοδιοτήτων στα πεδία των υπηρεσιών ύδατος και διαχείρισης αστικών αποβλήτων. Βασικός στόχος της ηγεσίας του Υπουργείου είναι να καλύψει με τρόπο ουσιαστικό το κενό που υπάρχει σήμερα στους τομείς αυτούς και να καθορίσει με σαφήνεια τον φορέα που θα τους εποπτεύει και θα τους ελέγχει.

Προκειμένου, λοιπόν, η νέα Αρχή να ανταποκριθεί στον ρόλο της και στο έργο της που πρόκειται να επιτελέσει, συντελούνται ορισμένες αλλαγές, βασικότερες από τις οποίες είναι η αύξηση των αρμοδιοτήτων της νέας Αρχής, η αλλαγή της διοικητικής της σύνθεσης και η αύξηση των μελών από 7 σε 13, οι αλλαγές στις αρμοδιότητες του Προέδρου και των Αντιπροέδρων της Ρυθμιστικής Αρχής, η αναδιοργάνωση των παροχών από τις υπηρεσίες ύδατος, ο εξορθολογισμός και η επικαιροποίηση αρμοδιοτήτων των φορέων υδατικής διαχείρισης και πολιτικής, η τροποποίηση μεμονωμένων ρυθμίσεων που είναι αναγκαίες για την ορθολογικότερη διαχείριση των υδάτων και η θέσπιση εθνικής στρατηγικής για τα ύδατα.

Επίσης, η εισαγωγή ρυθμίσεων για την προστασία των καταναλωτών και η αναβάθμιση της θέσης τους, μέσω της θέσπισης λογοδοσίας των φορέων παροχής υπηρεσιών ύδατος και διαχείρισης αποβλήτων, καθώς και μέσω του ελέγχου των αναπτυξιακών, επενδυτικών και τιμολογιακών πολιτικών.

Πρέπει να τονίσουμε ότι κρίθηκε πώς η επιλογή της επέκτασης των αρμοδιοτήτων της ΡΑΕ, είναι η ορθότερη και η πληρέστερη, ώστε να μπει τάξη στους τομείς αυτούς, καθώς αξιοποιείται η διοικητική και υποστηρικτική δομή μιας υφιστάμενης Ανεξάρτητης Αρχής, η οποία, επιπλέον, έχει εμπειρία στην άσκηση ρυθμιστικών και ελεγκτικών αρμοδιοτήτων. Επίσης, εγγυάται τη διαφάνεια, την ορθολογικότητα της υδατικής πολιτικής και διαχείρισης αστικών αποβλήτων. Σημαντικό μέρος κατέχουν και οι διατάξεις, αποκλειστικά, για την ενίσχυση της υδατικής πολιτικής, με τις οποίες επιχειρείται η ενσωμάτωση των λειτουργικών αδυναμιών, της ελλιπούς εποπτείας και της ανεπαρκούς λογοδοσίας, αλλά και η αποσπασματική εικόνα της ποιότητας του πόσιμου νερού.

Έρχομαι στη Β΄ Ενότητα, η οποία αφορά στην ενσωμάτωση των ευρωπαϊκών Οδηγιών 2018/2001 και 2019/944, που στόχο έχουν την προώθηση της χρήσης ενέργειας από Ανανεώσιμες Πηγές. Με επίκεντρο, ωστόσο, την ενεργότερη συμμετοχή των τελικών καταναλωτών, δηλαδή, νοικοκυριών, επιχειρήσεων, ΟΤΑ, στο πεδίο αγοράς ηλεκτρικής ενέργειας, επικαιροποιείται ο στόχος ως προς το μερίδιο ενέργειας των ΑΠΕ στην ακαθάριστη τελική κατανάλωση ενέργειας της Ευρωπαϊκής Ένωσης το 2030, με το ποσοστό να ορίζεται, τουλάχιστον, στο 32% ή σε οποιοδήποτε άλλο μερίδιο καθοριστεί, στη συνέχεια, από την Ευρωπαϊκή Ένωση. Ο στόχος για το 2030 κρίνεται, σε μεγάλο βαθμό, ότι θα επιτευχθεί, μέσω της ενεργότερης συμμετοχής των καταναλωτών στην αγορά ενέργειας, μέσω των ΑΠΕ. Το Υπουργείο Περιβάλλοντος και Ενέργειας φιλοδοξεί να φτάσει στο αποτέλεσμα, με την εισαγωγή δύο νέων εργαλείων, τις Κοινότητες Ανανεώσιμης Ενέργειας και τις Ενεργειακές Κοινότητες Πολιτών, οι οποίες θεσμοθετούνται και έρχονται να αντικαταστήσουν τις υφιστάμενες και γνωστές σε όλους μας Ενεργειακές Κοινότητες.

Με την προσθήκη διατάξεων στον ν.3468/2006, ορίζεται το πλαίσιο λειτουργίας των Κοινοτήτων Ανανεώσιμης Ενέργειας και καθορίζονται οι όροι και οι προϋποθέσεις λειτουργίας τους, η δυνατότητα ανάπτυξής τους, η νομική τους μορφή, καθώς και οι στόχοι τους. Επιγραμματικά, να σημειώσω, ότι όπως ορίζεται και στις διατάξεις, οι δραστηριότητες που μπορούν να αναπτυχθούν από τις ΚΑΕ είναι η παραγωγή και η κατανάλωση, η αποθήκευση ενέργειας, η πώληση αυτής και η εφαρμογή εικονικού ενεργειακού συμψηφισμού από υποσταθμούς ΑΠΕ και ΣΗΘΥΑ. Τέλος, παρέχονται και οικονομικά κίνητρα και μέτρα στήριξης αυτών. Αυτό που πρέπει να τονιστεί και αποτελεί τη μεγαλύτερη διαφοροποίηση, είναι ότι τα μέλη αυτών μπορούν να γίνουν, για πρώτη φορά, μικρομεσαίες επιχειρήσεις, με την προϋπόθεση ελάχιστου αριθμού δεκαπέντε μελών. Σε μία εξαιρετικά δύσκολη συγκυρία για τον τομέα της αγοράς ενέργειας, λόγω της ενεργειακής κρίσης, η παροχή της δυνατότητας συμμετοχής σε επιχειρήσεις, που ταλαιπωρούνται, ομολογουμένως, από την αύξηση των τιμών, σε ένα σχήμα που, ουσιαστικά, θα καλύπτει τις ενεργειακές τους ανάγκες, είναι μία πρωτοβουλία ιδιαίτερης σημασίας.

Ομοίως, ορίζεται το θεσμικό πλαίσιο των Ενεργειακών Κοινοτήτων Πολιτών. Με προσθήκη στον ν.4001/2011, ορίζεται η νομική μορφή, οι στόχοι και οι ιδιότητες των μελών των Ενεργειακών Κοινοτήτων Πολιτών. Εδώ να σημειώσουμε, ότι και για τις υφιστάμενες Ενεργειακές Κοινότητες, οι οποίες έχουν συσταθεί με τον ν.4513/2018, παρέχεται η δυνατότητα να μετατραπούν, είτε σε Κοινότητες Ανανεώσιμης Ενέργειας, είτε σε Ενεργειακές Κοινότητες Πολιτών, μετά από απόφαση των 2/3 της γενικής συνέλευσης που τηρεί, όσα ορίζονται στον παρόντα για τις ΚΑΕ και τις Ενεργειακές Κοινότητες Πολιτών, ενώ οι Ενεργειακές Κοινότητες του ν.4513/2018 που δεν επιθυμούν να μετατραπούν, τότε παραμένουν σε λειτουργία.

Κομβικής σημασίας είναι η δυνατότητα που παρέχεται στους ΟΤΑ, μέσα από τις Ενεργειακές Κοινότητες, πέρα από την κάλυψη των αναγκών τους, να υποστηρίξουν τους ευάλωτους καταναλωτές του Δήμου ή της Περιφέρειας, οι οποίοι ζουν κάτω από το όριο της φτώχειας. Ιδιαίτερα σημαντικό, επίσης, είναι, ότι έχουν τη δυνατότητα οι Κοινότητες να διαχειρίζονται ή να συμμετέχουν σε προγράμματα με πηγή χρηματοδότησης, είτε από εθνικούς πόρους, είτε από ευρωπαϊκούς πόρους. Τέλος, το νομοσχέδιο δίνει το δικαίωμα στις Ενεργειακές Κοινότητες Πολιτών να κατέχουν, να συστήνουν, να αγοράζουν, να μισθώνουν δίκτυα διανομής και να τα διαχειρίζονται αυτόνομα στην περιοχή που δραστηριοποιούνται.

Ιδιαίτερα σημαντικές είναι και οι διατάξεις που αφορούν την αυτοκατανάλωση, αυτοπαραγωγή ηλεκτρικής ενέργειας από σταθμούς ΑΠΕ και ΣΗΘΥΑ. Όσον αφορά στον οικιακό τομέα, είναι σημαντικό να σταθούμε στο γεγονός της παροχής δικαιώματος στην αυτοκατανάλωση για τους ενοικιαστές, κάτι που συμβαίνει για πρώτη φορά, το οποίο, μάλιστα, συνοδεύεται και με την πρόβλεψη κινήτρων διευκόλυνσης από τους ιδιοκτήτες, ώστε να απλοποιηθούν οι διαδικασίες, ενώ και οι καταναλώσεις κοινόχρηστων σε κτίρια, μπορούν να ενταχθούν στον ενεργειακό συμψηφισμό, υπό τη μορφή συλλογικής κατανάλωσης.

Συνεπώς, αίρονται οι περιορισμοί που ίσχυαν μέχρι τώρα και δημιουργείται ένα ευνοϊκότερο πλαίσιο για την αυτοκατανάλωση, που αυξάνει τον αριθμό των ωφελούμενων. Το μέγιστο όριο της συνολικής ισχύος σταθμών ΑΠΕ και ΣΗΘΥΑ, για το οποίο επιτρέπεται να χορηγηθούν οριστικές προσφορές σύνδεσης από τους αρμόδιους διαχειριστές για την εφαρμογή ενεργειακού και εικονικού ενεργειακού συμψηφισμού, καθορίζεται σε δύο γιγαβάτ, ενώ στις επόμενες συνεδριάσεις θα δούμε και αναλυτικά τα όρια ισχύος ανά περίπτωση.

Ξεχωριστό κεφάλαιο αποτελούν και οι ρυθμίσεις που στοχεύουν στην προώθηση της χρήσης ενέργειας από ΑΠΕ στον τομέα των μεταφορών, όπου λαμβάνονται πρωτοβουλίες που εξυπηρετούν τον στόχο του μεριδίου ενέργειας από ΑΠΕ στην τελική ακαθάριστη κατανάλωση ενέργειας στον τομέα των μεταφορών να φθάνει, τουλάχιστον, σε 14% μέχρι το 2030. Ορίζονται κανόνες και υποχρεώσεις για τους προμηθευτές καυσίμων, ορίζεται η συνεισφορά των βιοκαυσίμων, των βιορευστών και των καυσίμων βιομάζας που καταναλώνονται στις μεταφορές, ενώ προβλέπονται κανόνες υπολογισμού, σε σχέση με τα ελάχιστα μερίδια ενέργειας από ανανεώσιμες πηγές στις μεταφορές.

Στην Γ΄ Ενότητα, μεταξύ άλλων, περιλαμβάνονται ρυθμίσεις που αφορούν στο νέο πλαίσιο στήριξης για τους υβριδικούς σταθμούς σε μη διασυνδεδεμένα νησιά, στην αδειοδότηση των μονάδων ΑΠΕ με αποθήκευση, τους αυτοκαταναλωτές, την αδειοδότηση υδροηλεκτρικών και τις οριστικές προσφορές σύνδεσης των ΑΠΕ. Αντιμετωπίζονται μία σειρά από ζητήματα για τη διαχείριση της ενεργειακής κρίσης, την ενίσχυση της αγοράς ηλεκτρικής ενέργειας, καθώς και την άμεση και ταχύτερη υλοποίηση σταθμών ανανεώσιμων πηγών ενέργειας.

Περιλαμβάνονται, επίσης, ρυθμίσεις για την προστασία του περιβάλλοντος, τον εξορθολογισμό των προβλεπόμενων ποινών και διοικητικών κυρώσεων, ενώ δίνονται, επιτέλους, λύσεις στο ζήτημα των εκχερσωμένων εκτάσεων, ολοκληρώνοντας έτσι τις πρωτοβουλίες για τη διευθέτηση ζητημάτων που προέκυψαν με τις ρυθμίσεις της προηγούμενης Κυβέρνησης για τους δασικούς χάρτες. Μία μεγάλη ανάσα για όλους αυτούς τους αγρότες που ζουν στην ορεινή Ελλάδα.

Σε αυτή την ενότητα, επίσης, ξεχωρίζουμε ρυθμίσεις για την καθιέρωση ειδικού πλαισίου ενίσχυσης της λειτουργίας υβριδικών σταθμών στα μη διασυνδεδεμένα νησιά με τη δημιουργία νέου σχήματος, στο οποίο θα ενταχθούν οι υβριδικοί σταθμοί που κατά την 1η Μαρτίου του 2023 δεν θα έχουν συνάψει σύμβαση λειτουργικής ενίσχυσης, ούτε θα έχουν εκκινήσει διαδικασίες κατασκευής.

Οι διατάξεις προωθούν την άμεση υλοποίηση των ΑΠΕ, επιλύοντας προβλήματα που αντιμετωπίζουν οι επενδυτές, κατά την αδειοδοτική διαδικασία, θέτοντας τις βάσεις και το πλαίσιο για την περαιτέρω επιτάχυνση σταθμών ΑΠΕ, ΣΗΘΥΑ και σταθμών αποθήκευσης. Οι ρυθμίσεις ενισχύουν την οικονομική βιωσιμότητα και αποδοτικότητα έργων ΑΠΕ, αντιμετωπίζοντας την αύξηση του κατασκευαστικού κόστους, των πρώτων υλών και το κόστους ηλεκτρικής ενέργειας που καταναλώνουν και έθετε τις επενδύσεις αυτές, εν αμφιβόλω. Οι ρυθμίσεις αντιμετωπίζουν τα ζητήματα που σχετίζονται με τη δυσχέρεια εφαρμογής ενός παρωχημένου συστήματος αξιοποίησης, εν τοις πράγμασι, αδρανοποιημένων και μη αξιοποιούμενων ατομικών χώρων.

Επίσης, δίνεται λύση σε χρόνιο πρόβλημα αδυναμίας ουσιαστικής και ταχείας απενεργοποίησης ατομικών χώρων και χρόνιων δικαστικών αγώνων των υπαλλήλων του τέως ΙΓΜΕ που υφίστανται αμφιβολίες, ως προς την ικανοποίηση δικαστικών αναγνωρισμένων αξιώσεών τους. Επίσης, μεγάλη σημασία έχουν και οι διατάξεις για τη λήψη μέτρων υποβοήθησης της ανάκαμψης των οικοτόπων και της αποκατάστασης χερσαίων παράκτιων και θαλάσσιων οικοσυστημάτων. Να σημειώσουμε ότι υπάρχει απόλυτη ευθυγράμμιση με την κατεύθυνση των πολιτικών της Ευρωπαϊκής Ένωσης και ιδιαίτερα της Ευρωπαϊκής Επιτροπής για τα ζητήματα προστασίας της φύσης, όπου «κυοφορούνται» ενωσιακές νομοθετικές πρωτοβουλίες για την ανάληψη αποτελεσματικότερων δράσεων ως προς την επίτευξη των στόχων της Ευρωπαϊκής Ένωσης για το κλίμα και τη βιοποικιλότητα με ορίζοντα το 2030, το 2050 και τη διασφάλιση της ανθεκτικότητας των περιβαλλοντικών συστημάτων.

Θα αναφερθώ και στις διατάξεις της δασικής νομοθεσίας, με τις οποίες πταίσματα μετατρέπονται σε διοικητικές παραβάσεις, καθορίζονται επιβαλλόμενες διοικητικές κυρώσεις και η διαδικασία επιβολής αυτών, καθώς και της προσβολής της οικείας πράξης καταλογισμού. Σημαντικές, επίσης, είναι και οι ρυθμίσεις που αντιμετωπίζουν μεμονωμένες και επείγουσες ανάγκες που καλύπτονται από την καθημερινότητα του πολεοδομικού και χωροταξικού σχεδιασμού, δίχως την απλοποίηση των οποίων δημιουργούνται σοβαρά προβλήματα και εμπόδια στην πρόοδο αναπτυξιακών έργων για τη χώρα.

Τέλος, οι ρυθμίσεις που αντιμετωπίζουν μεμονωμένα και επείγοντα προβλήματα, σχετίζονται με ανακύκλωση και εν γένει διαχείριση των αποβλήτων.

Κυρίες και κύριοι συνάδελφοι, η μετάβαση της χώρας μας στην καθαρή ενέργεια, η απεξάρτησή μας, με ρεαλισμό και σχέδιο, από τα ορυκτά καύσιμα και η διασφάλιση της ενεργειακής μας επάρκειας, οι πολιτικές για την ουσιαστική προστασία του περιβάλλοντος, ο χωροταξικός σχεδιασμός, είναι για την Κυβέρνηση της Νέας Δημοκρατίας οι βασικές κατευθύνσεις στην άσκηση της ενεργειακής της πολιτικής. Ολοκληρώνοντας την εισήγησή μου, θέλω να τονίσω ότι πρόκειται για ένα σημαντικό νομοσχέδιο, με σημαντικές πρωτοβουλίες. Πράγματι, υπάρχει πλήθος διατάξεων, αλλά αυτό προκύπτει από τη βούλησή μας να λύσουμε ζητήματα, όπου υπάρχουν, και να ολοκληρώσουμε το πλούσιο νομοθετικό έργο της παρούσας Κυβέρνησης στους τομείς της ενέργειας, των υδάτων, των αποβλήτων, της χωροταξίας και της προστασίας του φυσικού μας περιβάλλοντος. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, οι φορείς που έχουν κατατεθεί στο Προεδρείο είναι, αισίως, 48.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, είναι τρία νομοσχέδια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ακούστε κάτι. Εγώ δεν ξέρω πόσα νομοσχέδια είναι και ούτε έχω την πρόθεση να γίνω μάγος και να αδικήσω κανέναν, αποφασίζοντας ποιον θα «κόψω» και ποιον θα αφήσω. Να είναι δεκαπέντε και να αποκλείσεις έναν-δύο, το καταλαβαίνω. Το 48 δεν «διορθώνεται» και δεν έχω την πρόθεση να αδικήσω κανέναν που πράγματι μπορεί να πρέπει να έρθει να μιλήσει γι’ αυτό το νομοσχέδιο.

Θα πρότεινα, λοιπόν, να αλλάξουμε λίγο τη διαδικασία, διότι αν μιλήσουν 48 φορείς, δύο φορές, μιλάμε για δέκα ώρες συνεδρίαση. Εγώ δεν έχω αντίρρηση, αν θέλετε να το κάνουμε έτσι, να το κάνουμε. Μπορεί να λέμε τρία λεπτά, αλλά εγώ θα πω, κατά μέσον όρο πέντε λεπτά, επί 50 φορείς, μιλάμε για 4-4,5 ώρες μόνο για την πρώτη τοποθέτησή τους, χωρίς να δευτερολογήσουν.

Προτείνω, λοιπόν, πριν ξεκινήσουν οι φορείς να τοποθετούνται, όσοι συνάδελφοι έχουν να κάνουν ερωτήσεις σε συγκεκριμένους φορείς, να τις καταθέσουν νωρίτερα, ούτως ώστε στην πρωτομιλία τους να μπορέσουν να απαντήσουν σε αυτά που θέλουμε. Δεν χρειάζεται να μιλήσουν και μετά να κάνουμε πάλι ερωτήσεις και να ξαναμιλήσουν, γιατί δεν θα βρούμε άκρη. Εγώ θα έλεγα να εντοπίσουμε σε ποιους από τους φορείς θέλουμε να κάνουμε ερώτηση, να τις γνωστοποιήσουμε τις ερωτήσεις, πριν τους δώσουμε τον λόγο, ούτως ώστε, κατά τη διάρκεια της παρέμβασής τους, να απαντήσουν και να ολοκληρώσουμε τη διαδικασία. Αυτή η διαδικασία πιστεύω ότι μπορεί να διαρκέσει πέντε, ίσως, και έξι ώρες. Οποιαδήποτε άλλη διαδικασία θα ξεφύγει από κάθε χρονικό όριο και θα χαλαρώσει τόσο πολύ η όλη διαδικασία που πιστεύω ότι θα χαθεί η ουσία και η προσπάθεια όλων μας. Εάν συμφωνείτε με αυτό, να το διευκρινίσουμε και να προχωρήσουμε έτσι.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Πότε θα θέσουμε τις ερωτήσεις;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Αύριο, ξεκινώντας τη διαδικασία. Κύριε Φάμελλε, προτείνω οι Εισηγητές μας να πάρουν τον λόγο στα γρήγορα και να πουν πόσες ερωτήσεις έχουν και σε ποιον φορέα θέλουν να τις κάνουν, γιατί αν πάμε σε δεύτερο κύκλο με ερωτήσεις και απαντήσεις, πρέπει να βρω κάτι να πρωτοτυπήσω, για να βρούμε άκρη. Το λέω αυτό, για να μην «κόψουμε» κανέναν και το σέβομαι αυτό.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Έτσι, όμως, δεν θα πάει η επόμενη συνεδρίαση στη 13.00΄;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Προφανώς, δεν θα πάει, κυρία Μανωλάκου στη 13.00΄, αλλά, τουλάχιστον, να είναι προβλέψιμος ο χρόνος και να μην είναι εντελώς άγνωστο το πότε θα ολοκληρώσουμε τη διαδικασία.

Λέω, λοιπόν, πριν δώσουμε τον λόγο στους φορείς, να γίνουν τα ερωτήματα από τους συναδέλφους προς εκείνους που θέλουμε να ρωτήσουμε και στον χρόνο που θα τους δώσουμε να απαντήσουν στα ερωτήματα, αν και εφόσον θέλουν βέβαια και να μην τους δοθεί χρόνος για δεύτερη τοποθέτηση. Δεν βλέπω τι άλλο μπορούμε να κάνουμε, χωρίς να αδικήσουμε κανέναν.

Θεωρώ ότι συμφωνούμε, εκ των πραγμάτων. Άρα, πρέπει να αναγνώσω, σε αυτό το σημείο, τους φορείς που θα κληθούν: ΡΑΕ, Σύλλογος Εργαζομένων στη ΡΑΕ, Ένωση Δημοτικών Επιχειρήσεων Ύδρευσης Αποχέτευσης, Δίκτυο ΦΟΔΣΑ, ΚΕΔΕ, Επιμελητήριο Περιβάλλοντος και Βιωσιμότητας, Σωματείο Εργαζομένων ΕΥΑΘ, Σύλλογος Επιστημονικού Προσωπικού ΕΥΔΑΠ, Σύλλογος Ελλήνων Γεωλόγων, Σωματείο Εργαζομένων ΕΥΔΑΠ, WWF, GreenPeace, Green Tank, Electra Energy Cooperative, Ενεργειακή Κοινότητα Υπερίων, ΠΑΣΥΦΩΣ, ΠΟΣΠΗΕΦ, ΚΑΛΛΙΣΤΩ, ΠΕΔΔΥ, ΕΕΔΔΥ (Ένωση Ελλήνων Δασοπόνων Δημοσίων Υπαλλήλων), ΣΠΕΦ, Σύνδεσμος Παραγωγών Ενέργειας με Φωτοβολταϊκά, Πανελλαδικός Σύλλογος Εργαζομένων Φορέων Διαχείρισης Προστατευόμενων Περιοχών, Σύλλογος Ελλήνων Πολεοδόμων και Χωροτακτών, Σύλλογος Ελλήνων Μηχανικών Πολεοδομίας Χωροταξίας και Περιφερειακής Ανάπτυξης, Τεχνικό Επιμελητήριο, ENVECO, Ελληνική Εταιρεία Διαχείρισης Στερεών Αποβλήτων, ΣΕΒ, Ελληνική Επιστημονική Ένωση Αιολικής Ενέργειας, Σύνδεσμος Εταιρειών Φωτοβολταϊκών, ΣΕΤΕ, ΠΟΜΙΔΑ, ΓΕΩΤΕΕ, ΕΥΑΘ, ΕΥΔΑΠ, ΠΟΓΕΔΥ, Σύλλογος Πολιτικών Μηχανικών Ελλάδας, Ολομέλεια Συμβολαιογραφικών Συλλόγων Ελλάδας, Εθνική Ένωση Αγροτικών Συνεταιρισμών (ΕΘΕΑΣ), Ενεργειακή Κοινότητα Μινώα, Σύλλογος Εργαζομένων ΔΕΠΑ, Ενεργειακή Κοινότητα Ακρινής Κοζάνης, Πανελλήνιος Σύνδεσμος Αγροτικών Φωτοβολταϊκών, Ενεργειακή Κοινότητα «Δημήτριος Υψηλάντης» Κοζάνης, Συνδικάτο ΙΓΜΕ, Επιμελητήριο Περιβάλλοντος και Βιωσιμότητας, Σύλλογος Μηχανικών ΠΕ και ΤΕ, ΕΥΔΑΠ, Ελληνική Ορνιθολογική Εταιρεία.

Οι φορείς είναι 48 και ειδοποιούνται όλοι. Δεν ξέρουμε, βέβαια, αν θα ανταποκριθούν όλοι. Σε αυτόν τον κατάλογο που μπορείτε να τον έχετε κι εσείς, μπορείτε από σήμερα, αν θέλετε να διευκολύνετε τη διαδικασία, να θέσετε τα ερωτήματά σας. Τα ερωτήματα μπορείτε να τα θέσουμε και μέσω της Γραμματείας της Επιτροπής μας με mail στους φορείς από σήμερα. Είναι ακόμα καλύτερα, γιατί έτσι διευκολύνεται η διαδικασία, ώστε να μην καθόμαστε αύριο να τα υπαγορεύουμε και να τα γράφουν. Αυτόν τον κατάλογο μπορείτε να τον έχετε, όπως είναι, έτσι κι αλλιώς, σε φωτοτυπία και στέλνετε τα ερωτήματά σας απόψε με mail στη Γραμματεία της Επιτροπής, η οποία με τη σειρά της τα προωθεί στους φορείς, οι οποίοι αναλαμβάνουν αύριο, παίρνοντας τον λόγο, να τα απαντήσουν.

Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Ευχαριστώ πολύ.

Κύριε Πρόεδρε, αναφερθήκαμε στα ζητήματα της διαδικασίας και στην έναρξη της συνεδρίασης. Οφείλω, όμως, να πω, ότι με απαράδεκτη προχειρότητα, την οποία και θα αποδείξουμε στη συνέχεια, αλλά και υποτίμηση των κανόνων διαβούλευσης και ενώ βρισκόμασταν μπροστά στην εξαγγελία των εκλογών που επικαλείται και σε έγγραφό του ο κ. Γεραπετρίτης και υπό τη «σκιά» του τραγικού δυστυχήματος στα Τέμπη, η κυβέρνηση επέλεξε να φέρει στη Βουλή ένα πολυνομοσχέδιο «σκάνδαλο». Το καταλαβαίνετε κι εσείς από τους φορείς που έρχονται να προσκληθούν, όταν έχουμε νομοσχέδιο 263 άρθρων, που προκύπτει και από συνένωση τριών αναρτηθέντων, όπως-όπως νομοσχεδίων, είναι μία αντικοινοβουλευτική πρακτική.

Φαίνεται ότι αυτό καταλαβαίνει ο κ. Σκρέκας, ότι είναι η επιτελική «αριστεία» των κ.κ. Γεραπετρίτη και Μητσοτάκη. Μάλλον, αυτό θέλουν και οι ίδιοι, δηλαδή. Μία Κυβέρνηση, η οποία είναι σε αποδρομή, φέρνει μια πρόχειρη και μάλιστα, εκβιαστική και αδιαφανή διαδικασία, επικαλούμενη ψέματα, ότι είναι υποχρεωμένη να το κάνει, γιατί αν πάρετε τις προθεσμίες των Οδηγιών, έπρεπε να το είχατε κάνει από πρόπερσι. Και από την άλλη μεριά τι θέλει να κάνει; Θέλει να περάσει ένα νομοσχέδιο, το οποίο από τη μία μεριά, θα ανοίξει την πόρτα για την ιδιωτικοποίηση της διαχείρισης του νερού και της διαχείρισης των απορριμμάτων, ενώ, ταυτόχρονα, θα υποβαθμίσει, δια παντός, θα «κόψει τα πόδια», όπως λέμε έξω στην κοινωνία, στις ενεργειακές κοινότητες, με πολλές αντισυνταγματικές ρυθμίσεις, ακόμα και στο θέμα της Ακρινής, ενός οικισμού που έχει κερδίσει στο Συμβούλιο της Επικρατείας την αποκατάσταση και τη μετεγκατάστασή του.

Υπάρχει, σαφέστατα, ψευδές πρόσχημα, κύριε Πρόεδρε και αυτό είναι οι προθεσμίες του Ταμείου Ανάκαμψης, γιατί στο Ταμείο Ανάκαμψης, η Κυβέρνηση, χωρίς να την πιέσει κανένας, έβαλε μέσα τη Ρυθμιστική Αρχή Υδάτων και Αποβλήτων και μετά την έβαλε στην «ομπρέλα» της Ρυθμιστικής Αρχής Ενέργειας. Είναι αυτό που λέμε, «ήταν στραβό το κλίμα» στη Ρυθμιστική Αρχή Ενέργειας, «το έφαγε και ο γάιδαρος», χωρίς προσωπικό, βέβαια, χαρακτήρα όλα αυτά.

Τι επιχειρεί, λοιπόν, η Κυβέρνησης; Να νομοθετεί στο «πόδι» αρνητικές αντιμεταρρυθμίσεις στα δημόσια αγαθά, αλλά και υποβάθμιση της ενεργειακής δημοκρατίας. Και βέβαια, περιλαμβάνει και το γνωστό άθροισμα «ρουσφετιών». Το τελευταίο κομμάτι του νομοσχεδίου, περίπου, 150 άρθρα, έχει «φωτογραφικές» ρυθμίσεις, «ρουσφέτια» που, ήδη, έχουν αρχίσει και ακούγονται μέσα στην Αίθουσα και στους διαδρόμους, αλλά και διορθώσεις λαθών. Πρέπει να βρούμε μέσα, τουλάχιστον, είκοσι άρθρα, για να μην πω παραπάνω, που αλλάζουν προηγούμενα άρθρα, «ψήφισε - ξεψήφισε, «ράβε – ξήλωνε, δουλειά να μην σου λείπει».

Βέβαια, και τα τρία νομοσχέδια έρχονται με ελάχιστη διαβούλευση στη Βουλή. Πρώτα απ’ όλα, έχουμε τη μετονομασία της Ρυθμιστικής Αρχής Ενέργειας, σε Ρυθμιστική Αρχή Αποβλήτων, Ενέργειας και Υδάτων, με διεύρυνση των αρμοδιοτήτων, που κρύβει ξεκάθαρα τις προθέσεις της Κυβέρνησης για ιδιωτικοποίηση των Υπηρεσιών Ύδρευσης, Αποχέτευσης και Άρδευσης, αλλά και Διαχείρισης Αποβλήτων. Έχουμε την καθυστερημένη ενσωμάτωση των δύο Οδηγιών, την 2018/2001 και την 2019/944, με διατάξεις που στρέφονται καθαρά κατά του νόμου των ενεργειακών κοινοτήτων της Κυβέρνησης ΣΥΡΙΖΑ, τον ν.4513, έναν νόμο που κάνει ό,τι μπορεί η Κυβέρνηση, ο κ. Χατζηδάκης και τώρα ο κ. Σκρέκας, να δημιουργεί εμπόδια. Υπό το πρόσχημα της ενσωμάτωσης, με πολιτική επιλογή δημιουργούνται δύο νέα υποκείμενα, έτσι ώστε κανείς να μην βγάζει άκρη, να έχουμε τρία διαφορετικά υποκείμενα «ενεργειακών κοινοτήτων», γιατί κάποιες δεν είναι τελικά κοινότητες, φέρνοντας πολλαπλά προβλήματα στη βασική λογική του θεσμού.

Βέβαια, έχουμε και το νομοσχέδιο «σκούπα», το οποίο αναρτήθηκε μόνο για τέσσερις ημέρες, εκ των οποίων οι τρεις ήταν αργία -αυτό πρέπει να είναι επίτευγμα, μάλλον, για Νόμπελ πάτε- όπου έχουμε πάρα πολλές «φωτογραφικές» ρυθμίσεις για την ενέργεια, τη φύση και τη χωροταξία.

Έγινε, όμως, τελικά κάποια διαβούλευση; Είναι προκλητικό η Κυβέρνηση να λέει ότι κάνει διαβούλευση με αυτούς τους ρυθμούς. Το πρώτο νομοσχέδιο, ας το πούμε έτσι, γιατί τρία είναι τα νομοσχέδια, ήταν 11,5 ημέρες, το δεύτερο 12,5 ημέρες και το τρίτο 4 ημέρες. Εδώ, λοιπόν, μπορείτε να ψάξετε και να δείτε, ότι όλοι οι φορείς που τους αφορά το θέμα, η Κεντρική Ένωση Δήμων, η Ένωση των ΔΕΥΑ, το Δίκτυο των ΦΟΔΣΑ, οι ενεργειακές κοινότητες, οι ΜΚΟ, έχουν αντιδράσει και έχουν αντιδράσει ιδιαίτερα.

Καταθέτω, λοιπόν, κύριε Πρόεδρε, για να μην λέω εγώ πολλά λόγια την οξύτατη αντίδραση έντεκα περιβαλλοντικών ΜΚΟ, θα το καταθέσω μετά στα Πρακτικά, όπου, πρώτα απ’ όλα, διατυπώνουν την έκπληξή τους, γιατί κατατέθηκε έτσι αυτό το νομοσχέδιο, αλλά και ζητούν να δοθεί επαρκής χρόνος, για να μπορέσει να γίνει συζήτηση σε ένα νομοσχέδιο «σκούπα», το οποίο έρχεται να αλλάξει ακόμα και άρθρα που είχαν κατατεθεί και αναιρέθηκαν από τον κ. Σκρέκα, για να κάνει διαβούλευση -αναφέρομαι στις περιοχές NATURA- τα ξαναφέρνει χωρίς να κάνει διαβούλευση. Δηλαδή, αναρωτιέμαι πόση αξιοπιστία μπορεί να έχει ένας Υπουργός που στην Ολομέλεια λέει ότι παίρνει πίσω το άρθρο, για να το συζητήσει και το φέρνει εκ νέου, χωρίς διαβούλευση. Οι ΜΚΟ λένε ότι δεν έκανε διαβούλευση. Άρα, τι κάνει, κοροϊδεύει τον κόσμο;

Το νομοσχέδιο έχει μέσα άρθρο που λέει, ότι «τις επιπτώσεις του θα τις αξιολογήσουμε δύο χρόνια μετά, αφού εφαρμοστούν. Δηλαδή, τι κάνουμε; «Να σε κάψω Γιάννη, να σ’ αλείψω λάδι;» Προτείνετε για νομοθέτηση κάτι τέτοιο, ότι θα εφαρμοστούν οι διατάξεις και μετά από δύο χρόνια θα τις συζητήσουμε; Και γιατί κάνουμε Βουλή τότε; Ας μην κάνουμε, να τα περνάτε έτσι και δύο χρόνια μετά να κάνουμε Ολομέλεια στη Βουλή για να συζητάμε. Θα καταθέσω, λοιπόν, αυτό το έγγραφο, κύριε Πρόεδρε. Είναι, κυριολεκτικά, εμπαιγμός, το να μπαίνει ορόσημο στο νομοσχέδιο να αξιολογηθεί μετά την εφαρμογή του. Και βέβαια, έχουμε σοβαρές τέτοιες επισημάνσεις και από τις ΜΚΟ, τις οποίες θα καταθέσουμε.

Η ανάλυση συνεπειών, βέβαια, τα ξεκαθαρίζει όλα αυτά, για να μην λέτε ότι τα λέει ο ΣΥΡΙΖΑ. Στη σελίδα 416, η «Ανάλυση Συνεπειών» του νομοσχεδίου λέει ότι η συζήτηση του νομοσχεδίου θα γίνει μετά την εφαρμογή του. Πρακτικά, η Κυβέρνηση εμπαίζει τους πάντες και γι’ αυτό εμείς ξεκαθαρίζουμε ότι θα πρέπει άμεσα το νομοσχέδιο να αποσυρθεί.

Θα περιοριστώ σήμερα στο πρώτο κομμάτι, γιατί θα αναφερθώ τις υπόλοιπες ημέρες στα υπόλοιπα τμήματα του νομοσχεδίου, αυτό που αφορά στη μετονομασία της Ρυθμιστικής Αρχής Ενέργειας σε Ρυθμιστική Αρχή Αποβλήτων, Ενέργειας και Υδάτων. Η Κυβέρνηση, χωρίς να κάνει διαβούλευση και μάλιστα αιφνιδιαστικά, όπως λέει η Κεντρική Ένωση Δήμων και η Ένωση των ΔΕΥΑ, φέρνει μία ρύθμιση για νευραλγικούς και μονοπωλιακούς τομείς της χώρας, όπως είναι η διαχείριση του νερού και των απορριμμάτων, δημόσια αγαθά, τα οποία μέχρι τώρα ανήκαν στο δημόσιο ή στην αυτοδιοίκηση. Η επίσημη δικαιολογία είναι ότι αυτό έθετε το Ταμείο Ανάκαμψης, ως όρο.

Εδώ, λοιπόν, να ξεκαθαρίσουμε το εξής. Η Κυβέρνηση έβαλε αυτόν τον όρο, χωρίς να το ζητήσει κανένας. Αυτός όρος, για να το ξεκαθαρίσουμε και αυτό, ήταν στα Μνημόνια τους, στα δικά τους Μνημόνια, και αναιρέθηκε από τη διαπραγμάτευση τον Δεκέμβριο του 2016, στο Χίλτον, και επειδή συμμετείχα εγώ προσωπικά και ο Γενικός Γραμματέας του Υπουργείου το ξέρει, ας μην κοροϊδευόμαστε. Είχε αναιρεθεί η υποχρέωση της χώρας για Ρυθμιστική Αρχή Υδάτων. Και ξέρετε γιατί; Γιατί αποδείξαμε στους Ευρωπαίους, επειδή αγαπάμε τη χώρα μας και προστατεύουμε τα δημόσια αγαθά, ότι δεν είναι υποχρέωση των ευρωπαϊκών οδηγιών και η Οδηγία-Πλαίσιο 2060 έχει άλλες προτεραιότητες για το κοινωνικό αγαθό του νερού, που είναι η εξασφάλιση της πρόσβασης σε καλή ποιότητα πόσιμου νερού για όλους.

Τώρα, τι κάνει η Κυβέρνηση που δεν αγαπά απ’ ότι φαίνεται τα δημόσια αγαθά;Έρχεται να φέρει από την «πίσω πόρτα» μνημονιακές ρυθμίσεις που, επί της ουσίας, αναιρούν την πρόσβαση όλων σε καλής ποιότητας πόσιμο νερό. Μάλιστα, όχι απλά με μία ιδεολογική προσέγγιση, αλλά και γιατί επιλέγει να «καταστρατηγήσει» ειλημμένες αποφάσεις του Συμβουλίου της Επικρατείας. Προσβολή και προς το Ανώτατο Δικαστήριο, προσβολή και προς την κοινωνία και προς την αγορά και αυτό έρχεται τις τελευταίες μέρες της «Πομπηίας» της Κυβέρνησης Μητσοτάκη.

Έχετε «κάψει» τα πάντα παντού. Η καταστροφή στον δημόσιο πλούτο είναι απίστευτη. Ένα απίστευτο «πλιάτσικο» εξελίσσεται σε όλη την Ελλάδα και έχετε «ρουσφέτια» και για τα «γαλάζια» παιδιά μέσα σε αυτό το νομοσχέδιο, αλλά έχετε «βάλει στο μάτι» και τα δημόσια αγαθά. Λέει η Κυβέρνηση, ότι θέλει να δημιουργήσει Ρυθμιστική Αρχή Ενέργειας που να περιλαμβάνει και το νερό και τα απόβλητα, γιατί δεν έχει επαρκές κράτος για να το διοικήσει. Τι λέει, λοιπόν, η Κυβέρνηση; Ότι επειδή η ίδια αποδομεί την Πολιτεία, επειδή η ίδια κατήργησε στην πρώτη της πράξη την Ειδική Γραμματεία Υδάτων, επειδή η ίδια δεν μπορεί να παρακολουθήσει την ποιότητα νερού, τις διαρροές νερού, τα σχέδια ασφάλισης νερού, την τιμολόγηση νερού, έρχεται να κάνει μία Ανεξάρτητη Αρχή, για να τα παρακολουθήσει. Άρα, τι παραδέχεται ο κ. Σκρέκας; Ότι είναι ανεπαρκής. Αυτό θα σας πει, ότι επειδή δεν μπορεί η Πολιτεία, δεν μπορεί το Υπουργείο Περιβάλλοντος να διοικήσει, ενώ κατήργησαν οι ίδιοι την Ειδική Γραμματεία Υδάτων, θα βάλουν τώρα το νερό και τα απορρίμματα σε μία Ρυθμιστική Αρχή.

Άρα, έρχονται όχι απλά να αποδομήσουν και να «ξεπουλήσουν» τα δημόσια αγαθά όπως είναι το νερό και η διαχείριση απορριμμάτων, αφαιρώντας αρμοδιότητες και περιουσία από την Αυτοδιοίκηση, αλλά έρχονται να αποδομήσουν και την ίδια την Πολιτεία, γιατί δεν ασκούν τον ρόλο που έχουν ως επιτελική διοίκηση που θα έπρεπε να έχει υπό τον έλεγχό της τα θέματα ασφάλειας νερού, αλλά και ασφάλειας σιδηροδρόμων. Με έναν τραγικό τρόπο αποδεικνύεται, δυστυχώς, ότι όλα αυτά δεν είναι προτεραιότητες του κ. Μητσοτάκη, αλλά είναι προτεραιότητα το «ξεπούλημα» και τα «ρουσφέτια». Το νομοσχέδιο έχει πάρα πολλά τέτοια παραδείγματα. Είναι γεμάτο ιδιωτικοποίηση και «ρουσφέτια». Ποιο θα είναι, όμως, το αποτέλεσμα; Το αποτέλεσμα θα είναι ότι μετά τα δίκτυα ενέργειας που «ξεπουλήθηκαν», ακόμα και με αύξηση μετοχικού κεφαλαίου η Δ.Ε.Η., ακόμη μετά τη διοίκηση των ΕΛΠΕ που έχασε, για πρώτη φορά, η Πολιτεία με τον κ. Μητσοτάκη, τώρα πια και τα δίκτυα του νερού, αλλά και η διαχείριση των απορριμμάτων θα μπορούν να ιδιωτικοποιηθούν.

Το αποτέλεσμα των ιδιωτικοποιήσεων στην ενέργεια το πληρώνουμε όλοι σε λογαριασμούς και είναι αποτέλεσμα που έχει την υπογραφή Χατζηδάκη – Σκρέκα, αλλά για να πω την αλήθεια είναι η ακρίβεια Μητσοτάκη. Η πραγματικότητα είναι ότι αυτή η επιλογή που συζητάμε σήμερα θα μεταφέρει στους πολίτες και στις επιχειρήσεις υψηλό κόστος, θα έχουν υπερκέρδη λίγοι που θα διαχειρίζονται φυσικά μονοπώλια και δημοτική περιουσία ή και δημόσια. Θα περιορίσει, λοιπόν, την πρόσβαση εκ του τιμολογίου στα βασικά αγαθά, γιατί μιλάει για νέο κανονισμό τιμολόγησης. Θα αφαιρέσει περιουσία, ιδιαίτερα, από τους Δήμους και θα απομακρύνει την Ελλάδα από τον στόχο της κοινωνίας της ανακύκλωσης, γιατί, ταυτόχρονα, θα σας περιγράψουμε ότι στη διαχείριση των απορριμμάτων ετοιμάζονται μόνο για ιδιωτικοποίηση και καύση. Η ανακύκλωση βρίσκεται «χωμένη στα σκάνδαλα», κύριε Σκρέκα, με δική σας υπογραφή.

Κριτήριο, λοιπόν, πλέον στο νερό και στα απορρίμματα θα είναι το κέρδος ενός ιδιώτη. Το λέει ο ΣΥΡΙΖΑ; Όχι. Καταθέτω το έγγραφο της Ένωσης των ΔΕΥΑ που είναι όλες οι Δημοτικές Επιχειρήσεις της χώρας. Δεν πιστεύω να νομίζετε ότι τις ελέγχει ο ΣΥΡΙΖΑ. Λέει, λοιπόν, η ανακοίνωση ότι «η σχεδιαζόμενη ρύθμιση είναι μία πολύ αρνητική θεσμική εξέλιξη για τον τομέα παροχής υπηρεσιών υδάτων», συνεπώς, και για τις ΔΕΥΑ. Ξεκαθαρίζει ότι δεν υπάρχει αγορά, για να την παρακολουθήσει μία Ρυθμιστική Αρχή και άρα, δεν χρειάζεται Ρυθμιστική Αρχή για να τηρηθούν οι κανόνες ανταγωνισμού. Εξάλλου, ποιος είναι ο ανταγωνισμός στον τομέα του νερού; Αναφέρει, μάλιστα, ότι «αυτό παραβιάζει και μία πρόσφατη απόφαση της Ολομέλειας του Αρείου Πάγου, την 5/2002». Λέει ότι «το νομοσχέδιο περιλαμβάνει αναδιοργάνωση με συγχωνεύσεις και συνενώσεις των παρόχων», άρα, βάζετε χέρι στην περιουσία των Δήμων. Έρχεστε, δηλαδή, να συγχωνεύσετε και να πάρετε τις ΔΕΥΑ. Μήπως και αυτά πρέπει να πουληθούν; Προφανώς, δίνονται χωρίς προφανή και ουσιαστικό λόγο αυξημένες αρμοδιότητες, γιατί έρχονται, πλέον, να παρέμβουν στη βιωσιμότητα και στα τιμολόγια, αναιρώντας τη βιωσιμότητα, διότι βάζουν και ένα πρόσθετο τέλος, για να πληρώνουν τη Ρυθμιστική Αρχή και τα «γαλάζια» παιδιά. Το μόνο που σας ενδιέφερε, μάλλον, είναι να βάλετε νομοθετημένο ειδικό σύμβουλο.

Είναι, άραγε, κάτι καινούριο; Όχι. Η Κυβέρνηση προσπαθεί, εδώ και πολύ καιρό, να πετύχει την ιδιωτικοποίηση στο νερό. Πρώτα απ’ όλα, με το ΣΔΙΤ παραχώρησης του εξωτερικού υδραγωγείου της ΕΥΔΑΠ. Το ξεχάσατε; Να σας θυμίσω πού βρίσκεται η σύμβαση δημόσιου - ιδιωτικού τομέα για το εξωτερικό υδραγωγείο της ΕΥΔΑΠ που επιχείρησε ο κ. Καραμανλής; Απορρίφθηκε από το Συμβούλιο Επικρατείας, γιατί «άνοιγε την πόρτα» σε ιδιωτικοποίηση, διότι ένας επαγγελματίας με επιχείρηση θα έλεγχε την πρώτη ύλη για όλο το λεκανοπέδιο.

Δεύτερον, το σχέδιο συγχωνεύσεων των Δημοτικών Επιχειρήσεων δεν μπαίνει τώρα σε νόμο πρώτη φορά. Το είχε εξαγγείλει ο Γενικός Γραμματέας Αποβλήτων του Υπουργείου και το είπε ο κ. Πέτσας. Άρα, υπάρχει σχέδιο.

Μόνο αυτό; Όχι, βέβαια. Ο κ. Σκρέκας έχει εντάξει μελέτη στο ΕΣΠΑ για την εφαρμογή των ΣΔΙΤ στη διαχείριση λυμάτων. Δηλαδή, να υπάρχει ιδιωτικοποίηση στη διαχείριση λυμάτων ακόμα και για υφιστάμενους βιολογικούς, όχι για να βρούμε χρήματα, για να κάνουμε έργα, αν δεν μπορεί να βρει η Πολιτεία, που είναι υποχρέωση για δημόσιες υποδομές να βρίσκει χρήματα και έχει κατοχυρωθεί από τον ΣΥΡΙΖΑ με τη DG Regio με το Εθνικό Σχέδιο Λυμάτων. Ούτε καν αυτό δεν τηρούν και δεν μιλάμε μόνο για ιδιωτικοποίηση κατασκευής, μιλάμε και για ιδιωτικοποίηση μόνο λειτουργίας. Υπάρχει μελέτη κατατεθειμένη από το ΕΣΠΑ.

Επίσης, το Εθνικό Σχέδιο Αποβλήτων, το οποίο κρύβετε, κύριε Σκρέκα, γιατί ψάχνουμε ακόμη να δούμε τι ενέκρινε το Υπουργικό Συμβούλιο και δεν έχει δημοσιευθεί, προβλέπει ιδιωτικοποίηση της επεξεργασίας αποβλήτων και απορριμμάτων, προβλέπει ιδιωτικοποίηση και στον τομέα της καύσης και εφαρμογή του τομέα της καύσης, χωρίς ανακύκλωση.

Μόνο αυτό; Όχι, βέβαια. Υπάρχει ιδιωτικοποίηση, πλέον, και σε ταμιευτήρες. Εντάσσουν στα έργα ΣΔΙΤ ακόμα και τα έργα άρδευσης και έτσι οι αγρότες της περιοχής τα πληρώνουν σε ιδιώτη, κύριε Σκρέκα. Τότε να δούμε πώς ακριβώς θα συζητάμε για τα θέματα αυτά. Βέβαια, πάνω απ’ όλα γνωρίζω τα περιθώρια των ΣΔΙΤ, κύριε Υπουργέ. Γνωρίζω ότι έχετε βάλει, ότι θα πληρώνονται προς το παρόν με περιθώρια από την Πολιτεία. Όμως, το έργο θα είναι ΣΔΙΤ, όπως θα είναι η εξωτερική περιφερειακή στη Θεσσαλονίκη και όπως θα είναι και η διαχείριση απορριμμάτων στη Δυτική Θεσσαλονίκη.

Το βασικό, όμως, που έχει κάνει αυτή η Κυβέρνηση και το έχει κάνει ο κ. Σκρέκας ο ίδιος είναι, η χρεοκοπία τω ΔΕΥΑ και των ΦΟΔΣΑ, πρώτα απ’ όλα με το ενεργειακό κόστος, γιατί δεν έχει επιστρέψει τα υπερκέρδη που εισπράχθηκαν από τις ΔΕΥΑ και βαρύνονται, αυτή τη στιγμή οι ΔΕΥΑ, με πολύ μεγάλο ενεργειακό κόστος. Όπως και οι ΦΟΔΣΑ με τον φόρο ταφής και έχουν όλοι τοποθετηθεί κατά της ρήτρας αναπροσαρμογής Μητσοτάκη και κατά του φόρου ταφής Μητσοτάκη. Τελικά μόνο «χαράτσια», μόνο κόστος ήταν αυτή η Κυβέρνηση για την Ελλάδα.

Για όλα αυτά τα θέματα εμείς έχουμε θέσει πάρα πολλές ερωτήσεις και το θέμα αυτό, πρώτα απ’ όλα, το κερδίσαμε στη διαπραγμάτευση. Το ότι η Ελλάδα δεν θα έχει Ρυθμιστική Αρχή Νερού, το κερδίσαμε στη διαπραγμάτευση, τον Δεκέμβριο του 2016 και τώρα από την «πίσω πόρτα» βάζετε μία μνημονιακή ρύθμιση, η οποία έρχεται να προστεθεί στη ΡΑΕ. Καταθέτω, κύριε Πρόεδρε, την Έκθεση του ΟΟΣΑ, που λέει ότι η Ρυθμιστική Αρχή Ενέργειας έχει περιορισμένη ανεξαρτησία και ελλείμματα. Σε αυτή τη ΡΑΕ, δηλαδή, σε μία αδύναμη αρχή, με περιορισμένη ανεξαρτησία, όπως λέει ΟΟΣΑ, και με περιορισμένο έλεγχο των υπερκερδών. Αυτό έρχεστε να κάνετε, να μειώσετε, έτι περαιτέρω, τις δυνατότητες της ΡΑΑΕΥ, που θα έπρεπε να παρέμβει στη διαδικασία των υπερκερδών, στη διαδικασία των αποθεμάτων, στη διαδικασία ενεργειακής ασφάλειας. Πρακτικά, τι την κάνετε με αυτό το νομοσχέδιο; Μία μηχανή αδειοδότησης όποιου υποβάλλει αίτηση στις Ανανεώσιμες Πηγές Ενέργειας. Τίποτα άλλο, όμως, από τον ρυθμιστικό χαρακτήρα. Καταθέτω, κύριε Πρόεδρε, και αυτό το έγγραφο.

Δεν είναι η πρώτη φορά που η Κυβέρνηση επιχειρεί να περιορίσει τις δυνατότητες της Ρυθμιστικής Αρχής Ενέργειας. Πρόσφατα, εντοπίσαμε και το καταγγείλαμε ότι αφαιρέσατε την αρμοδιότητα πιστοποίησης διαχειριστών δικτύων. Θυμάστε με τη ΔΕΠΑ Υποδομών; Έτσι πουλήσατε τη ΔΕΠΑ Υποδομών στους Ιταλούς στην Italgas 100%, αφαιρώντας από τη ΡΑΕ τη δυνατότητα πιστοποίησης του διαχειριστή. Έχει εντοπίσει τα πρόβλημα ο κ. Δαγούμας, δημόσια. το ίδιο, εξάλλου, θέλετε να κάνετε και τώρα. Μέσα στο νομοσχέδιο προβλέπεται αφαίρεση αρμοδιότητας της ΡΑΕ και θα το εντοπίσουμε και στη συνέχεια.

 Εμείς, λοιπόν, θεωρούμε, ότι αυτή η παρέμβαση με μία αντιμεταρρύθμιση, επιχειρεί να ιδιωτικοποιήσει, όπως ξεκινήσατε να κάνετε στα απορρίμματα, τη λειτουργία των απορριμμάτων και του ύδατος. Έχει, βέβαια, και σοβαρά προβλήματα προχειρότητας. Ένα θέμα που οφείλω να θέσω είναι η σύγχυση, σχετικά με το ποιοι πάροχοι καλύπτονται από τις διατάξεις του νομοσχεδίου, καθώς αλλού γίνεται αναφορά στην ύδρευση, αλλού περιλαμβάνεται η αποχέτευση, ενώ σε κάποιες περιπτώσεις υπάρχει και ένα μπρος πίσω, ως προς την άρδευση που τελικά εξαιρούνται οι οργανισμοί εγγειοβελτιώσεων, αλλά όχι όλοι οι πάροχοι αρδευτικών έργων.

Υπάρχει ένα μπάχαλο, σε ότι αφορά στην επίβλεψη των ΦΟΔΣΑ, όχι όλων των φορέων στερεών αποβλήτων, αλλά μόνο των ΦΟΔΣΑ, ενώ αυτοί έχουν πάρα πολλά χαρακτηριστικά. Η νέα Ανεξάρτητη Αρχή θα είναι υποχρεωμένη να υποβάλει σχέδιο για την ενίσχυση της διαχειριστικής ικανότητας των ΔΕΥΑ. Άρα, να παρέμβει. Η παραπάνω αρμοδιότητα, οφείλω να σας πω, κύριε Πρόεδρε, έρχεται σε σύγκρουση με το θεσμικό πλαίσιο των ΔΕΥΑ. Δηλαδή, δεν μπορεί αυτή η Αρχή να παρέμβει στο θεσμικό πλαίσιο των ΔΕΥΑ που καθορίζεται από τον ν.1069/1980, που είναι Δημοτικές Επιχειρήσεις που ιδρύονται από τους Δήμους και διοικούνται μόνο από αυτούς.

 Τελικά, το Υπουργείο Περιβάλλοντος καταφέρνει να τα κάνει «μαντάρα» ακόμα και με τον «νεκραναστημένο» φόρο ταφής, ο οποίος, προφανώς, είναι απλό «χαράτσι», γιατί δεν χρησιμοποιείται προς όφελος της ανακύκλωσης και δημιουργεί νέα εισφορά, με βάση τον κύκλο εργασιών των φορέων ύδατος. Δηλαδή, θα πληρώνουν και οι καταναλωτές της ΕΥΔΑΠ και οι καταναλωτές της ΕΥΑΘ και οι καταναλωτές ΔΕΥΑ ένα «χαράτσι» Σκρέκα, ενώ θα έπρεπε η Πολιτεία να αναλάβει την ευθύνη της διοίκησης των τομέων αυτών. Βέβαια, υπάρχει ένα μεγάλο μπλέξιμο στις αρμοδιότητες, μεταξύ του ΕΟΑΝ, των ΦΟΔΣΑ, του Υπουργείου Περιβάλλοντος, του Υπουργείου Εσωτερικών, γιατί θα επιβάλλει πρόστιμα ακόμα και για την εφαρμογή «Του πληρώνω, όσο πετάω».

Σε κάθε περίπτωση, αυτό που είναι ξεκάθαρο, είναι ότι υπάρχει ένας ειδικός σύμβουλος στο πλάι του νέου Υπερπροέδρου της νέας Ρυθμιστικής Αρχής. Αναρωτιέμαι, κύριε Σκρέκα, ποιο «γαλάζιο» παιδί θέλετε να βολέψετε. Δεν επιλύετε κανένα ζήτημα της υφιστάμενης Ρυθμιστικής Αρχής, η οποία αντιμετωπίζει μία υποστελέχωση, εδώ και χρόνια και θα έπρεπε να το λύσετε αυτό. Όμως, δεν το λύνετε.

Βέβαια, πρέπει να σας πω, ότι αν κάποιος δει και προσπαθήσει να εξηγήσει τη βούλησή σας για την πολιτική υδάτων, θα δει το εξής. Καταργήσατε την Ειδική Γραμματεία Υδάτων. Δημιουργείτε τώρα μία Ρυθμιστική Αρχή, για να κάνει αυτό που δεν κάνατε. Όμως, επί της ουσίας, των ευρωπαϊκών εργαλείων της χώρας που βρισκόμαστε; Τα σχέδια διαχείρισης λεκανών απορροής, που είναι; Η αναθεώρηση έπρεπε να έχει τελειώσει, εδώ και πάρα πολύ καιρό, από τις 31/12/2021 και δεν υπάρχει. Άρα, η χώρα δεν έχει πλαίσιο διαχείρισης υδάτων. Από τους «αρίστους» έγινε αυτό, γιατί ο ΣΥΡΙΖΑ είχε καλύψει το κενό αυτό, ήταν μνημονιακή υποχρέωση και μας «κυνηγούσαν» τότε. Τώρα δεν σας «κυνηγούν», άραγε; «Κυνηγούσαν» την Ελλάδα τότε, κύριε Σκρέκα, γιατί την είχατε αφήσει με την Κυβέρνηση Σαμαρά-Βενιζέλου, χωρίς σχέδια διαχείρισης λεκανών απορροής και εμείς τα τελειώσαμε. Σχέδια διαχείρισης κίνδυνου πλημμύρας, γιατί μιλάμε για τους κίνδυνους και τις φυσικές καταστροφές; Πουθενά, αν και έπρεπε να έχουν επικαιροποιηθεί μέχρι 31/12/2021. Δεν υπάρχουν όλα αυτά. Άρα, οι «άριστοι» έχουν αφήσει «αθωράκιστη» και τη διαχείριση των υδατικών πόρων και τη διαχείριση κινδύνου πλημμύρας, για να μην μιλήσω για τα υπόλοιπα, όπως για τα σχέδια ασφάλειας νερού που έπρεπε να έχουν όλες οι πόλεις, τουλάχιστον, οι μεγάλες.

Κύριε Σκρέκα, ξέρετε ποιο είναι το πρόβλημα; Για όλα η Ευρωπαϊκή Επιτροπή έχει, ήδη, ξεκινήσει διαδικασία επιβολής κυρώσεων για τη χώρα μας. Δεν σας αρέσει, αλλά η Ελλάδα θα «τρέχει» στα ευρωπαϊκά δικαστήρια εξαιτίας σας, ενώ έπρεπε να έχουν τελειώσει αυτές οι αναθεωρήσεις. Επίσης, έχουμε την αποδυνάμωση του Συμβουλίου Υδάτων, την κατάργηση της Εθνικής Επιτροπής Υδάτων και άλλα πολλά που δεν έχω τον χρόνο να αναφερθώ.

Τέλος, θα μου επιτρέψετε να κάνω μια μικρή αναφορά στα ενεργειακά, για τα οποία θα αναφερθώ, κατ’ άρθρον, αύριο. Είναι γεγονός, ότι το νομοσχέδιο έχει πολλά ενεργειακά άρθρα.

Ποια είναι, όμως, η κατάσταση στην ενέργεια σήμερα στη χώρα μας;

Επί Κυβέρνησης Μητσοτάκη, εδώ και τρεισήμισι χρόνια, η ενέργεια που είναι βασικό αγαθό, από παραγωγικό και κοινωνικό έχει γίνει πεδίο αισχροκέρδειας. Η αρχή έγινε άμεσα με τις αυξήσεις στη ΔΕΗ από τον Σεπτέμβριο του 2019.

Είχαμε, όμως, μία λανθασμένη εκκίνηση του target model, χωρίς ρύθμιση και έλεγχο, χωρίς σταθερά συμβόλαια, τα οποία πρόσφατα φέρατε με τροπολογία, ενώ σας πήρε τρία χρόνια, για να καταλάβετε το λάθος, αλλά είχαμε και σοβαρά προβλήματα ιδιωτικοποιήσεων με την ιστορική μείωση του ποσοστού του δημοσίου στη ΔΕΗ και βέβαια, με τα σοβαρά προβλήματα στα δίκτυα, που, πλέον, το δίκτυο του φυσικού αερίου ανήκει σε μια ιταλική εταιρεία, με μέτοχο ιταλικό δημόσιο.

Έχουμε, λοιπόν, σοβαρά προβλήματα στην ενεργειακή στρατηγική με τη «βίαιη» και άδικη απολυτοποίηση που πρακτικά αύξησε το μερίδιο φυσικού αερίου και δημιούργησε σοβαρά κενά στη μετάβαση. Από τη μία πλευρά, είναι «παγωμένες» οι ενεργειακές κοινότητες και τώρα μπλέκετε, ακόμη περισσότερο, την κατάσταση, βάζοντας και όριο και δεν τις αφήνετε να ανέβουν πάνω από ένα ποσοστό, ενώ έχουμε αποκαλύψει το πόσο «φωτογραφικά» καταργήσατε ακόμα και τη σειρά προτεραιότητας στις αιτήσεις για αδειοδότηση των ΑΠΕ. Επίσης, όλη η αγορά, μικροί, μεγάλοι, ξένοι, Έλληνες, κοινότητες, όλοι είναι απέναντί σας. Κι εσείς σε αυτή τη διαδικασία τι έχετε τακτοποιήσει; «Γαλάζια» παιδιά, όπως τον κ. Στάσση, που παίρνει ένα χιλιάρικο την ημέρα, φοβερά πράγματα στην Ελλάδα της ενεργειακής κρίσης, νέες διευθυντικές θέσεις παντού και μάλιστα, ειδικό άρθρο, για να εφαρμόσετε το μοντέλο ΣΤΑΣΥ και στη ΔΕΠΑ Εμπορίας. Ποια είναι η ΔΕΠΑ Εμπορίας; Αυτή που είχε δεκαπλάσια κέρδη το 2021, εις βάρος των καταναλωτών, τα οποία δεν φορολογήσατε ποτέ, παρ’ ότι το είχαμε αποκαλύψει και είχατε δεσμευτεί ότι θα φέρετε ρύθμιση για τη φορολόγησή τους.

Εδώ, λοιπόν, τώρα φέρνετε «γαλάζια» παιδιά, ενώ, ταυτόχρονα, η χώρα δεν έχει ενεργειακό σχεδιασμό. Φτάσατε στο σημείο να παρουσιάσετε ένα power point για το νέο ΕΣΕΚ, το Εθνικό σχέδιο για την Ενέργεια και το Κλίμα, που έπρεπε να είναι το «Ευαγγέλιο» της χώρα για το 2030 και ακόμα δεν το έχετε αναρτήσει για διαβούλευση και κοντεύει να περάσει μήνας. Έχουμε τελικά πρόταση; Και θέλετε τον Απρίλιο να την καταθέσετε και στην Κομισιόν; Και μιλάμε για μία πρόταση, στην οποία περιλαμβάνετε τη δέσμευση της χώρας στο φυσικό αέριο μέχρι το 2050, ενώ, για πρώτη φορά, αναιρείτε τη δέσμευση της Ελλάδας για κλιματική ουδετερότητα το 2050; Τελικά τι είστε; Πιο «μαύροι» και από το κάρβουνο είστε, σε ότι αφορά στο ανθρακικό αποτύπωμα και το παίζετε «πράσινοι». «Πράσινα άλογα», ταυτόχρονα.

Αυτή είναι η κατάσταση, δυστυχώς, ενώ έχουμε σοβαρά προβλήματα, σε ότι αφορά στα θέματα των ενεργειακών κοινοτήτων, αλλά και τα θέματα της εξοικονόμησης. Το Πρόγραμμα «Εξοικονομώ-Αυτονομώ», του κ. Χατζηδάκη έχει τεράστια προβλήματα και για το νέο ακόμη περιμένουμε τις πλατφόρμες. Πριν από λίγες μέρες, άνοιξαν. Μπράβο, ενάμιση χρόνο σας πήρε το «Εξοικονομώ» του 2021 να ξεκινήσει τέλος 2023. Συγχαρητήρια.

Το βασικό, όμως, θέμα της ελληνικής κοινωνίας, κύριε Πρόεδρε, είναι τα υπερκέρδη και αυτή τη στιγμή ο κ. Σκρέκας, με δικές του επιλογές «βάζει πλάτη» στην «κλοπή» δισεκατομμυρίων εις βάρος των καταναλωτών. Τα 2,2 δισεκατομμύρια, μέχρι τον Ιούνιο του 2022, έγιναν 415, μία έκθεση που, δυστυχώς, κύριε Πρόεδρε, ο κ. Σκρέκας αρνήθηκε να τη δώσει στη Βουλή. Η πρώτη Έκθεση της ΡΑΕ -σας θυμίζω- έβγαζε ότι το 80% των υπερκερδών ήταν από τα «γαλάζια» παιδιά της ΔΕΗ. Έχει, δηλαδή, παραλάβει ο κ. Σκρέκας την έκθεση των υπερκερδών της ΡΑΕ από τον Νοέμβριο, με σχετικό έγγραφο της ΡΑΕ και αρνήθηκε να την καταθέσει στη Βουλή σε Ερώτηση δική μας και Αίτησης Κατάθεσης Εγγράφων, επικαλούμενος εμπορικό απόρρητο, το οποίο δεν επικαλείται η ΡΑΕ, την οποία τάχα θέλει να στηρίξει. Πώς;

Δεύτερον, πέρασε τροπολογία την προηγούμενη εβδομάδα, ώστε να μην φορολογηθούν τα υπερκέρδη της ΔΕΠΑ Εμπορίας, για τα οποία είχε δεσμευτεί, ότι θα τα φορολογούσε μέχρι το τέλος του χρόνου. Γιατί δεν φορολογείτε τα υπερκέρδη της ΔΕΠΑ Εμπορίας; «Έτρεχαν», περίπου, μισό δισεκατομμύριο τον μήνα, αν θυμάμαι καλά τον Σεπτέμβριο και τον Οκτώβριο.

Τρίτον, την πρόταση της ΡΑΕ για φορολόγηση των υπερκερδών σε εξισορρόπηση, που την έδωσε και εν είδει τροπολογίας, δεν την πέρασε, παρ’ ότι εμείς καταθέσαμε τροπολογία. Η ΡΑΕ την πρότεινε. Δε θέλετε να έχουμε Ανεξάρτητες αρχές; Η ΡΑΕ την πρότεινε. Για να μην πω για τα υπερκέρδη των διυλιστηρίων. Τρία δισεκατομμύρια κέρδη, μέσα σε μια χρονιά, δύο διυλιστήρια, ενώ είναι άδεια τα ρεζερβουάρ και των πολιτών και των επαγγελματιών και των αυτοκινητιστών και των αγροτών; Μπράβο. Tελικά, αυτό που φαίνεται είναι ότι με την Κυβέρνηση Μητσοτάκη η αισχροκέρδεια μένει στο απυρόβλητο. Και ερχόμαστε σήμερα να «δυναμιτίσουμε» με ρυθμίσεις και την αγορά των ΑΠΕ που είναι στο νομοσχέδιο και τις Ενεργειακές Κοινότητες.

Κύριε Πρόεδρε, είναι απαράδεκτο να γίνονται όλα αυτά που ανέφερα με ένα νομοσχέδιο και θα αναφερθούμε αναλυτικά σε αυτό στις επόμενες συνεδριάσεις. Αυτός που δεν αντέχει, όμως, είναι ο ελληνικός λαός και η ελληνική αγορά και δεν αντέχει και τις πολιτικές Μητσοτάκη. Επίσης, αυτός που δεν αντέχει είναι ο κ. Μητσοτάκης. Αποκαλύπτονται, δυστυχώς, με έναν τραγικό τρόπο σοβαρά ελλείμματα και πολιτικά λάθη, επιλογές που είναι εις βάρος των πολιτών και της χώρας.

Στον χώρο της ενέργειας και του περιβάλλοντος έχουν συμβεί τραγικά πράγματα. Θα είναι μία «μαύρη» σελίδα αυτή η τετραετία. Θα αποδομηθεί πάρα πολύ γρήγορα αυτή η διακυβέρνηση και όσοι την υποστηρίζετε, επίσης, θα μπείτε σε έναν «μαύρο» πίνακα. Εδώ, όμως, το ζήτημα είναι πώς θα ανορθώσουμε ξανά τη χώρα; Πώς θα υπάρχει, δηλαδή, μία ισχυρή Πολιτεία, η οποία θα διαχειρίζεται με επάρκεια και το νερό και τα απορρίμματα και την ενέργεια και θα παρέχει την πρόσβαση σε φθηνή ενέργεια, σε φθηνό νερό, με «πράσινα» εργαλεία και ποιότητα. Κάτι τέτοιο φαίνεται ότι δεν το εξασφαλίζει η Κυβέρνησή σας. Η Κυβέρνησή σας εξασφαλίζει μόνο ιδιωτικοποιήσεις. «Ρουσφέτια» για «γαλάζια» παιδιά και αισχροκέρδεια. Γι’ αυτόν τον λόγο πρέπει να φύγετε το συντομότερο.

Ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Υπουργός.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δυστυχώς, όπως είδατε, ντράπηκαν και τα μικρόφωνα και έκλεισαν, με αυτά που είπε ο Φάμελλος. Και λέω ντράπηκαν, γιατί απορώ πώς ο κ. Φάμελλος επαναλαμβάνει τα ίδια και τα ίδια, τα οποία είναι, εντελώς, αντίθετα με την πραγματικότητα; Για παράδειγμα, μάς κατηγόρησε ότι είμαστε η Κυβέρνηση, η οποία δεν θέλει την κλιματική ουδετερότητα στη χώρα και ότι δεν προωθούμε τη μείωση των εκπομπών αερίων του θερμοκηπίου που προκαλούν την κλιματική αλλαγή, όταν ο κ. Φάμελλος γνωρίζει πολύ καλά, επειδή ήταν Αναπληρωτής Υπουργός σε αυτό το Υπουργείο, ότι, επί των ημερών τους, «πάγωσε» η εγκατάσταση νέων ΑΠΕ. «Πάγωσε» η ανάπτυξη των Ανανεώσιμων Πηγών Ενέργειας στη χώρα.

Τα έχω πει εκατό φορές, θα τα πω ξανά στην Ολομέλεια. Αρκεί να σας πω, επειδή μιλάει για «ενεργειακή δημοκρατία», ότι το 2016 και το 2017 κατασκευάστηκαν, μόλις, 2 μεγαβάτ μικρών φωτοβολταϊκών στη χώρα. Επί ημερών του ΣΥΡΙΖΑ και του κ. Φάμελλου, 2 μεγαβάτ και μιλάει για «ενεργειακή δημοκρατία», δηλαδή, 4-5 μικρά πάρκα. Το 2022 κατασκευάστηκαν 1.200 μεγαβάτ, πάνω από 3.000 μικρά πάρκα στην Ελλάδα και μιλάει ο κ. Φάμελλος για «ενεργειακή δημοκρατία», που, επί θητείας του, «πάγωσε» τη δυνατότητα των μικρών επενδυτών να κατασκευάζουν ΑΠΕ; Έρχεται εδώ και εγκαλεί την Κυβέρνηση που έδωσε τη δυνατότητα σε πραγματικά μικρούς να μπορέσουν να κατασκευάσουν Ανανεώσιμες Πηγές Ενέργειας, μικρά φωτοβολταϊκά και έτσι να στηρίξουν και το επάγγελμά τους και το εισόδημα και την ελληνική περιφέρεια, γιατί πολλά από αυτά έγιναν από Έλληνες αγρότες. Και εγκαλεί αυτή την Κυβέρνηση, η οποία έρχεται και ανακοινώνει ένα πρόγραμμα 300.000 μικρών φωτοβολταϊκών, μέχρι 10 κιλοβάτ, στις στέγες σπιτιών, νοικοκυριών, επαγγελματιών και αγροτών, όταν, επί πέντε χρόνια, δεν έκανε τίποτα. Και θα προλάβει η πλατφόρμα να ανοίξει αυτόν τον μήνα, ώστε να μπορέσουν να ενταχθούν άνθρωποι, απλοί πολίτες και να κατασκευάσουν μικρά φωτοβολταϊκά, για να μπορέσουν να μηδενίσουν το κόστος ενέργειας και να μειώσουν και τις εκπομπές διοξειδίου του άνθρακα.

Έχει το θράσος ο κ. Φάμελλος να μιλάει για καθυστερήσεις στα σχέδια διαχείρισης λεκανών απορροής, όταν γνωρίζει πολύ καλά, ότι καθυστέρησαν τρία χρόνια, επί ημερών τους. Γι’ αυτόν τον λόγο έχουμε και τις συνεπακόλουθες καθυστερήσεις στην επικαιροποίηση. Όμως, το πιο τραγικό είναι το εξής, που το ξέρουν πολύ καλά οι κάτοικοι της Θεσσαλίας και των Τρικάλων, όπου εκλέγομαι. Ενέκρινε ο ίδιος απόφαση έγκρισης περιβαλλοντικών όρων με τέτοιους όρους, επειδή δεν είχαν τα ΣΔΛΑΠ επικαιροποιηθεί, όταν είχε εκδοθεί και επικαιροποιήθηκαν μετά, και ήρθε το Συμβούλιο της Επικρατείας και την «έριξε». Δηλαδή, κορόιδευαν και «ναρκοθετούσαν» το Φράγμα της Μεσοχώρας. Λένε ότι θέλουν να μειώσουν τον λιγνίτη, να μειώσουν το φυσικό αέριο και διπλασίασαν τη χρήση του φυσικού αερίου τα τέσσερα χρόνια που ήταν στην εξουσία. Το διπλασίασαν. Διπλασιάστηκε η εισαγωγή φυσικού αερίου στη χώρα για παραγωγή ηλεκτρικής ενέργειας επί ημερών του ΣΥΡΙΖΑ και έρχονται και εγκαλούν αυτή την Κυβέρνηση, που έχει διπλασιάσει την εγκατεστημένη ισχύ των Ανανεώσιμων Πηγών Ενέργειας και γλιτώσαμε 1,6 δισεκατομμύρια ευρώ από εισαγωγές φυσικού αερίου το 2022, που θα είχαν δοθεί, για να παραχθεί ηλεκτρική ενέργεια, αν εμείς δεν είχαμε καταφέρει να επιταχύνουμε πολύ την εγκατάσταση των ΑΠΕ.

Δεν είναι να πανηγυρίζει κανείς, αυτή τη στιγμή, με αυτά που έχουν γίνει από την Κυβέρνηση, γιατί έχουμε πολλά να κάνουμε ακόμα. Ένα από αυτά που πρέπει να κάνουμε είναι να προστατεύσουμε, κύριε Πρόεδρε, επιτέλους, τον πολυτιμότερο πόρο που έχουμε, που είναι το νερό. Και πώς θα το προστατεύσουμε; Ποιος είναι ο έλεγχος που έκανε ο κ. Φάμελλος στους Δημοτικούς Οργανισμούς Διαχείρισης και Παροχής Ύδρευσης; Κύριε Φάμελλε, εσείς ήσασταν αρμόδιος Υπουργός. Πόσα πρόστιμα επιβάλλετε, επί ημερών σας; Πόσα πρόστιμα επιβάλατε στη Βόρεια Ελλάδα, θυμάστε; Πείτε μου, κύριε Φάμελλε, πόσα πρόστιμα; Όλα δουλεύουν τόσο τέλεια σε αυτή τη χώρα;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Ρητορικό το ερώτημα, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας)**: Ρητορικό το ερώτημα, γιατί δεν απαντά ο κ. Φάμελλος. Γιατί δεν απαντάει, κύριε Πρόεδρε; Γιατί δεν επέβαλε ούτε ένα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Δεν υποχρεούται να απαντήσει.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας)**: Ούτε ένα πρόστιμο. Ούτε σε φορέα διαχείρισης στερεών αποβλήτων επέβαλε πρόστιμο. Όλα δούλευαν τέλεια. Εδώ τα έχουμε, κύριε Φάμελλε. Θα τα καταθέσω όλα στην Ολομέλεια. Πόσα πρόστιμα επιβάλατε σε Δημοτικές Επιχειρήσεις Ύδρευσης; Όλα δούλευαν τέλεια, παρ’ όλο που σας λέω, ότι έχετε και μία κοινή υπουργική απόφαση με το Υπουργείο Υγείας, όπου προσδιορίζει τα όρια καταλληλότητας του πόσιμου νερού και δεν περιλαμβάνει αυτή η ΚΥΑ ποινές γι’ αυτόν που δεν τα τηρεί. Σε συνεργασία με το Υπουργείο Υγείας, εμείς ερχόμαστε να αλλάξουμε αυτή την κοινή υπουργική απόφαση και να επιβάλλουμε ποινές σε αυτόν που δεν εφαρμόζει αυτή την ΚΥΑ και λέτε ότι δεν χρειάζεται να κάνουμε τίποτα; Να μην αλλάξουμε τίποτα σε αυτή τη χώρα; Δηλαδή, όλα δουλεύουν καλά; Όλα δούλευαν καλά, επί των ημερών σας;

Σας λέω, ότι φτάνουν στο 65% οι απώλειες του πόσιμου νερού, ενώ έχουμε, κατά μέσο όρο, 35% απώλεια νερού από τα δίκτυα, τα κακοσυντηρημένα, όταν, αυτή τη στιγμή, δεν ελέγχεται πώς λειτουργούν οι Δημοτικές Επιχειρήσεις Ύδρευσης. Λειτουργούν καλά πολλές από αυτές, αλλά δεν υπάρχει συστηματική παρακολούθηση για όλες. Μόνο το 40% ανεβάζει τα στοιχεία στην πλατφόρμα και λέτε να μην αλλάξουμε τίποτα; Δεν εφαρμόζουμε και δεν δημιουργούμε εποπτεύουσα αρχή ανεξάρτητη, που εσείς θέλετε και λέτε ότι χρειαζόμαστε ανεξάρτητες αρχές και δομές, οι οποίες, φυσικά, πρέπει να ενδυναμωθούν. Δεν τη δημιουργούμε, επειδή κάποιοι άλλοι μας το επιβάλλουν, κύριε Φάμελλε. Αυτά τα κάνατε εσείς. Εμείς δημιουργούμε δομές, για να μπορέσουμε να βελτιώσουμε την κατάσταση, που όλοι, δυστυχώς, με τον πιο σκληρό τρόπο βλέπουμε, ότι χρειάζεται να βελτιωθεί. Εσείς δεν θέλετε να άλλαξε τίποτα, όμως, όπως βλέπω.

Σας λέω και κράτησε. Εμείς όχι μόνο δεν θέλουμε την ιδιωτικοποίηση των υπηρεσιών παροχής ύδατος και πόσιμου νερού στη χώρα, εμείς στον νόμο ορίζουμε συγκεκριμένα, ότι είναι το νερό αποκλειστικά δικαίωμα και δυνατότητα δημόσιων και δημοτικών φορέων. Το λέμε στον νόμο, στην αιτιολογική και στο άρθρο 3. Αν αυτό το επιχείρημα που λέτε, ότι, δήθεν, το κάνουμε, σας λέμε ότι δεν υπάρχει, δεν υφίσταται. Είναι ψευδές αυτό το επιχείρημα, γιατί εμείς ερχόμαστε και λέμε ότι θα ανήκει σε δημόσιους οργανισμούς η παροχή ύδατος. Ποιο είναι το επιχείρημά σας, για να μην έρθετε και να στηρίξετε ή να βελτιώσουμε τον τρόπο, με τον οποίο ελέγχουμε; Πείτε μου με ποιον τρόπο θέλετε να βελτιώσουμε τη λειτουργία αυτών των εταιρειών και των οργανισμών; Ή λειτουργούν όλα τέλεια, κύριε Φάμελλε; Σε αυτά θέλω να απαντήσετε.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Πάντως, στην περιοχή μου ακόμα αλλάζουμε σκουριασμένες σωλήνες, που σημαίνει ότι μέχρι και σήμερα ο κόσμος πίνει νερό από αυτές τις σωληνώσεις. Οι βελτιώσεις επιβάλλονται, γιατί η ποιότητα ζωής το επιβάλλει. Σε ότι αφορά στα υπόλοιπα, όταν ο ένας λέει μέρα και ο άλλος νύχτα, ο κόσμος εύκολα μπορεί να διακρίνει ποιος λέει την αλήθεια. Δεν χρειάζεται πολύ μεγάλη επιχειρηματολογία.

Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Κύριε Πρόεδρε, θέλω να προσθέσω δίπλα στις σκουριασμένες σωλήνες και τις σωλήνες αμιάντου και πολλά άλλα, αλλά ας μην τα ανοίξουμε αυτά τα θέματα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Επειδή έχει τύχει το τελευταίο διάστημα να δω αυτές τις σωλήνες που βγάζουν σε τι κατάσταση είναι, μπερδεύεται κανείς αν είναι σωλήνες ύδρευσης ή αποχέτευσης, δυστυχώς.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητή στου Κινήματος Αλλαγής):** Στην Αθήνα έχει μεταλλικές, γιατί στην Περιφέρεια έχει και αμίαντο ακόμα.

Ερχόμαστε σήμερα, κύριε Πρόεδρε, στο Κοινοβούλιο, δυστυχώς, σε μία πολύ βαριά ατμόσφαιρα, λόγω της εθνικής τραγωδίας στα Τέμπη. Ερχόμαστε κάτω από συναισθηματική πίεση από τα γεγονότα που κόστισαν τη ζωή πολλών νέων, δυστυχώς, ανθρώπων και τον τραυματισμό δεκάδων συμπολιτών μας. Θέλω να εκφράσω τη βαθιά μου οδύνη και τα ειλικρινή μου συλλυπητήρια στις οικογένειες τους, καθώς, επίσης, και ευχές για ταχεία ανάρρωση στους τραυματίες.

Η θλίψη και ο πόνος ρίχνουν ακόμα βαριά τη «σκιά» τους, σε ό,τι κάνουμε και ό,τι λέμε κι ας προσέχουμε. Και σίγουρα, αυτή τη φορά, δεν υπάρχει, «δεν ήξερα, δεν άκουσα, δεν μου είπαν». Κάποτε θα πρέπει να βρούμε τρόπο ως Πολιτεία, να προλαβαίνουμε και να σταματάμε έγκαιρα τα «στραβά και ανάποδα», που χαρακτηρίζουν, δυστυχώς, τόσο τον δημόσιο, όσο και τον ιδιωτικό τομέα στη χώρα μας και να σταματήσουμε να τα ρίχνουμε στην «κακιά στιγμή» ή στη «στραβή» που έτυχε στη βάρδια μας.

Και όσο η συναισθηματική πίεση παραμένει υπό αυτές τις θλιβερές εξελίξεις, άλλη τόση είναι και η πίεση που θέλησε να ασκήσει με το παρόν νομοσχέδιο το Υπουργείο Περιβάλλοντος και Ενέργειας προς όλους μας, εννοώ Βουλευτές, φορείς, ΜΚΟ, Ενεργειακές Κοινότητες, Δήμους, φέρνοντας τρία νομοσχέδια στη συσκευασία ενός. Πολλές φορές, ίσως έχετε και δίκιο στο ύφος σας να απαντάτε, έτσι τα αντιλαμβάνεστε, αλλά πάλι η επικοινωνία; Φθάνει πια. Κάποιος πρέπει να πει, όχι πόσα φωτοβολταϊκά συνδέσαμε, αλλά πόσα είναι ασύνδετα και περιμένουν να συνδεθούν. Χιλιάδες. Και κάθε μέρα ο καθένας παίρνει τηλέφωνο, μήπως έχουμε κάποιον στον ΔΕΔΔΗΕ, για να μπορέσει να πληρώσει το δάνειό του που είναι σε καθυστέρηση.

Σήμερα, με πήρε τηλέφωνο ένας επιχειρηματίας από την περιοχή μου, ξέρετε ότι είμαι από βιομηχανική περιοχή, να μου πει ότι θέλει να κάνει Net Metering στην οροφή του. Το διαφημίζετε και εσείς και ο ΔΕΔΔΗΕ του απάντησε ότι αυτό δεν γίνεται και το θέμα είναι γιατί δεν γίνεται αυτό. Θελήσατε, κύριε Υπουργέ, να περάσετε, μέσα σε δέκα μέρες, 300 περίπου άρθρα κρίσιμων ενεργειακών και περιβαλλοντικών ρυθμίσεων, 300 άρθρα, αν συνυπολογίσουμε και τις τροπολογίες που μας επιφυλάσσετε, είμαι σχεδόν σίγουρος πια, μέχρι το τέλος της συζήτησης. Συν την τροπολογία, που ήρθε σε άσχετο νομοσχέδιο του Υπουργείου Εσωτερικών πριν από μία εβδομάδα, όπου θεσμοθετήσατε, επιτέλους, ανάμεσα στα άλλα την επιδότηση για θερμοσίφωνες, κάτι που ήταν στο διάλογο και τις προτάσεις μας, εδώ και τρία χρόνια.

Φέρνετε, λοιπόν, στο παρόν νομοσχέδιο 263 άρθρα με βασικές διατάξεις, την απαράδεκτη μεταφορά της αρμοδιότητας της κοστολόγησης και τιμολόγησης του νερού των υδάτινων πόρων και των αστικών αποβλήτων στη ΡΑΕ, το «ανακάτεμα» των Ενεργειακών Κοινοτήτων, την καθυστερημένη ενσωμάτωση ευρωπαϊκών οδηγιών, λατομικές και μεταλλευτικές διατάξεις με κόστος για το δημόσιο. Και μπορώ να απαριθμώ πάρα πολλά τέτοιου είδους άρθρα που ρυθμίζουν πολλά θέματα. Και όλα αυτά, υποτιμώντας κάθε έννοια δημόσιας διαβούλευσης και καλής νομοθέτησης.

Καθιερώσαμε η Κυβέρνηση του ΠΑΣΟΚ, το 2009, σε δύσκολες συνθήκες, μία διαδικασία διαβούλευσης, με περιθώριο, τουλάχιστον, δύο εβδομάδες, με δύο αναγνώσεις στη Βουλή, επιδιώκοντας τον ουσιαστικό διάλογο. Η δική σας Κυβέρνηση όχι μία, δύο, πέντε φορές, απαξιώνει συστηματικά όλη τη διαδικασία και ειδικά τώρα στο τέλος της θητείας σας το «τερματίσατε», δείχνοντας έτσι ότι δεν πιστεύετε σε αυτόν τον θεσμό. Μέσα σε τέσσερις ημέρες και μέσα στο τριήμερο της Καθαράς Δευτέρας θέλατε να κλείσετε άρον - άρον τη διαβούλευση. Γιατί δώσατε μόνο τέσσερις ημέρες σε διαβούλευση και δη το μισό νομοσχέδιο; Δώστε μας μία απάντηση, όπως την αντιλαμβάνεστε.

Ο λόγος είναι απλός και αυτό εκτιμούμε, ότι δεν θα το ομολογήσετε. Πρώτον, γιατί βιαζόσασταν να κλείσετε τη Βουλή, άρον - άρον, για να πάμε σε πρόωρες εθνικές εκλογές και σημειώνω παρ’ όλο που όλοι το περιμέναμε, χωρίς να υπάρχει κανένα εθνικό θέμα προς αντιμετώπιση, όπως απαιτεί το Σύνταγμα. Δεύτερον, γιατί θεωρείτε τη διαβούλευση ως «αγγαρεία» και όχι ως μία τυπική υποχρέωση. Η διαβούλευση, όμως, δεν είναι, απλώς, μία τυπική υποχρέωση. Η διαβούλευση βοηθά στο να λαμβάνονται σωστές αποφάσεις και έχει αποδειχθεί σε όλη αυτή την περίοδο με αυτή τη διαδικασία, ότι είναι πραγματικά μια χρήσιμη διαδικασία, διότι οι αποφάσεις γίνονται «κτήμα» της ίδιας της κοινωνίας. Δεν είναι, δηλαδή, μόνο ο τύπος, αλλά η ουσία.

 Όπως δεν πρέπει να είναι μόνο τυπική υποχρέωση και η έγκαιρη ενσωμάτωση των Οδηγιών και η συμμόρφωσή μας προς αυτές, γιατί σε διαφορετική περίπτωση, η μη συμμόρφωση, κάποιες φορές, μπορεί να κοστίζει και ζωές. Για μία ακόμη, φορά, λοιπόν, η Κυβέρνηση φέρνει με μεγάλη καθυστέρηση την ενσωμάτωση στο εθνικό μας δίκαιο δύο πολύ σημαντικών ενεργειακών Οδηγιών, την Οδηγία 2018/2001 για τις Ανανεώσιμες Πηγές Ενέργειας, η οποία θα έπρεπε να είχε ενσωματωθεί, μέχρι τον Ιούλιο του 2021, ενώ η Οδηγία 2019/944 για την εσωτερική αγορά ηλεκτρικής ενέργειας έπρεπε να είχε ενσωματωθεί στο τέλος του Δεκέμβρη του 2020, μέρος της οποίας, βέβαια, είχατε φέρει τον περασμένο Οκτώβρη με τον ν.4986/2022. Έπρεπε, δηλαδή, να τις φέρετε στο μέσο της θητείας σας και τις φέρνετε στο τέλος. Άλλη μια επιτυχία αυτού του του ψηφιακού επιτελικού κράτους, που, βέβαια, όλοι έχουμε καταλάβει, ότι έχει «εκτροχιαστεί».

Έχω αναρωτηθεί και παλαιότερα, αν αυτό που κάνετε είναι σκοπιμότητα ή αδυναμία. Εάν σκόπιμα, δηλαδή, οδηγείτε τα πράγματα στο και πέντε ή εάν, όντως, δεν υπάρχει κατάλληλη οργάνωση και επάρκεια για σχεδιασμό, για να ενσωματώνετε έγκαιρα, αλλά και σωστά τις ευρωπαϊκές οδηγίες. Παρ’ όλα αυτά, ακόμα και καθυστερημένα που τις φέρνετε, τις περισσότερες φορές έχουν ελλείψεις και προχειρότητες. Βάζετε εμπόδια και «τρικλοποδιές» στην αυτοκατανάλωση, όπου χρειάζεται να διορθώσετε αρκετά σημεία.

Όλοι, σχεδόν, οι φορείς που μπήκαν στον κόπο να σχολιάσουν το νομοσχέδιο στη διαβούλευση, ζήτησαν παραπάνω χρόνο και επισημαίνουν ότι χρειάζεται να κάνετε πολλές τροποποιήσεις. Η ΚΕΔΕ, για παράδειγμα, αναφέρει ότι δεν ενσωματώνεται το σύνολο των άρθρων της Οδηγίας 2018/2001 και ότι υπάρχουν σημαντικές παραλείψεις διατάξεων, οι οποίες, δυνητικά, επηρεάζουν και τους Οργανισμούς Τοπικής Αυτοδιοίκησης Α΄ Βαθμού. Υπογραμμίζει, επίσης, η ΚΕΔΕ, ότι οι διατάξεις για τις Ενεργειακές Κοινότητες δυσχεραίνουν τη συνεργασία μεταξύ των ΟΤΑ.

Την ώρα, λοιπόν, που υπάρχουν, ήδη, περίπου, 1.400 Ενεργειακές Κοινότητες, θεσμοθετείτε δύο νέους τύπους Ενεργειακών Κοινοτήτων, τις Κοινότητες Ανανεώσιμης Ενέργειας (ΚΑΕ) και τις Ενεργειακές Κοινότητες Πολιτών, επιφέροντας έτσι μία τροποποίηση, όπου ο κάθε τύπος Ενεργειακής Κοινότητας θα λειτουργεί με εντελώς διαφορετικό καθεστώς και εντελώς διαφορετικό νομικό πλαίσιο. «Θολώνετε το τοπίο», δυστυχώς, κύριε Υπουργέ, στις Ενεργειακές Κοινότητες. Δημιουργείτε μία σύγχυση και περιπλέκετε -εγώ θα σχολιάσω υπονομευτικά- το τοπίο των Ενεργειακών Κοινοτήτων. Και το χειρότερο είναι ότι ένα εργαλείο για τον εκδημοκρατισμό της ενέργειας που αποτελεί το βασικό μέτρο, για να δοθεί η παραγωγή στα χέρια των πολιτών, θέλετε να το μετατρέψετε σε εργαλείο επιχειρήσεων οποιουδήποτε μεγέθους. Τα προνόμια δε που αναφέρονται για τις Κοινότητες Ανανεώσιμης Ενέργειας, αναφορικά με χρηματοδοτικά προγράμματα και επιδοτήσεις δεν υπάρχουν ακόμα. Είναι που έπρεπε μετά από δύο χρόνια δραματικών ενεργειακών αυξήσεων να φτάσουμε λίγο πριν τις εκλογές, για να θυμηθείτε τώρα την ενίσχυση των υβριδικών έργων στα νησιά, την αυτοκατανάλωση και τον εικονικό ενεργειακό συμψηφισμό.

Δυστυχώς, όμως, κύριε Υπουργέ υπάρχει, ήδη, ζήτημα με τον εικονικό ενεργειακό συμψηφισμό στη χώρα μας που δεν λειτουργεί σωστά. Προμηθευτές ενέργειας -το γνωρίζετε - δεν συμψηφίζουν τους λογαριασμούς των πολιτών που είναι μέλη ενεργειακών κοινοτήτων μη κερδοσκοπικού χαρακτήρα και έχουν προχωρήσει σε τέτοια έργα. Οι προμηθευτές ενέργειας καλούν τους πολίτες να πληρώσουν κανονικά τους λογαριασμούς τους, ενώ οι προμηθευτές πωλούν σε τρίτους κανονικά το παραγόμενο ρεύμα από τα φωτοβολταϊκά των αυτοπαραγωγών. Αυτά τα καταγγέλλει ο Σύνδεσμος Παραγωγών Ενέργειας με Φωτοβολταϊκά και αφορούν τη ΔΕΗ. Και είμαι βέβαιος, κύριε Υπουργέ, ότι έχετε δει το σχετικό δημοσίευμα που το έχω καταθέσει ήδη στα Πρακτικά.

Όταν, λοιπόν, η ΔΕΗ, η μεγαλύτερη ενεργειακή εταιρεία δίνει αυτό το παράδειγμα και φτάνει σε αυτόν τον εμπαιγμό των πολιτών, φανταστείτε τι θα γίνει, όταν οι άλλοι προμηθευτές κληθούν να εφαρμόσουν τις διατάξεις του παρόντος νομοσχεδίου, όπου προβλέπεται εικονικός ενεργειακός συμψηφισμός μεταξύ και διαφορετικών προμηθευτών και όχι μόνο ενός. Οι άνθρωποι αυτοί, βέβαια, σκοπεύουν να κινηθούν νομικά κατά της ΔΕΗ, αλλά το ζήτημα είναι να μην οδηγούνται σε αυτό το σημείο, αλλά να υπάρχουν κυρώσεις και δικλείδες ασφαλείας από πριν, για να ρυθμίζονται τα θέματα αυτά και η Πολιτεία να μην μείνει ασταθής παρατηρητής.

Όσο μεγαλώνει η τεχνική και νομική πολυπλοκότητα στην ενεργειακή αγορά, τόσο μεγαλύτερη και αμεσότερη πρέπει να είναι η επίλυση, η επίβλεψη και η έλευση κυρώσεων στους παραβάτες. Κι όσο η σιδηροδρομική τραγωδία έφερε στο επίκεντρο τα τρένα, αυτό με τη σειρά του φέρνει στην επιφάνεια την προβληματική εικόνα που επικρατεί σε άλλες κρίσιμες υποδομές της χώρας. Για παράδειγμα, «τυφλά» δεν είναι μόνο τα τρένα στην εποχή της ψηφιακής επανάστασης.

 «Τυφλό» είναι, ακόμα και σήμερα, το δίκτυο ηλεκτρικής ενέργειας στη χαμηλή τάση. Έξυπνοι μετρητές υπάρχουν, μόλις, στο 3% των νοικοκυριών, όταν στην υπόλοιπη Ευρώπη το ποσοστό προσεγγίζει το 60% και με τις τελευταίες εξελίξεις στον σχετικό διαγωνισμό, καταλαβαίνω ότι πάμε ακόμα πιο πίσω, από αναβολή σε αναβολή. Δεν εξετάζω, αυτή τη στιγμή, τους λόγους, αλλά διαπιστώνω το αποτέλεσμα. Πώς θέλουμε να προχωρήσει η αυτοπαραγωγή και η εξοικονόμηση ενέργειας, χωρίς έξυπνους μετρητές, όταν δεν μπορεί να μετρηθεί σε πραγματικό χρόνο, ούτε η παραγωγή, ούτε και η κατανάλωση της ενέργειας;

Είδαμε, επίσης, τον χειμώνα του 2021 με την κακοκαιρία «Μήδεια» τα αρνητικά αποτελέσματα από την έλλειψη συντήρησης και την έλλειψη υπογειοποίησης των δικτύων. Προβλήματα συντήρησης και εκσυγχρονισμού υπάρχουν και στο δίκτυο, δυστυχώς, υψηλής τάσης. Ένα βραχυκύκλωμα στον Ασπρόπυργο, τον Φεβρουάριο του 2021, άφησε χωρίς ρεύμα πολλές περιοχές στην Πελοπόννησο και την Αττική. Τα κακοσυντηρημένα δίκτυα είναι, επίσης, η αιτία για πυρκαγιές με ολέθρια αποτελέσματα. Ακόμα και στα δίκτυα υδάτων τα προβλήματα είναι πολύ σοβαρά. Δεν αποτελεί έκπληξη που οι απώλειες του νερού στα δίκτυα ύδρευσης είναι πάνω από το 20%, ακόμα και στο δίκτυο της ΕΥΔΑΠ. Σε κάποιες περιοχές της χώρας, λοιπόν, μπορεί να προσεγγίζουν και το 60%.

Οι μεγάλες αυτές απώλειες είναι που ασκούν πίεση για πιο εντατική εκμετάλλευση των υδάτινων αποθεμάτων της χώρας. Τα αγροτικά δίκτυα άρδευσης, επίσης, δεν βρίσκονται σε καλή κατάσταση. Έρευνα της diaNEOsis το 2021 αναφέρει χαρακτηριστικά, ότι «πολλές δεξαμενές είναι σε κακή κατάσταση, με μεγάλες και εμφανείς ρωγμές, με ανεπιθύμητη βλάστηση που απορροφά μέρος του νερού που προορίζεται για πότισμα, καθώς και με ελαττωματικούς μηχανισμούς ρύθμισης, οι οποίοι έχουν χρόνια να συντηρηθούν. Όλα αυτά οδηγούν σε υπερκατανάλωση του νερού.

Τα προβλήματα, λοιπόν, τα ξέρουμε, τα έχουμε διαπιστώσει. Οι διαγνώσεις έχουν γίνει. Και έρχεστε εσείς σήμερα να μας πείτε, ότι τη λύση σε αυτά τα προβλήματα της διαχείρισης του νερού, θα τα δώσει η νέα ΡΑΕ. Το πιστεύετε. Μία ΡΑΕ, που η δική σας Κυβέρνηση, την έχει υποβαθμίσει και παραγκωνίσει στα ζητήματα της ενέργειας. Τη μετονομάζουμε, όπως πάντα, της αναθέτετε την εποπτεία και τον έλεγχο υπηρεσιών ύδατος και της διαχείρισης των αποβλήτων, με βασικό τελικό στόχο -σχολιάζω εγώ- την αλλαγή για το ποιος θα αποφασίζει την τιμολόγηση του τόσο πολύτιμου αγαθού που λέγεται νερό. Να αφαιρεθεί, λοιπόν, από την Ειδική Γραμματεία Υδάτων η κοστολόγηση τιμολόγησης του νερού και να δοθεί σε μία Ανεξάρτητη Αρχή. Και αυτό θέλετε να μας το εμφανίσετε ως μεγάλη μεταρρύθμιση και εκσυγχρονισμό.

Καταρτίσατε δε αυτές τις ρυθμίσεις, δυστυχώς, εν κρυπτώ. Δεν συμμετείχε κανένας θεσμικός φορέας, όπως οι ΔΕΥΑ, οι Δήμοι και οι Περιφέρειες. Δεν είναι τρίτοι, κύριε Υπουργοί, αυτοί οι φορείς, για να τους λέτε «καταθέστε μέσα σε δέκα μέρες στη διαβούλευση τα σχόλια σας». Σε δέκα μέρες έπρεπε να σχολιάσουν τη ρύθμιση που κάνατε.

Είναι οι άμεσα ενδιαφερόμενοι, που είναι αρμόδιοι τώρα να χειρίζονται αυτά τα ζητήματα. Οι ΔΕΥΑ δεν είναι κλασικές κερδοσκοπικές επιχειρήσεις που λειτουργούν σε μία αγορά, με την κλασική έννοια του όρου. Οι ΔΕΥΑ είναι κοινωφελείς και μη κερδοσκοπικές επιχειρήσεις που λειτουργούν με ανταποδοτικότητα.Οι ΔΕΥΑ, οι ΦοΔΣΑ και οι Δήμοι δεν λειτουργούν στα πλαίσια της αγοράς, δεν αναπτύσσουν μεταξύ τους σχέσεις ανταγωνισμού, κάτι που μάλλον δεν θέλετε να αντιληφθείτε ως Κυβέρνηση- και όσο κι αν η Κυβέρνηση δηλώνει, ότι με αυτές τις ρυθμίσεις δεν προετοιμάζει την ιδιωτικοποίηση της διαχείρισης της ύδρευσης, της αποχέτευσης και των στερεών αποβλήτων στις πόλεις και τους οικισμούς, άλλο τόσο δεν μπορούμε να την εμπιστευτούμε και να συνταχθούμε με αυτή την πολιτική επιλογή ένταξης της εποπτείας και της λειτουργίας τους στη ΡΑΕ, η οποία ρυθμίζει κανόνες ανταγωνισμού.

Το ΠΑΣΟΚ συντάσσεται με αυτούς που πιστεύουν, ότι αυτή η ρύθμιση αποτελεί μία πολύ αρνητική θεσμική εξέλιξη για τον τομέα παροχής υπηρεσιών ύδατος και αυτό γιατί το κεντρικό ζητούμενο για εμάς, είναι το ποιος ρυθμίζει την κοστολόγηση και την τιμολόγηση του νερού. Δεν λέμε ότι δεν χρειάζεται εκσυγχρονισμός των υπηρεσιών και καλύτερη αξιολόγηση. Λέμε, όμως, ότι δεν γίνεται έτσι, όπως πάτε να το κάνετε εσείς. Λέμε, επίσης, ότι πάτε να φέρετε κάτι που ζητούσε επίμονα η τρόικα και ισχυριζόταν λανθασμένα, ότι αποτελούσε μνημονιακή υποχρέωση, κάτι που μέχρι σήμερα το είχαμε αποτρέψει και έρχεστε σήμερα με κεκαλυμμένα επιχειρήματα, περί δήθεν αξιολόγησης και περί δήθεν υποχρεώσεων για την εκταμίευση πόρων από το Ταμείο Ανάκαμψης, να επαναφέρετε από την «πίσω πόρτα», όσο και αν σας ενοχλεί η διατύπωση, αυτές τις, άκρως, προβληματικές ρυθμίσεις.

Θέλετε, επίσης, να παρακάμψετε πρόσφατες αποφάσεις του ΣτΕ υπέρ της δημόσιας διαχείρισης του νερού. Ειδικά η αρμοδιότητα που δίνεται στη νέα ΡΑΕ να προτείνει στο Υπουργείο Περιβάλλοντος και Ενέργειας την αναδιοργάνωση των υπηρεσιών με συγχωνεύσεις παρόχων, ως αποκλειστική λύση για τη βελτίωσή τους, είναι, δυστυχώς, «φωτογραφική» των προθέσεων σας και απαράδεκτη. Θα πρέπει όλοι μας πια να έχουμε καταλάβει, ότι η οικονομία κλίμακας δεν είναι πανάκεια, δεν είναι πάντα ο ενδεδειγμένος τρόπος αντιμετώπισης των προβλημάτων. Γιατί δεν υιοθετείτε την πρόταση της ΕΔΕΥΑ, ώστε να ενισχυθεί και να αναβαθμιστεί η υφιστάμενη Γενική Γραμματεία Φυσικού Περιβάλλοντος και Υδάτων του Υπουργείου σας, ώστε να μπορεί να επιτελέσει αποτελεσματικά το έργο για το οποίο συστήθηκε, να συμβάλει, δηλαδή, στην ορθολογική διαχείριση των υδάτινων πόρων της χώρας μας σε μία σύγχρονη υδατική διακυβέρνηση; Γιατί δεν ενισχύετε τις ΔΕΥΑ, οργανωτικά και διοικητικά, ώστε να ανταπεξέλθουν στα υπαρκτά προβλήματα που καταγράφει και μελέτη της Ευρωπαϊκής επιτροπήςκαι ολοκληρώθηκε πρόσφατα;

Πολύ φοβάμαι ότι το κάνετε, γιατί δεν σας ενδιαφέρει το όφελος των τοπικών κοινωνιών, αλλά το όφελος λίγων που θα έρθουν να κερδοσκοπήσουν και στο νερό. Δεν προβλέπεται ούτε καν συμμετοχή των αρμόδιων εκπροσώπων στα όργανα αυτής της νέας Ρυθμιστικής Αρχής. Δεν σας ενδιαφέρουν οι τοπικές κοινωνίες, ούτε η τεχνογνωσία των εργαζομένων. Αναθέτετε στη νέα ΡΑΕ να αξιολογήσει και να πει, μετά από ένα, δυο, τρία χρόνια, τα προβλήματα που υπάρχουν στη διαχείριση του νερού, πράγματα που γνωρίζουμε όλοι μας ήδη. Οδηγείτε έτσι σε νέες καθυστερήσεις τη λήψη σημαντικών αποφάσεων για μία εθνική στρατηγική για το νερό και καθοδηγείτε τη νέα ΡΑΕ σε ένα αδιέξοδο μονοπάτι που θα «μπλοκάρει», δυστυχώς, κάθε λειτουργία της. Αδιαφορείτε για τις 125 ΔΕΥΑ που χρειάζονται ενίσχυση προσωπικού και ιδίως των τεχνικών τους υπηρεσιών, αλλά και χρηματοδοτική και τεχνική υποστήριξη για τη βελτίωση της οργάνωσης και της λειτουργίας τους, ώστε να μπορούν να ολοκληρώσουν τις υποδομές και να μειώσουν το ενεργειακό τους κόστος. Ανάλογη, βέβαια, είναι και η κατάσταση και τα προβλήματα των 23 ΦοΔΣΑ με τη διαχείριση των αστικών στερεών αποβλήτων.

Από κει και έπειτα, κύριε Υπουργέ, στο νομοσχέδιο υπάρχουν διάσπαρτες διατάξεις με πληθώρα πελατειακών ρυθμίσεων προεκλογικού τύπου. Προσλήψεις στον ΔΑΠΕΕΠ, κατά παρέκκλιση κάθε γενικής και ειδικής διάταξης, δημιουργία προσωπικού πολλαπλών ταχυτήτων στη ΔΕΠΑ Εμπορίας, διευκόλυνση της δόμησης σε ζώνη μικρότερη των 100 μέτρων από τη γραμμή αιγιαλού, υλοποίηση οικοδομικών αδειών σε μη δασικού χαρακτήρα προστατευόμενες περιοχές και άλλα πολλά.

Κυρίες και κύριοι συνάδελφοι, εκφράζουμε ως ΠΑΣΟΚ - Κίνημα Αλλαγής τις διαφωνίες μας, τόσο για τον τρόπο, όσο και για τον χρόνο που κατατέθηκε το συγκεκριμένο νομοσχέδιο. Ακόμα πιο αντίθετους μάς βρίσκουν οι βασικές ρυθμίσεις της Α΄ Ενότητας του νομοσχεδίου για τη νέα ΡΑΕ. Σας προειδοποιούμε ότι ανοίγετε τον «ασκό του Αιόλου». Η εμπειρία της πανδημίας και της ενεργειακής κρίσης θα έπρεπε να έχει διδάξει, ότι τα νεοφιλελεύθερα δεξιά δόγματα για τη λειτουργία της αγοράς έχουν ξεπεραστεί. Όχι μόνο δεν λειτουργούν σε έκτακτες συνθήκες, αλλά επιβαρύνουν τους πολίτες και την Πολιτεία. Γι’ αυτό και δηλώνουμε από σήμερα, ότι καταψηφίζουμε, επί της αρχής, το νομοσχέδιο. Αναμένουμε την Έκθεση του Επιστημονικού Συμβουλίου της Βουλής και διερευνούμε πιθανά ζητήματα αντισυνταγματικότητας των ρυθμίσεων του πολυνομοσχεδίου.

Θα καταθέσουμε, ωστόσο, και προτάσεις, για να διορθωθούν αρκετά άρθρα του, που τόσο πρόχειρα και αβασάνιστα έφερε στο τέλος της θητείας της η Κυβέρνηση σας.

Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Υπουργός.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Μία διευκρίνιση, γιατί ακούγονται πολλά και θέλω να απαντάω σε κάθε ένα, για να μην χαθεί η συνέχεια. Κύριε συνάδελφε, επί, περίπου, είκοσι λεπτά, αναφέρατε τα προβλήματα που έχουμε να αντιμετωπίσουμε, σε ότι αφορά στη διαχείριση του αρδευτικού και του πόσιμου νερού και σε ότι αφορά τη διαχείριση των απορριμμάτων. Η μόνη λύση που προτείνετε είναι να μην κάνουμε τίποτα, να ενδυναμώσουμε τη Γενική Διεύθυνση Υδάτων. Αυτή είναι η πρότασή σας.

Αναφέρατε μία έρευνα της diaΝΕΟsis. Καταρχήν, έπρεπε να είσαστε ειλικρινής και να πείτε αυτή την έρευνα της diaΝΕΟsis ποιος ήταν ο εντολέας, ποιος την παρήγγειλε; Ήταν το Υπουργείο Αγροτικής Ανάπτυξης και ήμουν αρμόδιος Υφυπουργός Αγροτικής Ανάπτυξης, όταν παρήγγειλα τη συγκεκριμένη έρευνα και σε συνεργασία με τη diaΝΕΟsis αποτυπώσαμε τα σοβαρά προβλήματα που έχουμε, σε ότι αφορά τη διαχείριση του νερού. Τι αποκαλύφθηκε, κυρίες και κύριοι συνάδελφοι; Ότι το 80% του αρδευτικού νερού, του νερού που χρησιμοποιούμε στην Ελλάδα, είναι νερό που οδηγείται στις καλλιέργειες και ότι το 65% έως 70% αυτού του νερού το αντλούμε από τους υπόγειους υδροφόρους ορίζοντες, επιτελώντας ένα τεράστιο περιβαλλοντικό «έγκλημα», γιατί, δυστυχώς μειώνεται, πέφτει η επιφάνεια του υδροφόρου, μπαίνει θαλασσινό νερό, υπάρχει υφαλμύρωση και καταστρέφεται για πάντα, για τις επόμενες γενιές, ο υδροφόρος ορίζοντας. Έχουν φτάσει στη Λάρισα σε εκατό χιλιόμετρα από την ακτή να αντλούν νερό από τα 200 και 250 μέτρα οι αγρότες.

Έχει φτάσει το κόστος άρδευσης, ανά στρέμμα καλλιέργειας, να ξεπερνά τα 200 και τα 250 ευρώ, με αποτέλεσμα να προχωρούμε, δυστυχώς, σε μία ταχεία απερήμωση του Θεσσαλικού Κάμπου και όχι μόνο του Θεσσαλικού Κάμπου, αλλά και όλων των αγροτικών καλλιεργειών στη χώρα. Απειλούνται με απερήμωση πάνω από 2,5 εκατομμύρια στρέμματα που σήμερα είναι αρδευτικά στη χώρα και λέτε να μην κάνουμε τίποτα.

Αφού συμφωνούμε, λοιπόν, όλοι με τη διάγνωση πώς μέχρι τώρα δεν έχει γίνει κάτι. Κάναμε μελέτες, κάναμε σχέδια και δεν είχε εφαρμοστεί τίποτα. Γιατί δεν έχει εφαρμοστεί τίποτα; Πότε μπήκε μία ποινή; Ποιος ελέγχει αν γίνεται σωστός έλεγχος; Ανεβάζουν τα στοιχεία; Όχι, σας λέω.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής ΚΙΝ.ΑΛ.):** Αυτό θα λύσει το πρόβλημα, δηλαδή;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Αυτό που προτείνουμε, θα γίνει. Δεν είναι θέμα ούτε θεσμών, ούτε ευρωπαίων το να τακτοποιήσουμε εμείς τα προβλήματα του κράτους μας. Δεν έπρεπε να έρχεται η Ευρώπη και να λέει ότι πρέπει να κάνουμε μία Ρυθμιστική Αρχή, μία Ανεξάρτητη Αρχή ή με κάποιο άλλο όνομα. Γιατί; Έχει αποδειχθεί στην Ευρώπη και σε όλο τον κόσμο, ότι στις προηγμένες κοινωνίες, τότε υπάρχει καλύτερη λογοδοσία, διαφάνεια και έλεγχος και τελικά επιβάλλονται και ποινές όταν χρειάζεται. Η Ρυθμιστική Αρχή Ενέργειας έχει επιβάλει ποινές. Ρωτάω πόσες ποινές έχουν επιβληθεί;

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής ΚΙΝ.ΑΛ.):** Αρκεί να κάνει τη δουλειά της.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Γιατί με διακόπτετε; Εγώ σας άκουσα προσεκτικά είκοσι λεπτά. Έχετε δίκιο, είμαστε σε Επιτροπή, αλλά πρέπει να ακούσετε κάποια πράγματα και να τα κατανοήσετε, γιατί πάμε να αλλάξουμε κάποια πράγματα. Δεν θέλετε να αλλάξουμε; Θέλετε να μείνουμε ίδιοι; Θέλετε να κάνουμε έναν προσχηματικό διάλογο και να παραθέτουμε τα επιχειρήματα που δεν έχουν καμία σχέση με την πραγματικότητα;

Σας λέω δεν είναι θέμα ιδιωτικοποίησης. Σας ανέφερα την απόφαση του ΣτΕ. Διαβάστε τον νόμο. Γιατί δεν διαβάζετε τον νόμο; Δεν λέει ο νόμος ότι είναι αποκλειστικό δικαίωμα μόνο των δημοτικών και των δημόσιων οργανισμών ύδρευσης η παροχή του νερού; Γιατί δεν τον διαβάζετε; Δεν σας αρέσει.

Ακούστε, έχουμε ακόμη τρεις συνεδριάσεις, για να τα θέσουμε όλα από την αρχή στη σωστή βάση, ώστε την επόμενη φορά που θα έρθετε, έχοντας διαβάσει το νομοσχέδιο, έχοντας ακούσει αυτά που σας λέμε και σας προτείνουμε, να συναποφασίσουμε και να ψηφίσουμε. Ο ΣΥΡΙΖΑ δεν μπορεί να ψηφίσει, γιατί απέχει από τις ψηφοφορίες.

Εμείς βάλαμε πρόστιμα, εμείς βάλαμε και το αγροτικό νερό να ελέγχεται και πρέπει να υπάρξει βελτίωση. Στα Τρίκαλα, αυτή τη στιγμή, βγάζουν σωλήνες αμιάντου και αλλάζει το υδρευτικό δίκτυο της πόλης. Δεν πρέπει αυτά να επιταχυνθούν; Δεν πρέπει να ελέγχονται, αν κάνουν σωστά τη δουλειά τους, αν χρεώνουν το νερό, όσο πρέπει οι δημόσιες επιχειρήσεις ύδρευσης; Σας είπα, ότι υπάρχουν δημόσιες επιχειρήσεις ύδρευσης που χρεώνουν δύο φορές ακριβότερο το νερό απ’ ότι πρέπει, γιατί ο τρόπος με τον οποίο πρέπει να κοστολογείται το νερό, περιγράφεται από υπουργική απόφαση που ορίσθηκε, επί εποχής ΣΥΡΙΖΑ, κατ’ απαίτηση, βεβαίως, των ευρωπαϊκών κανονισμών.

Υπάρχει αυτή η υπουργική απόφαση και η αρμοδιότητα παραμένει στο δημόσιο και στο Υπουργείο Περιβάλλοντος και στην αρμόδια Διεύθυνση του Υπουργείου Περιβάλλοντος. Δεν αλλάζει ο τρόπος που κοστολογείται το νερό, αλλάζει αυτός που το ελέγχει, αν κοστολογείται σωστά. Διπλάσια πληρώνουν κάποιοι πολίτες, κάποιοι δημότες το νερό, από αυτό που θα έπρεπε να πληρώνουν. Δεν θα κάνουμε κάτι; Και εμείς έχουμε επιβάλλει πρόστιμα για τη μη ορθή λειτουργία και για τα σφάλματα που έχουν πράξει. Αλλά δεν αρκεί αυτό, χρειάζεται μία δομική μεταρρύθμιση, για να αλλάξουν τα κακώς κείμενα και αυτά προσπαθούμε να κάνουμε, προνοώντας και προλαμβάνοντας. Θα μου πει κάποιος, το 2023 προλαμβάνεις και προνοείς; Κάλλιο αργά παρά ποτέ, τώρα πρέπει να το κάνουμε.

Θα το αφήσουμε για τον επόμενο; Αναρτήθηκαν στις 16 Φεβρουαρίου οι αλλαγές. θα ψηφιστούν 14 Μαρτίου. Έχουμε είκοσι μέρες σχεδόν. Δεν φθάνουν είκοσι ημέρες, για να τα συζητήσουμε και στη διαβούλευση και στην Επιτροπή και στην Ολομέλεια; Αυτό είναι το πρόβλημα το δικό σας, ότι δεν είχατε χρόνο; Δεν φτάνουν δεκαπέντε ημέρες, δύο εβδομάδες; Πόσο θέλουμε, δύο χρόνια; Αφού λέτε ότι τα ξέρετε τα προβλήματα.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Ευχαριστώ, κύριε Πρόεδρε.

Αναφερθήκατε στη θλίψη και τη σιωπή για την ανείπωτη τραγωδία στα Τέμπη. Ναι, υπάρχει σιωπή, γιατί τώρα ουρλιάζουν οι μανάδες που έχασαν άδικα τα παιδιά τους και τα θάβουν. Όμως, υπάρχει θλίψη, μαζί με οργή, και αυτό εκφράζεται, γιατί ήταν ένα προδιαγεγραμμένο «έγκλημα», δεν θα ξεχαστεί, δεν θα συγκαλυφθεί.

 Σήμερα, συγκλονιστικές ήταν οι κινητοποιήσεις μαθητών και φοιτητών και στον Πειραιά, φωνάζοντας το σύνθημα, «όλων των νεκρών γινόμαστε η φωνή, η νέα γενιά δεν σας συγχωρεί». Και χθες έδωσαν το παρόν χιλιάδες διαδηλωτές σε όλη την Ελλάδα και εδώ στην Αθήνα, έξω από τη Βουλή, στην Πλατεία Συντάγματος και συνεχίζουν με εικοσιτετράωρη απεργία την Τετάρτη και δεν θα σταματήσουν μέχρι τη δικαίωση, γιατί αυτό έχει τη «σφραγίδα» όλων των κυβερνήσεων των τελευταίων χρόνων, που ιδιωτικοποίησαν τα τρένα της χώρας. Είναι «εγκληματικές» οι ευθύνες, τόσο της Κυβέρνησης, όσο και όλων των κυβερνήσεων που άφησαν τον σιδηρόδρομο με τεράστιες ελλείψεις και κενά στην ασφάλεια, στα δρομολόγια και τις ανθρώπινες ζωές.

Το μόνο σίγουρο είναι, ότι υλοποίησαν διαχρονικά τη πολιτική της εμπορευματοποίησης και ιδιωτικοποίησης των σιδηροδρόμων, που ξεκίνησε το 2017, επί Κυβέρνησης ΣΥΡΙΖΑ, δίνοντας 45 εκατομμύρια ευρώ στην ΤΡΑΙΝΟΣΕ, σε ιταλική εταιρεία και «προίκα» 250 εκατομμύρια ευρώ. Το συνέχισε η σημερινή Κυβέρνηση της Ν.Δ., τον Ιούλιο του 2022, δίνοντας, επιπλέον, 750 εκατομμύρια στην ιταλική επιχείρηση για δεκαπέντε χρόνια, για να εκτελεί την άγονη γραμμή Αθήνα - Θεσσαλονίκη. Να, γιατί φωνάζει η νέα γενιά, με το δίκιο της. Έτσι είναι, για τους ομίλους ενδιαφέρεστε, τους πλειστηριασμούς τους κάνατε ηλεκτρονικούς για τα σπίτια του κοσμάκη, αλλά για το σιδηροδρομικό, όμως, δίκτυο, χρησιμοποιείτε τη μανιβέλα.

Η σχέση κόστους - οφέλους στα μέσα μαζικής μεταφοράς και σε κάθε εργασιακό χώρο είναι η πραγματική αιτία κάθε «εγκλήματος» που συντελείται σε όλους τους χώρους δουλειάς. Είναι η βάση που αντιμετωπίζει ως κόστος την ασφάλεια και τη ζωή των εργαζομένων, των επιβατών, εμπόδιο στην ανάπτυξη της κερδοφορίας των επιχειρηματικών ομίλων. Είναι η αιτία για το ατύχημα στα Τέμπη, ο λόγος που εργασιακοί χώροι μετατρέπονται σε «κρεματόρια». Όλα θυσιάζονται στον «βωμό» των κερδών, γι’ αυτό πολλά πανό χθες στις συγκεντρώσεις έγραφαν «τα κέρδη τους, οι νεκροί μας». Ταυτόχρονα, βροντοφώναζαν «το έγκλημα αυτό δεν θα ξεχαστεί, όλων των νεκρών θα γίνουμε η φωνή», γιατί το αστικό κράτος και οι κυβερνήσεις του δεν ενδιαφέρονται για την υγεία και την ασφάλεια της ανθρώπινης ζωής, αλλά μόνο για την ασφάλεια των κερδών των επιχειρηματικών ομίλων.

Αυτό ισχύει και στο σημερινό νομοσχέδιο. Είναι ένα νομοσχέδιο «μαμούθ», σύμφωνα με το οποίο παραδίνετε με γρηγορότερους ρυθμούς νέα πεδία κερδοφορίας στους επιχειρηματικούς ομίλους που αφορούν το νερό και τα σκουπίδια. Εξάλλου, με την ΕΥΔΑΠ, ήδη, έχει ξεκινήσει η μορφή ιδιωτικοποίησης, τόσο από τη σημερινή Κυβέρνηση της Νέας Δημοκρατίας, όσο και από την προηγούμενη του ΣΥΡΙΖΑ, με την αντιλαϊκή λειτουργία της με γνώμονα το κέρδος, τις ευέλικτες εργασιακές σχέσεις εργασίας και τη μείωση του προσωπικού και τις αναθέσεις σε εργολάβους. Κατά τ’ άλλα, τσακωνόσαστε, αν εμπορευματοποιείται ή όχι το νερό.

Βεβαίως, τα «σπασμένα» θα τα πληρώσει η λαϊκή οικογένεια, στη βάση της ανταποδοτικότητας, αλλά και της είσπραξης των κάθε είδους τελών, εισφορών, χαρατσιών και προστίμων που θέσπισαν, διαχρονικά, οι αστικές κυβερνήσεις του ΠΑΣΟΚ, του ΣΥΡΙΖΑ, της Νέας Δημοκρατίας. Δημιουργείτε τα κατάλληλα εργαλεία, αφού εντάσσετε το νερό και τα απόβλητα στη Ρυθμιστική Αρχή Ενέργειας, την οποία μετονομάζετε σε Ρυθμιστική Αρχή Αποβλήτων, Ενέργειας και Υδάτων και απ’ ότι φαίνεται είναι προαπαιτούμενο στο Ταμείο Ανάκαμψης, γι’ αυτό προχωράτε με αυτόν τον όγκο στα άρθρα και την ταχύτητα στη διαβούλευση. Στόχος σας είναι η δημιουργία ενός θεσμικού και νομικού πλαισίου στην, ήδη, υπάρχουσα εμπορευματοποίηση μιας σειρά στρατηγικών πόρων, όπως το νερό και τα σκουπίδια.

Η Κυβέρνηση, λοιπόν, διάλεξε τη Ρυθμιστική Αρχή Ενέργειας, για να διεκπεραιώσει τα καθήκοντα αυτά, κρίνοντας, προφανώς, ότι οι μέχρι τώρα αποδόσεις της στον τομέα της ενέργειας, με το «καρτέλ» εταιρειών ενέργειας και μεγάλων κερδών, πληρούν τα κριτήρια για νέα κέρδη στους ομίλους και εγγυώνται ανάλογες επιδόσεις και για την παραπέρα εμπορευματοποίηση στο νερό και τη διαχείριση των αποβλήτων. Έτσι, είσαστε σίγουροι, ότι με το να γίνει πιο αυστηρό, θα είναι και πιο αποδοτικό το σύστημα παραπέρα «αφαίμαξης» του λαϊκού εισοδήματος.

Επιχειρείται «λοιπόν» η οργάνωση της αγοράς των παρόχων ύδρευσης, αποχέτευσης και άρδευσης, με στόχο τη θωράκιση της κερδοφορίας των μονοπωλίων που δραστηριοποιούνται στη διαχείριση του νερού. Αυτό αφορά, τόσο τις κρατικές και δημοτικές επιχειρήσεις, ΕΥΔΑΠ, ΕΥΑΘ, ΔΕΥΑ, όσο και την ενίσχυση της λειτουργίας των ΓΟΕΒ, ΤΟΕΒ, πάντα με ιδιωτικοοικονομικά κριτήρια και πώληση του νερού άρδευσης, δηλαδή, το άνοιγμα μεγαλύτερων πεδίων κερδοφορίας επιχειρηματικών ομίλων στη διαχείριση του νερού.

Σε αυτή την κατεύθυνση, το νομοσχέδιο ενσωματώνει ακόμα πιο αυστηρά, όσα προβλέπει η Ευρωπαϊκή Οδηγία 2000/60 για το νερό, «ακρογωνιαίο λίθο» της εμπορευματοποίησης του νερού στην Ευρωπαϊκή Ένωση. Αναθέτει, λοιπόν, στη νέα Ρυθμιστική Αρχή τη γενική εποπτεία των παρόχων νερού, τη διαμόρφωση της τιμολόγησής του, τη διαμόρφωση της πρότασης για την Εθνική Στρατηγική Υδάτων στους ίδιους άξονες.

Επίσης, το νομοσχέδιο ρυθμίζει και θέματα της εκπόνησης και επικαιροποίησης των σχεδίων διαχείρισης λεκανών απορροής και σχεδίων διαχείρισης κινδύνων πλημμύρας. Γι’ αυτό, είναι ένα νομοσχέδιο αντιλαϊκό και «φοροεισπρακτικό».

Ταυτόχρονα, είναι και αντιπεριβαλλοντικό, αφού συνεχίζει να επιτρέπει τη δυνατότητα αναγκαστικών απαλλοτριώσεων χωραφιών, δασών και δασικών εκτάσεων, στο όνομα του, δήθεν, δημοσίου συμφέροντος που, βεβαίως, το ταυτίζετε με τα κέρδη των πολυεθνικών των ΑΠΕ, στο πλαίσιο της πράσινης μετάβασης ανάπτυξης.

Θυμίζουμε ότι οι μονοπωλιακοι όμιλοι των ΑΠΕ, ειδικά για την εγκατάσταση φωτοβολταϊκών πάρκων, έχουν το δικαίωμα αναγκαστικής απαλλοτρίωσης, μέχρι του 20% του γηπέδου της εγκατάστασης που θα χρειαστεί, για να λειτουργήσει, πλήρως, το φωτοβολταϊκό πάρκο. Δηλαδή, ανάλογα με τις ανάγκες της εγκατάστασης του φωτοβολταϊκού, ειδικά αν είναι μεγάλος όμιλος, θα μπορεί να προχωρήσει σε αναγκαστική απαλλοτρίωση δεκάδων ή και εκατοντάδων στρεμμάτων.

Μιλάμε για τη συνέχιση ενός «πλιάτσικου», «πειρατείας» σε βάρος των βιοπαλαιστών αγροτών. Άλλη μία επίπτωση της δήθεν πράσινης ανάπτυξης, όπως το έχουν, ήδη, νιώσει με την πολύ μεγάλη αύξηση στο κόστος παραγωγής, με πανάκριβο πετρέλαιο, ηλεκτρικό ρεύμα και νερό. Ωστόσο, είναι απαράδεκτη η πρόβλεψη, ότι για δάση και δασικές εκτάσεις δεν υπάρχει κανένα όριο στην καταστροφή, κατάληψη, αλλαγή χρήσης, από δάσος σε δασική έκταση, σε φωτοβολταϊκό πάρκο. Επίσης, δεν αναφέρονται οι Εθνικοί Δρυμοί που διαχρονικά υπάρχει επιδίωξη και σε έναν βαθμό έχει γίνει η αλλαγή του ορισμού τους και η αντικατάσταση του από τον ορισμό ως Εθνικά Πάρκα που καμία σχέση δεν έχουν με τους Δρυμούς.

Ακόμα, δημιουργείτε έναν σκόπιμο, κατά τη γνώμη μας, διαχωρισμό που τελικά περιορίζει τις προστατευόμενες περιοχές και ιδιαίτερα τα δασικά οικοσυστήματα, αφού, δήθεν, ενδιαφέρεστε, αλλά μόνο για τα αποκαλούμενα αρχέγονα και παλιά δάση. Όμως, στην Ελλάδα όλα τα δάση είναι φυσικά και όχι αποτέλεσμα τεχνητής δημιουργίας τους, όπως είναι τα περισσότερα στην Ευρωπαϊκή Ένωση. Συνεπώς, αποτελούν όλα πολύτιμα οικοσυστήματα με σημαντική βιοποικιλότητα. Όμως, αντί να προστατευτούν έχουν γεμίσει με ανεμογεννήτριες, καταστρέφοντας σημαντικό μέρος της βιοποικιλότητας, αλλά και της πανίδας και ορνιθοθήρας. Αλλά και η ζωνοποίηση για τις προστατευόμενες περιοχές γίνεται, για να χτίζονται ξενοδοχεία και άλλα, καταργώντας κάθε περιορισμό. Ήδη, σε διάφορες περιφέρειες της χώρας διαμορφώνεται πίεση από επιχειρηματικά συμφέροντα, με πρόσχημα την οικολογική προστασία, να μειωθεί η συνολική έκταση των προστατευόμενων περιοχών, περιοχών NATURA, με το κόλπο της εσωτερικής ζωνοποίησης, διαμορφώνοντας έτσι κλιμάκωση προστασίας τους, μέχρι μηδενικής, ενώ στο όνομα της πράσινης ανάπτυξης θα υλοποιηθούν πράσινες τουριστικές επιχειρήσεις, νέοι πράσινοι οικισμοί και φυσικά ΑΠΕ, κυρίως, αιολικά πάρκα, για να εξυπηρετηθούν με την πανάκριβη πράσινη ενέργεια, τα επιχειρηματικά κέρδη και ανάγκες.

Περιοχές που υποτίθεται, ότι έβαζαν κάποιους ελάχιστους περιορισμούς προστασίας και παρά το ότι νομιμοποιούσαν κάθε χρήση ακόμα και με αρνητική περιβαλλοντική λειτουργία, όπως βιομηχανίες, απλά δεν άφηναν νέες αντιπεριβαλλοντικές χρήσεις. Τώρα, οι πιέσεις είναι μεγάλες για μείωση της έκτασης τους και απελευθέρωση της επιχειρηματικής δράσης. Μάλιστα, αφαιρείτε αρμοδιότητες από τη Δασική Υπηρεσία, όπως την εκτέλεση εδαφοτεχνικών έργων, αλλά καταργείτε οριστικά τις εγκρίσεις αδειών που έδιναν για ανεμογεννήτριες και πολλές φορές ήταν αρνητικές. Τώρα, τις εγκρίσεις τις μετατρέπετε σε απλό πληροφοριακό δελτίο. Έτσι παύει άλλη μία έγκριση, σε όφελος της ταχύτητας υλοποίησης της επένδυσης. Κυρίως, αφορά αιολικά και φωτοβολταϊκά πάρκα σε βάρος της περιβαλλοντικής προστασίας.

Οι ρυθμίσεις σας είναι υποκριτικές για τη δήθεν προστασία του περιβάλλοντος και των δασών. Ουσιαστικά, οι κυρώσεις, οι χωροταξικές και πολεοδομικές διατάξεις, επιδιώκουν να εξαλείψουν κάθε φραγμό, περιορισμό ή έλεγχο στη δράση των μονοπωλιακών επιχειρηματικών ομίλων. Ταυτόχρονα, με ένα μπαράζ ευνοϊκών για το κεφάλαιο ρυθμίσεων και «φωτογραφικών» διατάξεων, ολοκληρώνετε και υλοποιείτε όλα τα αιτήματα που στοχεύουν στην πραγματική και ολοκληρωτική εκμετάλλευση της γης και του περιβάλλοντος. Επίσης, προωθείτε την αλλαγή χρήσης γης, ακόμα μία φορά, σε γεωργικές εκτάσεις υψηλής παραγωγικότητας, με το πρόσχημα της εγκατάστασης μικρών μονάδων βιολογικού καθαρισμού σε γαίες υψηλής παραγωγικότητας. Διαβάζω κατά λέξη: «επιδεινώνεται, δηλαδή, παραπέρα το καθεστώς «λάστιχο» της προστασίας των αγροτικών γαιών υψηλής παραγωγικότητας». Τις συρρικνώνετε, τις θεωρείτε εμπόδια στην επιχειρηματική κερδοφορία. Τελείως, αντιπαραγωγική πολιτική και διαδικασία.

Ωστόσο, η μεγάλη υποκρισία είναι, ότι με πρόσχημα την προστασία της ποιότητας των υδατικών πόρων, το νομοσχέδιο προωθεί ένα βασικό στόχο της Ευρωπαϊκής Οδηγίας 2000/60/Ε.Κ., τον έλεγχο της ζήτησης και όχι την αύξηση των διαθέσιμων αποθεμάτων νερού, που σήμερα είναι εφικτή, με τα κατάλληλα έργα και τη διαθέσιμη επιστημονική γνώση. Αυτή η μεθοδολογία απαιτεί τη συλλογή και επεξεργασία μεγάλου όγκου δεδομένων, οικονομικά, φυσικοχημικά, σχετικά με την ποσότητα και την ποιότητα του νερού, τις καταναλώσεις, κ.λπ.. Τα στοιχεία αυτά συλλέγονται από τους παρόχους ύδατος, οι οποίοι τα προσκομίζουν και στη νέα Ρυθμιστική Αρχή που φτιάχνετε. Τέτοιες δυνατότητες δίνουν τα έξυπνα ψηφιακά υδρόμετρα, άλλες τεχνολογικές εφαρμογές και εκσυγχρονισμοί των υποδομών μας, που, όμως, στο σημερινό πλαίσιο, θα σημάνουν ακριβότερα νερό, στο όνομα της εξοικονόμησης, όπως συμβαίνει και με την ενέργεια. Το ίδιο κάνετε, ίδια συνταγή. Το κόστος συλλογής και επεξεργασίας τέτοιων δεδομένων ενσωματώνεται στο τελικό κόστος υπηρεσιών ύδρευσης, όπως και στα κόστη λειτουργίας των παρόχων. Όλα αυτά, θα συμβάλουν στην άνοδο της τιμής του νερού, ειδικά για τα λαϊκά νοικοκυριά, όπως, ακριβώς, απαιτεί η στρατηγική της Ευρωπαϊκής Ένωσης.

Όλα αυτά γεννούν το ερώτημα ποιοι πάροχοι θα έχουν την οικονομική και τεχνική δυνατότητα να εφαρμόσουν τέτοιες μεθόδους. Οι ΔΕΥΑ; Ποικίλουν ως προς το μέγεθός τους και τις οικονομικές και τεχνικές δυνατότητές τους που γενικά υπολείπονται των μεγαλύτερων κρατικών καπιταλιστικών επιχειρήσεων, ΕΥΔΑΠ και ΕΥΑΘ. Πολλές ΔΕΥΑ, στις παρυφές των ΕΥΔΑΠ και ΕΥΑΘ, παρέχουν υπηρεσίες, μέσω προγραμματικών συμβάσεων με τις τελευταίες. Ταυτόχρονα, τόσο η ΕΥΑΘ, όσο και η ΕΥΔΑΠ, χρησιμοποιούν εργολαβίες για να πουλάνε τις δικές τους υπηρεσίες. Γίνεται, λοιπόν, αντιληπτό, ότι σε αυτό το έδαφος, εκτός από το ακριβότερο νερό για τα λαϊκά νοικοκυριά και τους βιοπαλαιστές αγρότες, ανοίγει και ο δρόμος για συγκέντρωση και συγκεντροποίηση στην παροχή ύδρευσης για περισσότερους εργολάβους και νέα πεδία κερδοφόρων επενδύσεων για μονοπωλιακούς ομίλους, που δραστηριοποιούνται στη διαχείριση νερού, αντλώντας ήδη, τεράστια κέρδη.

 Το νομοσχέδιο, υποβοήθα αυτή την κατεύθυνση, όχι μόνο μέσω των αποτελεσμάτων που θα παράξει η αυστηρότερη εφαρμογή της κοινοτικής οδηγίας, αλλά και μέσω της εποπτείας της νέας Ρυθμιστικής Αρχής στους παρόχους ύδατος. Με πρόσχημα και πάλι την προστασία του περιβάλλοντος και των υδάτινων πόρων, αυτοί θα υποχρεούνται να παρέχουν στην Αρχή εξαντλητικά στοιχεία, με στόχο τον έλεγχο των επιδόσεων τους, σε ότι αφορά στη στρατηγική για το νερό. Αυτό αφορά σε στοιχεία για τις υποδομές και την κατάστασή τους, οικονομικά στοιχεία και αποτελέσματα, πηγές υδροληψίας, παροχές και κατανάλωσης νερού ανά χρήση κλπ.

Προκύπτει, δηλαδή, πώς εκτός από το ακριβότερο νερό που θα πληρώνουν τα λαϊκά νοικοκυριά και οι αγρότες, ο λαός θα κληθεί να πληρώσει πολύμορφα και το επιπλέον κόστος εφαρμογής της πολιτικής που του στερεί, ουσιαστικά, την πρόσβαση στο νερό.

Στις περιπτώσεις, μη συμμόρφωσης με τα παραπάνω, δηλαδή, παροχή στοιχείων, αξιολόγηση, πιστοποίηση, μη ορθή τιμολόγηση, κ.λπ., η νέα Ρυθμιστική Αρχή μπορεί να επιβάλλει πρόστιμα στους παρόχους νερού, που από αυτά αυτοχρηματοδοτείται, όπως και από τα διάφορα «πράσινα χαράτσια».

Δηλαδή, το νομοσχέδιο, εκτός από αντιλαϊκό, αντιπεριβαλλοντικό, φοροεισπρακτικό, είναι και κατασταλτικό, επιμένοντας στη δημιουργία ενός νέου κατασταλτικού μηχανισμού που δεν έχει ανάγκη την προστασία του περιβάλλοντος, αφού η αιτία για την καταστροφή του είναι η διαχρονικά ασκούμενη αστική πολιτική, που υποτάσσει το περιβάλλον στους νόμους της αγοράς και τις εκμεταλλευτικές επενδυτικές επιδιώξεις των ομίλων.

Άλλωστε, είμαστε αντίθετοι και με την ύπαρξη και με τις αρμοδιότητες των μονάδων διαχείρισης προστατευόμενων περιοχών, που δεν είναι τίποτα άλλο από εργαλεία διεύρυνσης των επεμβάσεων, των κάθε είδους επιχειρηματικών ομίλων και υποκατάστασης αρμόδιων υφιστάμενων κρατικών υπηρεσιών, οι οποίες υπολειτουργούν ως αποτέλεσμα της περιβαλλοντικής πολιτικής όλων των κυβερνήσεων.

Επίσης, το σχέδιο νόμου για το ζήτημα της ενέργειας, περιλαμβάνει πολλαπλές διατάξεις που στοχεύουν στην πρόθεση τις αστικής πολιτικής για την πράσινη ανάπτυξη, την πολιτική της Ευρωπαϊκής Ένωσης για την πράσινη μετάβαση, που όλοι συμφωνείτε. Προωθεί, ποικιλότροπα τις ΑΠΕ και τις λεγόμενες ενεργειακές κοινότητες που στοχεύουν στην αμεσότερη εμπλοκή δήμων και άλλων φορέων στα έργα ΑΠΕ.

Προωθεί με νέες διατάξεις τη λεγόμενη αυτοπαραγωγή ενέργειας, τα φωτοβολταϊκά, με μεγαλύτερη δυνατότητα χρήσης δασικής γης, ενώ, για πρώτη φορά, προωθεί την απαλλοτρίωση ιδιωτικής γης για έργα ΑΠΕ. Δηλαδή, αν δεν επιθυμεί ο αγρότης να γίνει φωτοβολταϊκό στο χωράφι του, τότε γίνεται απαλλοτρίωση ενός ποσοστού.

Όμως, αν χρειαστεί η χώρα και ο λαός υδρογονάνθρακες για την αντιμετώπιση της ενεργειακής κρίσης, δεν μπορεί να κάνει ούτε επίταξη των εγχώριων πεδίων υδρογονανθράκων που έχουν δοθεί στις πολυεθνικές. Να γιατί, η πολιτική είναι εχθρική προς τον λαό και τις ανάγκες του και προστατευτική και ευνοϊκή μόνο για τους επιχειρηματικούς ομίλους και την κερδοφορία τους.

Εξάλλου, μέσα από τις πολλαπλές ρυθμίσεις, στο παρόν νομοσχέδιο ενισχύεται το μεγάλο κεφάλαιο για έργα Ανανεώσιμων Πηγών Ενέργειας, αναδεικνύοντας ποιος είναι ο ωφελημένος από την κοινοτική χρηματοδότηση.

Ολοκληρώνω, κύριε Πρόεδρε. Καταψηφίζουμε, επί της αρχής, το νομοσχέδιο ως αντιλαϊκό, φοροεισπρακτικό και αντιπεριβαλλοντικό και κατασταλτικό και ως τέτοιο ζητάμε και την απόσυρση του. Ταυτόχρονα, καλούμε τον λαό να δυναμώσει την πάλη του για ενέργεια και νερό, κοινωνικά αγαθά, κόντρα στην εμπορευματοποίησή τους που προώθησαν και προωθούν όλες οι κυβερνήσεις.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**:

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Χιονίδης Σάββας, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Καλογιάννης Σταύρος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γάκης Δημήτριος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Συντυχάκης Εμμανουήλ, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Ευχαριστώ πολύ, κύριε Πρόεδρε.

Θέλω να εκφράσω τα συλλυπητήριά μας στα θύματα του «εγκλήματος», αφού για «έγκλημα» πρόκειται. Δεν βοηθούν, όμως, τους οικείους τους, αφού δεν επαναφέρουν στη ζωή αυτούς που έχασαν. Νέα παιδιά, στην πλειοψηφία τους, που είχαν όλη τη ζωή μπροστά τους. Θα ήταν, λοιπόν, καλύτερα, να ασχοληθούμε με τους τρόπους που μπορούν να αποφευχθούν τέτοια «εγκλήματα» στο μέλλον, για να αποφύγουμε άλλα συλλυπητήρια.

Γενικότερα τώρα, σε ότι αφορά στο σημερινό νομοσχέδιο, προφανώς, θα το καταψηφίσουμε. Επιπλέον, ζητάμε την απόσυρσή του για δύο λόγους. Πρώτον, σε ότι αφορά στο Α΄ Μέρος του, που διαπραγματεύεται το θέμα του νερού και δεύτερον, λόγω του άρθρου 162, που αφορά στην κοινότητα Ακρινής. Ζητήσαμε να παρευρεθεί στην ακρόαση φορέων ο Πρόεδρος της Κοινότητας, επειδή στην παρ.1, του άρθρου 162, γράφονται τα εξής: «η παρ. 1, του άρθρου 28, του ν.3937/2011, κατά το μέρος που προβλέπει τη μετεγκατάσταση του οικισμού Ακρινής του Νομού Κοζάνης, καταργείται». Θα διαβάσω, ακριβώς, τι έγραφε ο ν.3937/2011: «Μετεγκατάσταση οικισμών Ακρινής Νομού Κοζάνης και Αναργύρων Νομού Φλώρινας». Δεν χρειάζεται να διαβάσω το υπόλοιπο, είναι γνωστό.

Θα διαβάσω μόνο ορισμένους τίτλους από δημοσιεύματα του Τύπου. Ο ένας τίτλος λέει: «Αποκάλυψη βόμβα, καταργείται ο νόμος για τη μετεγκατάσταση της Ακρινής σε νομοσχέδιο του Υπουργείου Ενέργειας», στο σημερινό, δηλαδή. Μέσα στο άρθρο, μεταξύ άλλων, γράφονται τα εξής: «Στο σημείο αυτό, να τονίσουμε πώς οι κάτοικοι της Ακρινής έχουν απόφαση του ΣτΕ στα χέρια τους, από τον Δεκέμβριο του 2022. Οι δικαστές του ΣτΕ στέλνουν μία ηχηρή απάντηση, σε όσους αμφισβήτησαν την απόφαση και ξεκαθαρίζουν πώς ο συγκεκριμένος νόμος, όχι απλά δεν λήγει, όπως αναφέρουν αρκετοί της Αυτοδιοίκησης και κυβερνητικοί Βουλευτές, αλλά, πλέον, η Κυβέρνηση, τα αρμόδια Υπουργεία και η ΔΕΗ, πρέπει να βρουν τρόπο και να εξασφαλίσουν τα περίπου 150 εκατομμύρια που απαιτούνται για τη μετεγκατάσταση του χωριού». Ένας άλλος τίτλος γράφει: «Κοζάνη, έντονες αντιδράσεις για την κατάργηση του νόμου περί μετεγκατάστασης της Ακρινής» και ένας τρίτος: «Ο Δικηγορικός Σύλλογος Κοζάνης για την τροπολογία που καταργεί τη μετεγκατάσταση της Ακρινής: Ξαφνική αμφιβόλου νομιμότητας απόφαση». Έχω και άλλα δημοσιεύματα, αλλά δεν υπάρχει λόγος να τα διαβάσω όλα.

Για να είμαστε ειλικρινείς, σκεφτήκαμε να αποχωρήσουμε από τη συζήτηση για δύο, κυρίως, θέματα. Επίσης, για τη χρονική στιγμή βέβαια που συζητείται το νομοσχέδιο και για την τεράστια έκταση του, που πραγματικά είναι τρία νομοσχέδια σε ένα. Δεν θα το κάνουμε όμως, επειδή σεβόμαστε το θεσμικό πλαίσιο και τη Βουλή. Παρεμπιπτόντως, κύριε Υπουργέ, αφού λέτε πως είσαστε εναντίον της ιδιωτικοποίησης του νερού, τότε γιατί φέρατε τη γνωστή τροπολογία του Αυγούστου;

Συνεχίζοντας τώρα στο νομοσχέδιο, είναι, ασφαλώς, ατυχές και εξοργιστικό να συζητάμε σήμερα, μετά το «έγκλημα» στα Τέμπη, ένα πολυνομοσχέδιο που περιλαμβάνει Ανεξάρτητες Αρχές. Μετά, δηλαδή, από την καταστροφή, η οποία οφείλεται, σε μεγάλο βαθμό, στην κατάτμηση και στη διάλυση του ΟΣΕ. Επίσης, στην υπαγωγή του στη ΡΑΣ, που όπως αποδείχτηκε δεν είναι σε θέση να λειτουργήσει σωστά, αλλά και στις ευρωπαϊκές αρχές που είχαν δώσει πιστοποιητικό ασφαλείας στην Hellenic Train, πρώην ΤΡΑΙΝΟΣΕ, η οποία ανήκει πια στην ιταλική κρατική Trenitalia, σε μία εταιρεία που ήταν απούσα, όσον αφορά την παροχή βοήθειας στα θύματα, όπως, άλλωστε, συνέβη και με την κακοκαιρία στο παρελθόν, με τα χιόνια.

Το αναφέρουμε εδώ, επειδή κάτι ανάλογο ισχύει για τη ΡΑΕ, που στο σημερινό νομοσχέδιο αναλαμβάνει και άλλους τομείς, παρά το ότι έχει αποτύχει στους προηγούμενους, με τη διάλυση της ηλεκτροπαραγωγής, με την «άναρχη» ανάπτυξη των ΑΠΕ και με την «εκτόξευση» του κόστους ενέργειας, εις βάρος της οικονομίας μας. Ακόμη χειρότερα, μετά από τρία χρόνια συνεχούς κατάθεσης νομοσχεδίων για τις ΑΠΕ και την ενέργεια, έχουμε εδώ έναν μεγάλο αριθμό διάσπαρτων τροπολογιών, μία νομοθέτηση χωρίς αρχή, μέση και τέλος, που λογικά θα κληροδοτηθεί στην επόμενη κυβέρνηση, η οποία θα την αναθεωρήσει. Απλά, χάνουμε τον χρόνο μας, απ’ ότι καταλαβαίνω.

Σε κάθε περίπτωση, δεν είναι δυνατόν να συζητηθούν στις τρεις συνεδριάσεις που θα διεξαχθούν 262 άρθρα, ενώ είναι απαράδεκτο να δρομολογείται η «πλάγια» ιδιωτικοποίηση του νερού, όπως συμπεραίνεται από το Α΄ Μέρος του νομοσχεδίου. Οι επιχειρήσεις κοινής ωφελείας, όπως είναι το νερό και το ηλεκτρικό, καθώς, επίσης, οι στρατηγικές, δεν πρέπει ποτέ να ιδιωτικοποιούνται. Αυτό λέει η διεθνής εμπειρία, ενώ σε ότι αφορά στο νερό υπάρχει η απόφαση του ΣτΕ που το απαγορεύει, οπότε πρέπει να σταματήσουν οι προσπάθειες της Κυβέρνησης να την παρακάμψει.

Συνεχίζοντας, το νομοσχέδιο αποτελεί, στην ουσία, μία συρραφή τριών σχεδίων νόμων, τα οποία οργανώνονται στις εξής τρεις ενότητες. Πρώτον, στην Ενότητα Α΄, που αφορά στην ίδρυση μιας νέας Ανεξάρτητης Αρχής, με τη διεύρυνση των αρμοδιοτήτων της ΡΑΕ και με τη μετονομασία της σε ΡΑΑΕΥ, με τα άρθρα 1 έως 36, που τέθηκαν σε δημόσια διαβούλευση από τις 16/2/2023 - 27/2/2023, έχοντας, περίπου, 370 σχόλια.

Δεύτερον, στην Ενότητα Β΄, που έχει σχέση με την παραγωγή ΑΠΕ και με τις ενεργειακές κοινότητες, με τα άρθρα 37 - 106 που τέθηκαν σε διαβούλευση από τις 15/2/2023 - 27/2/2023, άλλη ημερομηνία αρχική, έχοντας 234 σχόλια.

Τρίτον, στην Ενότητα Γ΄, που αφορά διάφορα περιβαλλοντικά και χωροταξικά θέματα, καθώς, επίσης, θέματα ΑΠΕ, η οποία τέθηκε σε διαβούλευση από τις 24/2/2023 - 28/2/2023, έχοντας 479 σχόλια, παρά το ότι διήρκησε πολύ λιγότερες ημέρες.

Εδώ, σε αντίθεση με τις άλλες δύο ενότητες, έχουμε περισσότερα άρθρα στο σημερινό νομοσχέδιο, απ’ ότι στη διαβούλευση, δηλαδή, 154, σε σχέση με τα 142.

Όλες αυτές οι ενότητες συγκεντρώθηκαν σε ένα μόνο νομοσχέδιο, πιθανότατα λόγω των επικείμενων εκλογών, τουλάχιστον, πριν από το δυστύχημα στα Τέμπη. Είναι χαρακτηριστικό της βιασύνης, το ότι για την Γ΄ Ενότητα η διαβούλευση διήρκεσε μόνο τέσσερις ημέρες, όπως αναφέραμε, ενώ υπάρχουν διαμαρτυρίες για τον λόγο αυτό, εκ μέρους των ενδιαφερομένων πολιτών στη διαβούλευση. Δεν έχουν νόημα, όμως, αφού συνήθως δεν λαμβάνονται υπόψη τα σχόλια, ούτε καν στις Επιτροπές, ενώ δεν απαντώνται, σχεδόν ποτέ, τα ερωτήματά μας και η διαδικασία είναι καθαρά προσχηματική. Αυτός είναι ο λόγος που η Κυβέρνηση επιμένει στην αυτοδυναμία. Το ότι, δηλαδή, θέλει να συνεχίσει απρόσκοπτη τη νομοθετική ασυδοσία μνημονιακού τύπου και με συνοπτικές διαδικασίες, ελπίζοντας να μην της το επιτρέψουν οι πολίτες στις επόμενες εκλογές.

Συνεχίζοντας, στην Α΄ Ενότητα, γίνεται η μετατροπή της αποτυχημένης ΡΑΕ, σε Ρυθμιστική Αρχή Αποβλήτων, Ενέργειας και Υδάτων, καθώς, επίσης, σε αυτή της ύδρευσης. Όπως αναφέρεται στο άρθρο 1, ο σκοπός είναι η ορθολογική ρύθμιση της παροχής υπηρεσιών ύδατος και επεξεργασίας αστικών αποβλήτων, ιδίως, ως προς την οργάνωση, τις παρεχόμενες υπηρεσίες, το κόστος και την τιμολόγηση τους, μέσα από την ανάθεση σχετικών αρμοδιοτήτων εποπτείας και ελέγχου στη ΡΑΑΕΥ. Γιατί, αλήθεια; Σήμερα δεν λειτουργούν ορθολογικά αυτές οι υπηρεσίες; Εάν ναι, τότε πώς θα λειτουργήσουν ορθολογικά;

Στην Αιτιολογική Έκθεση αναγράφονται τα εξής. «Το σημερινό καθεστώς παροχής και διαχείρισης των υπηρεσιών ύδατος και των αστικών αποβλήτων παρουσιάζει εγγενείς και λειτουργικές αδυναμίες, όπως ο μεγάλος αριθμός και οι ανισοβαρείς δυνατότητες των παρόχων, η ελλιπής εποπτεία τους και η ανεπαρκής λογοδοσία». Η αυτονόητη ερώτηση μας εδώ είναι, γιατί δεν υπάρχει λογοδοσία και ποιος είναι ο λόγος που πρέπει να τα ελέγχει όλα αυτά μία Αρχή που δεν λογοδοτεί.

Αναφέρεται, επίσης, στην Αιτιολογική Έκθεση πώς, για πρώτη φορά, ρυθμίζονται, κατά τρόπο συνεκτικό, το πεδίο και ο φορέας της ρυθμιστικής και ελεγκτικής εποπτείας των φορέων παροχής υπηρεσιών ύδατος, δηλαδή, των ΟΤΑ. Επιπλέον, η επεξεργασία αστικών αποβλήτων, υπό τη σημερινή Ρυθμιστική Αρχή Ενέργειας. Γιατί, αλήθεια, χρειάζεται μία νέα Αρχή, αφού όλοι αυτοί οι φορείς είναι υπό το κράτος; Ρητορικό το ερώτημα, βέβαια, αφού φαίνεται καθαρά πώς προωθείται σταθερά η ιδιωτικοποίηση του νερού, είτε άμεσα, που, όμως, εμποδίστηκε από το ΣτΕ, είτε έμμεσα μέσω ΣΔΙΤ για τα έργα υποδομής, όπως ακριβώς συνέβη με τον ΟΣΕ.

Σε αυτή την περίπτωση, εάν για τα έργα υποδομής απαιτηθούν δάνεια -είναι ένα μόνο παράδειγμα- ο χρηματοδότης θα ζητήσει να εγγραφούν οι υποθήκες στο δίκτυο, κάτι που, είτε θα αυξήσει τα τέλη, για να καλυφθεί ο τόκος, είτε θα προκληθούν ζημιές. Στην τελευταία περίπτωση, δεν θα μπορούν να πληρωθούν οι τόκοι, οπότε θα «καταπέσουν» εγγυήσεις και θα «ξεπουληθεί» η υποδομή σε εξευτελιστική τιμή. Δεν θα πρόκειται, εδώ, για μία ιδιωτικοποίηση από την «πίσω πόρτα;»

Θεωρούμε, πάντως, ότι οι ρυθμίσεις για τη ΡΑΑΕΥ παραβιάζουν άρθρα του Συντάγματος, όπου επιβάλλεται έλεγχος του κράτους στους φορείς παροχής υπηρεσιών ύδρευσης, ενώ επεκτείνεται στα έργα και οι υπηρεσίες διαχείρισης, συντήρησης, επισκευής, κατασκευής, επέκτασης, ανανέωσης και εκμετάλλευσης του συνόλου της μοναδικής υφιστάμενης βασικής υποδομής για την παροχή υπηρεσιών ύδρευσης στον πληθυσμό.

Η Ανεξάρτητη Αρχή, στην οποία η Κυβέρνηση θέλει να μεταβιβάσει τα παραπάνω, είναι εκτός της κεντρικής κυβέρνησης και δεν επιτρέπεται, ενώ, όπως έχουμε διαπιστώσει από τις αποτυχημένες ΡΑΣ και ΡΑΕ, θα έχει, επιπλέον, καταστροφικά αποτελέσματα. Το θέμα, βέβαια, είναι ότι το «ξεπούλημα» του νερού απαιτείται σταθερά από την τρόικα, όπως αναφέρεται στις αξιολογήσεις και δεν ξέρω γιατί λέτε ότι δεν συμφωνείτε. Πρόσφατα, μάλιστα, επικρότησε η τρόικα στην αξιολόγηση τους χειρισμούς της Κυβέρνησης. Αναφερόμαστε εδώ, στην τροπολογία για την παράκαμψη της απόφασης του ΣτΕ, έτσι ώστε η ΕΥΔΑΠ και η ΕΥΑΘ να παραμείνουν στο Υπερταμείο των ξένων, όπως θα καταθέσουμε στα Πρακτικά, μαζί με το μέρος της αξιολόγησης.

Επίσης, έχει ενδιαφέρον το ότι το νομοσχέδιο με το άρθρο 12, δρομολογεί την αναδιάρθρωση των υφιστάμενων παρόχων υπηρεσιών ύδατος, με συνενώσεις ή με συγχωνεύσεις, προς ενίσχυση της διαχειριστικής τους ικανότητας. Εν προκειμένω, έχουν, ήδη, προκληθεί αντιδράσεις, όπως στη Λάρισα και αλλού, ενώ δεν υπάρχει κάποιος λόγος ενσωμάτωσής τους, εκτός εάν ο σκοπός είναι η μεταφορά νερού από τη μία περιοχή στην άλλη. Δεν βρίσκουμε κάποιον άλλον λόγο. Υπάρχουν τέτοιες σκέψεις; Σε κάθε περίπτωση, ο Πρωθυπουργός, στη Λάρισα, απέκλεισε, πρόσφατα, την περίπτωση μεταφοράς του νερού του Αχελώου για αγροτική χρήση, παρά το ότι κάτι τέτοιο θα ήταν χρήσιμο.

Τέλος, αυξάνεται το μέγεθος της ΡΑΕ και το κόστος, κατά συνολικά δώδεκα άτομα, με έναν Αντιπρόεδρο, με πέντε λοιπά μέλη της Αρχής και με έξι επιπλέον θέσεις, με σύμβαση εργασίας ορισμένου χρόνου, στη Γραμματεία.

Στη Β΄ Ενότητα και στα άρθρα 37 έως 106, αναφέρεται ως σκοπός η προώθηση της χρήσης των ΑΠΕ, κάτι για το οποίο έχουμε, ήδη, πολλούς νόμους.

Σε ότι φορά στη σχετική Οδηγία 2018/2001 της Ευρωπαϊκής Ένωσης, αυτή εμφανίζεται να έχει υιοθετηθεί από την Ελλάδα, τον Ιούνιο του 2021, σημειώνοντας πώς δεν έχουμε διαπιστώσει ποτέ να μεταφέρονται Οδηγίες, επακριβώς.

Στο άρθρο 39, στον σκοπό, αναφέρεται πώς η Ελλάδα πρέπει να συνεργάζεται με τα υπόλοιπα κράτη μέλη της Ευρωπαϊκής Ένωσης, έτσι ώστε, συλλογικά, το μερίδιο της ενέργειας από ΑΠΕ στην Ευρωπαϊκή Ένωση το 2030, να ανέρχεται, τουλάχιστον, στο 32%, εκτός εάν μέχρι τότε αλλάξει. Τι σημαίνει αυτό; Το 2021, η χώρα μας είχε μερίδιο στις ΑΠΕ, ύψους 22%, όσο, περίπου, ο μέσος όρος της Ευρωπαϊκής Ένωσης, ενώ υπολείπονταν μεγάλες χώρες, όπως η Γερμανία, η Ολλανδία και η Πολωνία. Εάν δεν φτάσει στο 32% η Γερμανία, για παράδειγμα, θα πρέπει να αυξήσουμε εμείς το ποσοστό; Αυτό σημαίνει ή μήπως κάτι άλλο;

 Στο ΕΣΕΚ, στο Εθνικό Σχέδιο για την Ενέργεια και το Κλίμα*,* πάντως, βλέπουμε τις ΑΠΕ το 2030, στο 67% για ηλεκτροπαραγωγή και συνολικά, στο 30,9% ή άνω του 35%, όπως αναφέρει το ΕΣΕΚ, στους γενικούς στόχους. Επομένως, αυτός ο στόχος έχει, ήδη, υιοθετηθεί. Είναι, όμως, εφικτός; Και με ποιες οικονομικές συνέπειες;

Σημειώνεται εδώ, ότι το ΕΣΕΚ του 2019 της Νέας Δημοκρατίας είναι, ήδη, για τα «σκουπίδια». Το λέμε, κάθε φορά, στον Προϋπολογισμό, δεν περνάει ούτε ένας μήνας και είναι, πράγματι, για τα «σκουπίδια», αφού προβλέπεται μέγιστο κόστος ηλεκτρισμού 120 ευρώ, ανά μεγαβατώρα, κάτι που δεν ισχύει πια, ακόμη και πριν από τα προβλήματα με τις κυρώσεις στη Ρωσία. Εδώ πρόκειται για το τελικό στην παραγωγή, όχι στην κατανάλωση μετά τις επιδοτήσεις όπως σήμερα. Οι επιδοτήσεις δε κοστίζουν και θα μας χρεοκοπήσουν, όπως πολλά άλλα.

Προβλέπει, επίσης, ενεργειακή εξάρτηση, της τάξεως του 70%-75% και κλείσιμο των λιγνιτών, χωρίς να αναφέρει κάποια εκμετάλλευση εξορύξεων. Δεν θέλουμε ούτε να σκεφτούμε, τι σημαίνει αυτή η ενεργειακή εξάρτηση σε μία υπερχρεωμένη χώρα που περιμένει να τροφοδοτηθεί με LNG στη σειρά, μαζί με άλλες χώρες στην Ευρωπαϊκή Ένωση, ώστε να μπορέσει να επιβιώσει.

Συνεχίζοντας, περιλαμβάνονται ρυθμίσεις για κοινότητες ανανεώσιμης ενέργειας, κάτι που, ήδη, υπάρχει, αλλά διαφοροποιείται. Ορίζετε δε, η νομική μορφή, η σύσταση, το μητρώο και η λύση τους, ενώ γίνονται τροποποιήσεις για ενεργειακές κοινότητες πολιτών με τα άρθρα 86 έως 103.

 Επιπλέον, υπάρχουν τα άρθρα 63 έως 67, για αυτοπαραγωγή ενέργειας, όπου στο άρθρο 63, παρ.6β΄, αναφέρεται ότι «η αυτοπαραγωγή επιτρέπεται έως στο σημείο που ανέρχεται στο 8% της συνολικής εγκατεστημένης ισχύος ηλεκτρικής ενέργειας», ότι είναι περισσότερο, δηλαδή, να μπορεί να έχει επιβαρύνσεις. Οφείλουμε, πάντως, να σημειώσουμε εδώ, πως, ήδη, η Κυβέρνηση έχει απογοητεύσει τα νοικοκυριά με τα φωτοβολταϊκά στέγης, καταργώντας την ενίσχυση. Οπότε, υπάρχει θέμα αναξιοπιστίας της. Μήπως δρομολογείτε απλά και μόνο, το συγκεκριμένο σήμερα, για να μοιραστούν ευρωπαϊκά χρήματα στην αγορά;

Προστίθενται, επίσης, πολλές λεπτομέρειες, όσον αναφορά εκπομπές διαφόρων ειδών καυσίμων στο άρθρο 85, χωρίς, όμως, να υπάρχει κοστολόγηση, οπότε δεν έχει κανένα νόημα να ασχοληθούμε εδώ με τις λεπτομέρειες.

 Στην Γ΄ Ενότητα και στα άρθρα 107 έως 261, περιλαμβάνονται διάφορες ρυθμίσεις για την τιμολόγηση, για την επιδότηση, δηλαδή, των ΑΠΕ, για τη συμπαραγωγή ηλεκτρισμού θερμότητας υψηλής απόδοσης και για την αδειοδότηση τους, ενώ αναφέρονται τρόποι ενίσχυσης σταθμών ΑΠΕ σε συνδεδεμένα και μη νησιά, θέματα χωροταξικά για την τοποθέτηση των μονάδων ΑΠΕ και παρατάσεις στις αδειοδοτήσεις. Ο συγκεκριμένος τρόπος ενίσχυσης, μέσω του Χρηματιστηρίου Ενέργειας, έχουμε τονίσει, πολλές φορές, πώς είναι δαιδαλώδης, εκ των πραγμάτων, αδιάφανης και επισφαλής. Οπότε, δεν υπάρχει λόγος να υπεισέλθουμε σε λεπτομέρειες, πόσο μάλλον, όταν εμείς ως Κόμμα έχουμε, εντελώς, διαφορετικές προτάσεις.

 Δρομολογούνται, επιπλέον, θέματα μετακινήσεις προσωπικού, μεταξύ ΔΕΗ, ΔΕΔΔΗΕ και ΔΕΠΑ Εμπορίας. Επίσης, όσον αφορά την ηλεκτροκίνηση και την εγκατάσταση σημείων φόρτισης. Δυστυχώς, ακόμη ασχολούμαστε, έχοντας προβλέψει από την αρχή τις καθυστερήσεις, σε σχέση με τον νόμο του 2019 του κ. Χατζηδάκη.

 Ειδικά, σε ότι αφορά στο άρθρο 152, οι χρεώσεις για υπηρεσίες κοινής ωφελείας την περίοδο 1/11/2021 ως 31/03/2022, οι οποίες είχαν ανασταλεί ως ελάφρυνση, διαγράφονται, πλέον. Δεν είναι λάθος, αλλά συμπεριλαμβάνονται αγρότες και βιομηχανίες που έχουν επιβαρυνθεί και πρέπει να στηριχθούν περαιτέρω, για να διατηρηθεί η παραγωγή.

 Με το άρθρο 155, προβλέπεται η σύναψη διμερών συμβάσεων για σταθμούς, αντί του Χρηματιστηρίου Ενέργειας, κάτι που είναι θετικό και ευχόμαστε να λειτουργήσει σωστά, γνωρίζοντας πώς, σχεδόν, σε όλες τις άλλες χώρες της Ευρωπαϊκής Ένωσης διαπραγματεύεται ένα μικρό μόνο μέρος στο Χρηματιστήριο.

 Σε σχέση με το άρθρο 162, στο σημείο όμως, μόνο, που αφορά στα έργα υδροηλεκτρικών σταθμών εθνικής σπουδαιότητας, αφορά το Φράγμα της Μεσοχώρας; Εάν ναι, θα ήταν, ασφαλώς, θετικό, αλλά δεν αναφέρεται κόστος.

 Περαιτέρω, υπάρχουν θέματα για τον καθορισμό και την εκμετάλλευση λατομείων και μεταλλείων, στα άρθρα 166 έως 172, θέματα προστασίας περιβάλλοντος και περιοχών NATURA, καθώς επίσης, για τεχνικά έργα από τον Οργανισμό Φυσικού Περιβάλλοντος και Κλιματικής Αλλαγής στα άρθρα 182 έως 189.

 Στα άρθρα 190 έως 211, περιλαμβάνονται κυρώσεις για την προστασία του φυσικού περιβάλλοντος, όπως για την προστασία της άγριας πανίδας, διαφθορές από ζώα, για παράνομη θήρα, κ.λπ..

 Τέλος, αναφέρονται θέματα καθορισμού δασικών εκτάσεων. στα άρθρα 212 έως 224, όπως σε λιμένα και σε κάμπινγκ, όπου περιλαμβάνεται η δημιουργία χώρου δασικής αναψυχής στον Δήμο Γαλατσίου Αττικής, έκτασης 128 στρεμμάτων. Επιπλέον, διάφορες χωροταξικές και πολεοδομικές τροπολογίες στα άρθρα 225 έως 254, και θέματα για απόβλητα, στα άρθρα 255 έως 261.

Κλείνοντας, με το Γενικό Λογιστήριο υπάρχει μεν κοστολόγηση των αμοιβών του νέου προσωπικού της ΡΑΑΕΥ, αλλά καμία αναφορά σε λειτουργικά έξοδα. Σαν να μην πρόκειται να υπάρξουν. Δεν θα υπάρχουν λειτουργικά έξοδα; Από την άλλη πλευρά, έχουμε αναφορές του Γενικού Λογιστηρίου σε έναν μακρύ κατάλογο από ενδεχόμενες δαπάνες ή απώλεια εσόδων, όσον αναφορά τα κίνητρα για τις ΑΠΕ του σχεδίου νόμου, χωρίς καμία κοστολόγηση. Όπως, για παράδειγμα, για τον ΕΛΑΠΕ, από τη μείωση του τέλους δέσμευσης φυσικού χώρου, του άρθρο 60, της χορήγησης της λειτουργικής ενίσχυσης στο διασυνδεδεμένο σύστημα, του άρθρου 109 και στα μη διασυνδεδεμένα νησιά των άρθρων, 113 έως 115,  Εκτός αυτού, της εξαίρεσης των επαγγελματιών αγροτών κατόχων φωτοβολταϊκών σταθμών από το ανώτατο όριο για την προσαυξημένη τιμή αποζημίωσης, η οποία καταβάλλεται σε φωτοβολταϊκούς σταθμούς που λειτουργούν στο άρθρο 121, καθώς, επίσης, της προσαύξησης, κατά ποσοστό 25% των τιμών αναφοράς και των τιμών αποζημίωσης για τους σταθμούς της βιομάζας και του βιοαερίου, του άρθρου 151.

Επιπλέον, πιθανή δαπάνη, σε περίπτωση που η χώρα μας αναγκαστεί να δεχτεί μεταβίβαση της ενδεχόμενης πλεονάζουσας παραγωγής ενέργειας από ΑΠΕ ή από άλλο κράτος μέλος, κάτι που θεωρούμε απαράδεκτο στο άρθρο 70, παρ.4. Επίσης, και κάποια επιμέρους κόστη για οργανωτικά στον ΟΦΥΠΕΚΑ και στο Μητρώο Ενεργειακών Κοινοτήτων.

Σε κάθε περίπτωση, το θέμα του κόστους της ενέργειας είναι τεράστιο, τόσο σε ότι αφορά σε αυτή καθ’ αυτή την ενέργεια, όσο και τον πληθωρισμό που προκαλεί η ενέργεια στην οικονομία. Δεν μπορούμε, φυσικά, να δεχτούμε μία τέτοια νομοθέτηση, τουλάχιστον, χωρίς κοστολόγηση των συνεπειών της, αφού θα ήταν σαν να λέγαμε «πάμε κι όπου βγει», όπως ο γνωστός μηχανοδηγός στα Τέμπη.

Επομένως, είναι και αυτός ένας από τους λόγους που θα καταψηφίσουμε το νομοσχέδιο, χωρίς να υποβαθμίζουμε και τους υπόλοιπους, όπως στο θέμα του νερού και της συγκεκριμένης κοινότητας.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ολοκληρώνουμε τις εισηγήσεις με τον κ. Αρσένη από το ΜέΡΑ25.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25**): Κύριε Πρόεδρε, πένθος βαρύ, θλίψη και οργή για τα θύματα του «εγκλήματος» στα Τέμπη και γίνεται διπλάσια αυτή η οργή, όταν τα ίδια τα θύματα που έχουν διασωθεί, τραυματιστεί λίγο ή πολύ, επιστρέφουν στην Αθήνα και συμμετέχουν στις διαδηλώσεις, γιατί τολμούν να διαμαρτυρηθούν γι’ αυτό που συνέβη. Και δέχονται, όπως δεκάδες χιλιάδες νέοι, τα δακρυγόνα και την καταστολή της Αστυνομίας με πολιτική, προφανώς, εντολή. Τότε καταλαβαίνετε, ότι όλες οι «συγνώμες» γίνονται μία υποκρισία, όταν αυτοί οι άνθρωποι δέχονται ένα «έγκλημα» χωρίς τέλος, γιατί γι’ αυτούς και τις οικογένειες των θυμάτων, τις οικογένειες των πολυτραυματιών, αυτή θα είναι μία διαδικασία, χωρίς τέλος, χωρίς ανακούφιση από ό,τι φαίνεται και με τις επιλογές της Κυβέρνησης.

Και μέσα σε αυτό το πένθος, βρεθήκαμε να συζητάμε για την ιδιωτικοποίηση του νερού. Λέει ο Υπουργός, ότι δεν είναι ιδιωτικοποίηση του νερού και ότι δεν αφορά την ιδιωτικοποίηση το νομοσχέδιο. Αλήθεια; Ρυθμιστική Αρχή, κύριε Υπουργέ, δεν έχουμε στα δημόσια αγαθά, αλλά μόνο στα αγοραία. Για αγοραία προϊόντα και αγορές έχεις Ρυθμιστική Αρχή. Παραβιάζετε τις τρεις αποφάσεις του Συμβουλίου της Επικρατείας ακόμη και σε αυτό. Οι αποφάσεις του Συμβουλίου Επικρατείας, λένε ρητά, ότι είναι δημόσιο αγαθό το νερό και δεν μπορεί να είναι στο ΤΑΙΠΕΔ και στο Υπερταμείο. Εσείς, όμως, και πριν από εσάς ο ΣΥΡΙΖΑ, τα ξαναγυρνάτε στο ΤΑΙΠΕΔ. Τα ΣΔΙΤ που ακυρώνει το Συμβούλιο Επικρατείας, εσείς τα προχωράτε. Έχουμε ΣΔΙΤ του νερού στην Κέρκυρα και περιμένουμε να δούμε τι άλλα στα συστήματα άρδευσης στη Θεσσαλία και βέβαια και στη Χαλκιδική.

Αυτή είναι η κατάσταση που αντιμετωπίζουμε, μία πλήρη εκτροπή συνταγματική. Το λένε οι δικαστές του Συμβουλίου της Επικρατείας, δεν χρειάζεται να το πει κάποιος πολιτικός, όταν παραβιάζονται τα άρθρα που λένε, ότι οι αποφάσεις του Συμβουλίου της Επικρατείας είναι δεσμευτικές για τη διοίκηση, είναι θεσμικό όργανο, όχι συμβουλευτικό, όπως έχετε μετατρέψει τη Βουλή. Αλλά τι να περιμένουμε από μία Κυβέρνηση, που για να ιδιωτικοποιήσει το νερό και να το βάλει στη ΡΑΕ- θα μιλήσω αργότερα τι σημαίνει ΡΑΕ- έκανε τριήμερη διαβούλευση, ξεκινώντας από το μεσημέρι Παρασκευής, μέχρι την Καθαρή Δευτέρα, δηλαδή, σε τριήμερο αργίας.

Έρχεται μετά να μας πει ο κ. Υπουργός, ότι ο νόμος της Κυβέρνησης, που προέβλεπε, τουλάχιστον, δύο εβδομάδες διαβούλευση, είναι υπερβολικός και ότι θα έχουμε είκοσι ημέρες διαβούλευση, μέχρι να ψηφιστεί το νομοσχέδιο και το φέρνει κατεπειγόντως στη Βουλή τη Δευτέρα να συζητείται, ακριβώς μετά τριήμερο εθνικό πένθος. Όλα αυτά είναι αδιανόητα. Δεν μιλάμε για το αν γίνονται σε οποιαδήποτε άλλη ευρωπαϊκή χώρα. Είναι αδιανόητα και ενδεικτικά των προθέσεων σας. Πώς αλλιώς να ερμηνεύσουμε τις προθέσεις σας, όταν καταλύετε την ευρωπαϊκή υποχρέωση για διαβούλευση; Καταλύετε τις διαδικασίες του Κοινοβουλίου. Στις τροπολογίες που μας φέρνετε, καταλύετε το Σύνταγμα. Γιατί το κάνετε αυτό, κύριε Υπουργέ, πείτε μας. Γιατί το κάνει ο κ. Μητσοτάκης; Η κοινωνία έχει άποψη, γιατί το κάνει. Θα μας πείτε εσείς, γιατί το κάνετε; Γιατί καταλύετε κάθε πλαίσιο και αρχή, για να περάσετε αυτό το νομοσχέδιο; Για να περάσετε τελικά την ιδιωτικοποίηση του νερού;

Ποιο είναι το κίνητρό σας;

Η ΕΥΑΘ, η ΕΥΔΑΠ;

Ας πάμε στην ΕΥΔΑΠ και στο αποθεματικό. Νομοθετείτε συνέχεια, για να το «φάνε» το αποθεματικό. Παραμένει, όμως, μεγάλο αποθεματικό. Πού είναι το πρόβλημα; Γιατί πιέζεστε τόσο πολύ για να την ιδιωτικοποιήσετε; Πείτε μας ποιο το κίνητρό σας, γιατί δεν βγάζει κανένας νόημα. Η κοινωνία μιλάει. Πείτε μας και εσείς την άποψή σας. Εδώ στέλνετε την ΕΥΔΑΠ, την ΕΥΑΘ, αλλά και όλες τις τοπικές τις δημοτικές επιχειρήσεις ύδρευσης και αποχέτευσης στη ΡΑΕ και μας λέτε ότι είναι πετυχημένη η ΡΑΕ. Σε τι είναι πετυχημένη; Στην παραβίαση ευρωπαϊκών οδηγιών, εθνικών νομοθεσιών και στην παραβίαση των χωροταξικών μας; Είναι πετυχημένη η ΡΑΕ, επειδή δεν εφαρμόζει τις ευρωπαϊκές οδηγίες, που απαγορεύουν τη χωροθέτηση ανεμογεννητριών σε περιοχές NATURA, χωρίς σχέδια διαχείρισης; Δεν εφαρμόζει την εθνική νομοθεσία που την υποχρεώνει να σέβεται τους περιορισμούς του χωροταξικού των ΑΠΕ. Δεν εφαρμόζει το χωροταξικό των ΑΠΕ, που την υποχρεώνει να σέβεται και να υπολογίζει αποστάσεις από αρχαιολογικούς χώρους, παραδοσιακούς οικισμούς, οικισμούς, εθνικό δίκτυο, επαρχιακό δίκτυο και να μην περικυκλώνει έναν οικισμό, όπως κάνει στον Άγιο Δημήτριο της Εύβοιας με ανεμογεννήτριες, γιατί και αυτό απαγορεύεται στο χωροταξικό.

Αυτό το χωροταξικό, για το οποίο μάς λέει η Ε.Ε., ότι θα μας πάει στα δικαστήρια, γιατί δεν σεβόμαστε το ευρωπαϊκό πλαίσιο, γιατί δεν έχουμε επαρκείς περιορισμούς. Τους ελάχιστους περιορισμούς που έχει, τους παραβιάζει η ΡΑΕ. Λέει ότι δεν έχει στοιχεία, γι’ αυτό δεν θα εφαρμόσει τον νόμο. Έτσι είναι; Αν ένας πολίτης δεν έχει στοιχεία, δεν εφαρμόζει τον νόμο; Η ΡΑΕ είναι επιτυχημένη, επειδή δίνει αδειοδότηση, πάση θυσία; Αυτή είναι η μεγάλη της επιτυχία; Πείτε μας, κύριε Υπουργέ, ποια αδειοδότηση έχει απορρίψει η ΡΑΕ, ποια άδεια παραγωγού έχει αρνηθεί η ΡΑΕ; Πείτε μας, φέρτε μας εδώ στοιχεία, ποιες αιτήσεις έχουν απορριφθεί από τη ΡΑΕ.

Το καινούργιο δόγμα, βέβαια, ήταν, ότι δεν πειράζει, ας μην τα κάνει αυτά η ΡΑΕ, που την υποχρεώνει ο νόμος να τα κάνει, θα τα δούμε αυτά στην εξέταση της περιβαλλοντικής αδειοδότησης, όπου εκεί πέρα η διαδικασία είναι, εντελώς, στρεβλή και μας στέλνουν ξανά στο ευρωπαϊκό δικαστήριο, επειδή δεν σεβόμαστε τη δέουσα εκτίμηση και όλα αυτά που πρέπει να κάνουμε στα στάδια της περιβαλλοντικής αδειοδότησης. Ένα κράτος «τσιφλίκι». Όχι κράτος, πλέον. «Τσιφλίκι», γιατί κάποιοι με ονοματεπώνυμο επωφελήθηκαν από τις αποφάσεις της Κυβέρνησης αυτής και της προηγούμενης, αλλά και από τις αποφάσεις που περνάει η ΡΑΕ. Είναι οι πέντε γνωστοί που ελέγχουν την ενέργεια και ελέγχουν τις κατασκευές και ελέγχουν τα πάντα σε αυτή τη χώρα. Γι’ αυτούς ήταν αποτελεσματική η ΡΑΕ και τώρα θα είναι γι’ αυτούς αποτελεσματική η ΡΑΕ και για το νερό και για τα απορρίμματα, γιατί είναι οι ίδιοι που ενδιαφέρονται γι’ αυτά. Αυτά είναι, με λίγα λόγια, το νομοσχέδιό σας.

Σας καλούμε να το αποσύρετε. Είναι ντροπή μέσα στο εθνικό πένθος να φέρετε κι άλλες ιδιωτικοποιήσεις, όταν τα «εγκλήματα» αυτά είναι τα «εγκλήματα» των ιδιωτικοποιήσεων σας. Είναι ντροπή και πρόκληση προς τους νέους που παλεύουν, για να μην επαναληφθεί το «έγκλημα» στα Τέμπη ποτέ ξανά. Είναι στους δρόμους και δέχονται τα δακρυγόνα και την καταστολή σας. Κλαίνε, ήδη, δεν χρειάζονται τα δακρυγόνα σας. Αυτοί που ενδιαφέρονται είναι στους δρόμους και παλεύουν, για να αλλάξουν τα πράγματα. Εσείς ενδιαφέρεστε, για να συνεχιστούν αυτά τα «εγκλήματα». Θα βρείτε την ανατροπή από τα παιδιά στον δρόμο. Γι’ αυτό στέλνετε την καταστολή. Το ξέρετε ότι αυτό θα γίνει.

Σας καλώ να αποσύρετε αυτό το νομοσχέδιο, ως σεβασμό και προς τα θύματα των Τεμπών.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Περνάμε στους συναδέλφους που έχουν ζητήσει τον λόγο.

Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ πολύ, κύριε Πρόεδρε.

Επιτρέψτε μου, κυρίες και κύριοι συνάδελφοι, δυο λόγια για το δυστύχημα στα Τέμπη. Είναι στιγμές βαθιάς οδύνης και θλίψης. Ζούμε μία αδιανόητη τραγωδία με δεκάδες νεκρούς και αγνοούμενους, μεταξύ των οποίων, δυστυχώς, πολλά νέα παιδιά.

Κυρίες και κύριοι συνάδελφοι, οφείλουμε στους ανθρώπους που χάσαμε άδικα, να κάνουμε ό,τι μπορούμε, ό,τι περνάει από το χέρι μας, ώστε να μην μείνει τίποτα και κανένας στο «σκοτάδι». Τίποτα και κανένας να μην ξεχαστεί. Καμία ευθύνη να μην κρυφτεί. Μόνο έτσι θα έχουμε κάνει το χρέος μας, ώστε να μην ξαναζήσουμε ποτέ μία τραγωδία σαν και αυτή. Δεν υπάρχει αμφιβολία, ότι πρόκειται για μια προαναγγελθείσα τραγωδία. Και αυτό το μαρτυρούν οι καταγγελίες των ίδιων των εργαζομένων στον σιδηρόδρομο.

Έρχομαι, κυρίες και κύριοι συνάδελφοι, στο νομοσχέδιο. Κύριε Υπουργέ, μού δώσατε την εντύπωση, ότι δεν έχετε αντιληφθεί ότι είστε μία Κυβέρνηση λίγων ημερών, πόσο μάλλον εσείς, ως Υπουργός. Είναι δυνατόν να μιλάτε, τόσο γενικά και αόριστα, για θέματα, για παράδειγμα, όπως το ζήτημα της διαχείρισης των υδάτων στον αγροτικό χώρο; Πόσο μάλλον, όταν το νομοσχέδιο το ίδιο αποτελεί επιτομή της νομοθετικής απαξίωσης και χρησιμοποιείται, για να καλύψει συγκεκριμένες δεσμεύσεις και «ρουσφέτια» του Ταμείου Ανάκαμψης, που όλοι ξέρουμε ήδη, ότι έχουν προεξοφληθεί.

Θα σταθώ όμως, με την παρέμβασή μου, μόνο στην ΡΑΕ, στη Ρυθμιστική Αρχή Ενέργειας, που με τη λειτουργία της, ουσιαστικά, έχει αναστατώσει όλη τη χώρα. Μήπως, τελικά, γι’ αυτή της τη λειτουργία την αναβαθμίζετε κιόλας, προσθέτοντάς της και άλλα αντικείμενα και άλλες αρμοδιότητες, όπως αυτές των υδάτων, αλλά και ιδιαίτερα των αποβλήτων; Τεράστιο το ζήτημα. Είναι πολύ μεγάλο ζήτημα, ειδικά στην επαρχία. Αυτά, όμως, αφορούν στην επόμενη ημέρα.

Εμείς στην Εύβοια και θα μείνω για λίγο στην Εύβοια, γιατί δεν μας έχει αφήσει η Ρυθμιστική Αρχή Ενέργειας να υπερασπιστούμε τίποτα για την επόμενη μέρα. Έχει γίνει, πλέον, κανόνας ο αιφνιδιασμός από επενδυτές, που θέλουν, κυριολεκτικά, να «αλώσουν» το περιβάλλον της Εύβοιας. Ένα περιβάλλον που βρίθει αρχαιολογικών, πολιτιστικών και ιστορικών ευρημάτων. Βλέποντας, τόσο οι υποψήφιοι επενδυτές, όσο και η Κυβέρνηση, ότι οι τοπικές κοινωνίες αντιδρούν, έχοντας ως συμπαραστάτες την τοπική, αλλά και την περιφερειακή αυτοδιοίκηση, έφτασαν μέχρι του σημείου, όχι μόνο να μην αποδέχονται τις απόψεις τους, αλλά και να τις αγνοούν, παντελώς, εγκρίνοντας τις μελέτες τους, χωρίς να έχουν ολοκληρωθεί το νέο ειδικό χωροταξικό για τις ΑΠΕ και οι ειδικές περιβαλλοντικές μελέτες για τις προστατευόμενες περιοχές απολύτου προστασίας και Natura.

Αναφέρω πρόσφατα παραδείγματα. Η έγκριση της επένδυσης στο Νιμπορειό των Στύρων από τον Γενικό Γραμματέα Περιβάλλοντος, που αγνόησε ιστορικούς και αρχαιολογικούς λόγους. Το ίδιο συνέβη και με τα αιολικά πάρκα στη Βορειοκεντρική Εύβοια του ίδιου επενδυτή, παρά τη δέσμευση του Υπουργού Περιβάλλοντος, ότι θα καταθέσει, πρωτίστως, για διαβούλευση την πρότασή του για τις προστατευόμενες περιοχές και τις περιοχές NATURA.

Ειδικότερα, αντιδρούμε, γιατί ακόμα και κατά τον ίδιο, τον Πρόεδρο της ΡΑΕ, τον κ. Δαγούμα, είναι «απαραίτητο το νέο χωροταξικό». Βέβαια, την ίδια ώρα, ο ίδιος συνεχίζει να χορηγεί άδειες παραγωγού ακόμη και στις περιπτώσεις, όπως αυτές της Εύβοιας, που, ήδη, έχει υπερκαλύψει τον στόχο της για την εθνική συμμετοχή στις Ανανεώσιμες Πηγές Ενέργειας. Δεν αρκούν, κατά τη Ρυθμιστική Αρχή Ενέργειας, περισσότερες από 600 ανεμογεννήτριες, που υπάρχουν, αυτή τη στιγμή, στην Εύβοια και έχει ήδη, πολλές φορές, επιχειρήσει ακόμη και στην καμένη Βόρεια Εύβοια, να εγκρίνει την εγκατάσταση αιολικών πάρκων, αλλά οι κάτοικοι δεν το επέτρεψαν.

Για όλα αυτά, λοιπόν και για άλλα, είμαστε αντίθετοι. Στηρίζουμε όλους τους φορείς και τους κατοίκους της Εύβοιας που αντιστέκονται στην εγκατάσταση και άλλων αιολικών πάρκων και δεν ανέχονται οποιαδήποτε υποβάθμιση της περιοχής τους, σε σχέση με άλλες περιοχές. Είναι αδιανόητο σε μια περιοχή, η οποία, όχι απλά καταστραφεί ολοκληρωτικά, αλλά έχει εξαφανίσει και κάθε δυνατότητα για την επόμενη μέρα στους κατοίκους της περιοχής, να έχουμε τέτοιες συμπεριφορές.

Θα πούμε περισσότερα, βεβαίως, στις υπόλοιπες συνεδριάσεις, αλλά και στην Ολομέλεια.

Ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, ευχαριστώ πολύ.

Θα ήθελα κι εγώ στην Επιτροπή μας να εκφράσω δημόσια τα συλλυπητήριά μου στις οικογένειες των αδικοχαμένων επιβατών και όλων που έχουν να κάνουν με το τραγικό σιδηροδρομικό δυστύχημα στα Τέμπη. Ιδιαίτερα, να αναφέρω, γιατί δεν λέγεται πολύ στον δημόσιο λόγο, ότι εκτός από τους νέους ανθρώπους, είχαμε και εργαζόμενους στον σιδηρόδρομο. Στις οικογένειες, λοιπόν, των επτά χαμένων εργαζόμενων στον σιδηρόδρομο και γενικότερα και στη σιδηροδρομική οικογένεια, συνολικά, τα συλλυπητήριά μας.

Πραγματικά, θλίψη, πόνος είναι τα χαρακτηριστικά αυτών των ημερών στην Πατρίδα μας, αλλά αυτή η θλίψη και ο πόνος γίνονται, πλέον, θυμός, γίνονται, πλέον, αποφασιστικότητα, για να δικαιωθούν τα θύματα αυτού του τραγικού σιδηροδρομικού δυστυχήματος. Απαραίτητη προϋπόθεση, όμως, είναι να «πέσει» άπλετο φως και να λάμψει η αλήθεια. Αυτό απαιτεί ο ελληνικός λαός σήμερα και όλοι μας.

Έρχομαι, λοιπόν, τώρα στο εν λόγω σχέδιο νόμου. Σχέδιο νόμου ή είναι ένα πολυνομοσχέδιο, που είναι χαρακτηριστική τακτική της Κυβέρνησης Μητσοτάκη όλα αυτά τα χρόνια; Ένα πολυνομοσχέδιο που ουσιαστικά είναι συρραφή μικρότερων νομοσχεδίων; Είναι τρία νομοσχέδια από μόνα τους σε ένα.

Αυτό, όμως, που κυριαρχεί και έρχεται σε αντίθεση και με τη βούληση του ελληνικού λαού και την κοινή λογική και επισκιάζει τα πάντα στο εν λόγω πολυνομοσχέδιο, είναι η επιχειρούμενη, δια της πλαγίας οδού, ιδιωτικοποίηση του νερού. Πρέπει να πω, κύριε Υπουργέ, ότι όσες φορές και αν αναφέρατε στην τοποθέτησή σας, ότι δεν ιδιωτικοποιείτε το νερό, δεν γίνεται πιστευτό. Πόσες φορές το είπατε;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):**(Ομιλεί εκτός μικροφώνου): Δεν το κάνουμε και δεν θέλουμε να το κάνουμε. Σας το ξανά λέμε, λοιπόν, ότι δεν ιδιωτικοποιούμε το νερό.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Και να το πείτε, η πρακτική που ακολουθήθηκε, όλα αυτά τα χρόνια, από την Κυβέρνηση του κ. Μητσοτάκη, δείχνει, ακριβώς, το αντίθετο. Οι αποφάσεις του ΣτΕ, υπάρχουν και για την ΕΥΔΑΠ και για την ΕΥΑΘ. Εσείς, όμως, και μόνο με τη ρύθμιση που υπάρχει σε αυτό το πολυνομοσχέδιο, δηλαδή, τη δημιουργία της Ρυθμιστικής Αρχής Αποβλήτων Ενέργειας και Υδάτων, αποδεικνύεται το αντίθετο από αυτό που μόλις είπατε.

Στην αγορά, λοιπόν, και το νερό και μάλιστα, κατά τα πρότυπα της ΡΑΕ, της Ρυθμιστικής Αρχής Ενέργειας, η οποία δεν βοήθησε ιδιαίτερα, για να μην πω κάτι παραπάνω, μέσα στην ενεργειακή κρίση που βιώνουμε τα τελευταία χρόνια, γιατί πάντα, όταν κάτι εναποτίθεται στην αγορά και μόνο, δεν εξυπηρετεί το κοινωνικό σύνολο.

Την ίδια στιγμή, κύριε Υπουργέ, η παγκόσμια κοινότητα υπό τον ΟΗΕ προχωρεί σε δράσεις προστασίας του φυσικού αυτού πόρου, δηλαδή, του νερού και λόγω των συνεπειών της κλιματικής αλλαγής που επιδρά αρνητικά στην ποιότητα και στην ποσότητα. Τη στιγμή, λοιπόν, που κατευθύνεται στη σύναψη μιας νέας παγκόσμιας συμφωνίας, ειδικά για το νερό, στα πρότυπα του Συμφώνου των Παρισίων για την κλιματική αλλαγή, εσείς έρχεστε με την εν λόγω ρύθμιση να αμφισβητήσετε, στην πράξη, το δημόσιο κοινωνικό αγαθό, το θεμελιώδες αυτό ανθρώπινο δικαίωμα. Σημειώνω ότι 22 και 23 Μαρτίου στον ΟΗΕ στη Νέα Υόρκη, θα γίνει σύσκεψη κορυφής γι’ αυτό το ζήτημα, το κορυφαίο θέμα του νερού.

Θα αναφερθώ τώρα, πιο συγκεκριμένα, σε τρία-τέσσερα σημεία. Υπάρχει πολύ έντονο το κομμάτι των «φωτογραφικών» διατάξεων για το φυσικό περιβάλλον, για τα δασικά οικοσυστήματα, ενώ υποβαθμίζεται ο χωροταξικός σχεδιασμός. Επίσης, υπάρχουν ζητήματα που αφορούν στην ενέργεια και ειδικότερα τις ενεργειακές κοινότητες.

Θα ήθελα, ωστόσο, να σταθώ σε δύο ζητήματα. Πρώτον, σε ότι αφορά στο θέμα του νερού, βάζω κάποια θέματα που θεωρώ ότι είναι σημαντικά και δεύτερον, σε ότι αφορά στις ενεργειακές κοινότητες. Σχετικά, λοιπόν, με το νερό και με τη δημιουργία της Ρυθμιστικής Αρχής, δημιουργείται μία σύγχυση αρμοδιοτήτων, αναιρείται η βασική Αρχή της Οδηγίας 60/2000, για την ύπαρξη μιας ελεγχόμενης από το κράτος κεντρικής υπηρεσίας που θα εποπτεύει όλες τις δραστηριότητες, σχετικά με τα νερά, τη χρήση και την ποιότητα, δηλαδή, τη συνολική διαχείριση υδάτινων πόρων.

Είπατε ότι υπάρχουν κάποιες αδυναμίες, κάποια κενά νομικά, κ.λπ.. Εκτιμούμε, όπως εκτιμούν και οι αντίστοιχοι Σύλλογοι των Γεωλόγων του Δημοσίου, οι Σύλλογοι Ιδιωτών Γεωλόγων, οι ερευνητές και λοιπά, ότι δεν υφίσταται ουσιαστικό κενό στη νομοθεσία, καθώς το ισχύον θεσμικό πλαίσιο υλοποίησης πολιτικής διαχείρισης υπηρεσιών, που βασίστηκε στην εν λόγω Οδηγία 60/2000, ουσιαστικά, είναι ένα από τα κύρια εργαλεία που εισάγεται από αυτή την Οδηγία και είναι η ανάκτηση του κόστους υπηρεσιών ύδατος, ορίζοντας συνιστώσες του, όχι μόνο το οικονομικό κόστος, αλλά το περιβαλλοντικό και το κόστος πόρου.

Σε αυτό το σημείο, θα ήθελα να αναφερθώ σε κάτι που είπε πάλι ο Υπουργός, για τα Σχέδια Διαχείρισης Λεκανών Απορροής Ποταμών της χώρας. Η πρώτη αναθεώρηση που έγινε τον Δεκέμβριο του 2017, στην οποία ολοκληρώθηκε η οικονομική ανάλυση χρήσεων ύδατος, σε επίπεδο λεκάνης απορροής ποταμού, προσδιορίζοντάς περιβαλλοντικό κόστος και κόστος πόρου, τώρα χρήζει καινούργιας αναθεώρησης. Θα ήθελα να πω, ότι η Κυβέρνηση της Νέας Δημοκρατίας, ως όφειλε, δεν είχε υλοποιήσει την περίοδο 2012 - 2015 τα Σχέδια Διαχείρισης Κινδύνων Πλημμύρας, που έγιναν, για πρώτη φορά, την περίοδο 2015-2019, επί διακυβέρνησης ΣΥΡΙΖΑ.

Με αυτό το σχέδιο νόμου προσπαθούν να αντιμετωπιστούν, υποτίθεται, ορισμένα προβλήματα. Αυτό, όμως, που φαίνεται, είναι ότι υπάρχει μία αλληλοεπικάλυψη αρμοδιοτήτων, δηλαδή, ποιες είναι οι αρμοδιότητες των Διευθύνσεων Υδάτων και του ΥΠΕΝ και ποιες αυτής της νέας Ρυθμιστικής Αρχής που σχεδιάζεται και στο εν λόγω πολυνομοσχέδιο εισάγεται και όχι μόνο στην τιμολόγηση των υπηρεσιών ύδατος, αλλά και σε αρμοδιότητες εφαρμογής προγραμμάτων μέτρων των Σχεδίων Διαχείρισης των Λεκανών Απορροής, κ.λπ.. Θεωρούμε, λοιπόν, ότι πρέπει να το ξαναδείτε. Πρέπει να γίνει ουσιαστική διαβούλευση στο εν λόγω θέμα, γιατί είναι αντίθετο στη διεθνή πρακτική και τη διεθνή τάση, όπως προανέφερα πριν και βέβαια, στις ανάγκες της κοινωνίας, η οποία αρκετά έχει ταλαιπωρηθεί και με το κομμάτι της ενέργειας και με τον ρόλο των λεγόμενων ανεξάρτητων αρχών.

Το δεύτερο κομμάτι έχει να κάνει με τις ενεργειακές κοινότητες. Μιλάμε για καθυστερημένη ενσωμάτωση Οδηγιών, την 2018/2001 και την 2019/944, οι οποίες δεν ευνοούν τις ενεργειακές κοινότητες. Άλλωστε, από τα πρώτα νομοσχέδια της Κυβέρνησης Μητσοτάκη, επί κ. Χατζηδάκη, ήταν κάποιες ρυθμίσεις, οι οποίες λειτούργησαν εις βάρος των ενεργειακών κοινοτήτων, οι οποίες ως γνωστόν, ψηφίστηκαν το 2018, με τον ν.4513/2018 του ΣΥΡΙΖΑ.

Επίσης, έχουμε κατάργηση της προτεραιότητας των ενεργειακών κοινοτήτων, που είναι ένα πολύ σοβαρό ζήτημα, ενώ το μεγάλο ζήτημα του ηλεκτρικού χώρου εξακολουθεί να ισχύει. Σε ότι αφορά στις ενεργειακές κοινότητες, βάζετε και άλλα εμπόδια και διασπάτε τη λογική και τη φιλοσοφία του νόμου, που ανέφερα πριν, του 2018, με τη δημιουργία δύο ειδών κοινοτήτων: την Ενεργειακή Κοινότητα Πολιτών και την Κοινότητα Ανανεώσιμης Ενέργειας. Εδώ τίθεται θέμα και με το όριο για τα 60, τουλάχιστον, μέλη για τη σύσταση μιας ενεργειακής κοινότητας. Είναι μακράν, το πιο προβληματικό σημείο του προτεινόμενου νομοσχεδίου.

Επίσης, υπάρχει πλήρης ασάφεια στις μεταβατικές διατάξεις, για το τι θα γίνει με τις υφιστάμενες ενεργειακές κοινότητες, μη κερδοσκοπικού χαρακτήρα, που δεν μπορούν να μετατραπούν σε ΚΑΕ ή ενεργειακές κοινότητες πολιτών και ακόμη δεν έχουν πάρει όρους σύνδεσης για τα έργα τους. Ενεργειακές κοινότητες πολιτών μη κερδοσκοπικού χαρακτήρα, με κάτω από 60 μέλη.

Επειδή, όμως, θα έχουμε και άλλες συνεδριάσεις, στα υπόλοιπα σημεία που αφορούν στο φυσικό περιβάλλον, που είναι πολύ σοβαρά, θα τοποθετηθώ στην τρίτη συνεδρίαση.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ**: Ευχαριστώ, κύριε Πρόεδρε.

Τι να πρωτοπεί κανείς γι’ αυτό το νομοσχέδιο το τρία σε ένα και μάλιστα, σε μία τραγική συγκυρία για τη χώρα, που δείχνει και λάθη διαχρονικά της Πολιτείας, όχι όλων, όμως, των κυβερνήσεων. Θα το τονίσω αυτό. Υπήρχε ένα σοβαρό διάλειμμα της Κυβέρνησης του ΣΥΡΙΖΑ.

Εν πάση περιπτώσει, το Επιτελικό Κράτος καταρρέει από κάθε μεριά, ακόμα και από την τακτική που ακολουθήθηκε σε αυτό το νομοσχέδιο. Τέσσερις μέρες, από τις οποίες οι δύο ήταν Σαββατοκύριακο και αργία. Δεν εκπλησσόμαστε, βέβαια, γιατί μας έχετε συνηθίσει σε έναν συγκεντρωτικό τρόπο διακυβέρνησης, με έλλειψη συμμετοχής και διαλόγου, όπως ήταν για την απολιγνιτοποίηση, το Σχέδιο Ανάκαμψης και Ανθεκτικότητας και ένα σωρό άλλα νομοσχέδια. Προεκλογικές εξυπηρετήσεις, «φωτογραφικές» ρυθμίσεις, ακόμα και με αντιπεριβαλλοντικό χαρακτήρα, διορθώσεις λαθών με νέα λάθη και νέες άδικες ρυθμίσεις για τους πολλούς και ευνοϊκές για τους λίγους. Ακόμα, βέβαια, μία φορά διατάξεις και για το Ελληνικό και πολλά άλλα.

Εδώ και τέσσερα χρόνια, πήρατε άριστα στις πράσινες εξαγγελίες, χωρίς, όμως, αντίκρισμα. Στοχεύσατε στις ιδιωτικοποιήσεις εταιρειών ΔΕΗ-ΔΕΠΑ του δημοσίου, στην προστασία των υπερκερδών των ενεργειακών εταιρειών, στην επιδότηση της αισχροκέρδειας των παρόχων ενέργειας με χρήματα των φορολογουμένων, στην υπονόμευση των ενεργειακών κοινοτήτων, στο μοίρασμα του διαθέσιμου ηλεκτρικού χώρου σε τρεις - τέσσερις μεγάλους «παίκτες» με την κατάργηση της θεμελιώδους αρχής της χρονικής προτεραιότητας στις συνδέσεις έργων ΑΠΕ, στην υπονόμευση της αυτοκατανάλωσης και της αυτοπαραγωγής, στην αντικατάσταση του λιγνίτη από το φυσικό αέριο, στην έλλειψη σχεδιασμού για τη «βίαιη» και κοινωνικά άδικη απολιγνιτοποίηση, χωρίς κανένα σχέδιο για την Πτολεμαΐδα 5, στην προώθηση της μετάβασης προς όφελος των μεγάλων «παικτών» και όχι στη διάχυση του οφέλους στις τοπικές κοινωνίες. Τώρα, προεκλογικά, προσποιείστε ότι προσπαθείτε να λύσετε τα προβλήματα που έχετε ξεχάσει, εδώ και τέσσερα χρόνια.

Θα ξεκινήσω από την Ενότητα Β΄, γιατί πρόκειται για μία καθυστερημένη και στρεβλή ενσωμάτωση και ενώ η Κυβέρνηση που, επί τέσσερα χρόνια, δεν έκανε καμία επένδυση στις υποδομές, περιορίζει την ενέργεια από τις ΑΠΕ. Με αυτό τον τρόπο κερδισμένοι και πάλι θα βγουν το φυσικό αέριο και τα ορυκτά καύσιμα. Θυμίζουμε ότι το σχέδιο REPOWER EUROPE συνοδευόταν, μεταξύ άλλων, από τη στρατηγική της ηλιακής ενέργειας και τον ρόλο των ενεργειακών κοινοτήτων, τη σύσταση για την επιτάχυνση των ΑΠΕ και πρόταση τροποποίησης της Οδηγίας για τις ΑΠΕ, την οποία εμείς τώρα ενσωματώνομαι με καθυστέρηση.

Η πρόταση, λοιπόν, της Επιτροπής βρίσκεται στη φάση της τριλογίας, δηλαδή, μεταξύ των θεσμικών οργάνων, του Κοινοβούλιο, της Επιτροπής και του Συμβουλίου, προκειμένου να συμπεριλάβει τους στόχους του Fit for 55 και του REPOWER EUROPE που αναμένεται να ολοκληρωθεί μέσα στον Μάρτιο. Προφανώς, γενικά, η ενεργειακή πολιτική της Νέας Δημοκρατίας και ειδικά το άρθρο 64, δεν συνάδει με τους ευρωπαϊκούς στόχους της ευρωπαϊκής πράσινης συμφωνίας, του Fit for 55 και του REPOWER EUROPE, που αποσκοπούν στην κλιματική ουδετερότητα και την αντιμετώπιση της ενεργειακής κρίσης. Πρόκειται για τυπική και όχι ουσιαστική ενσωμάτωση και βέβαια, δεν συνάδει και με τον στόχο για το ποσοστό των ΑΠΕ σε ηλεκτροπαραγωγή να ανέρχεται στο 45%.

Κατ’ αρχάς, για την εφαρμογή του ενεργειακού συμψηφισμού και εικονικού ενεργειακού συμψηφισμού από αυτοκαταναλωτές, η Κυβέρνηση επιβάλλει περιορισμούς σε αυτή την ανάπτυξη αυτοπαραγωγής και αυτοκατανάλωσης, από συστήματα ΑΠΕ για τα Νομικά Πρόσωπα Ιδιωτικού Δικαίου και αγροτικές εκμεταλλεύσεις, στα 100 κιλοβάτ και 10 κιλοβάτ σε σπίτια.Συγχρόνως, δεν εξασφαλίζει την εφαρμογή του εικονικού ενεργειακού συμψηφισμού για μικρομεσαίες επιχειρήσεις και νομικά πρόσωπα με κερδοσκοπικό χαρακτήρα. Επιχειρεί, δηλαδή, να περιορίσει σαφώς την αυτοπαραγωγή - αυτοκατανάλωση και τις ενεργειακές κοινότητες, σε χαμηλά επίπεδα, ώστε να έχουν, προφανώς, μεγαλύτερο χώρο και μεγάλες ενεργειακές επιχειρήσεις. Εδώ απαντάται και το ερώτημα ποιον θα ωφελήσει η πράσινη μετάβαση, έτσι όπως υλοποιείται από τη Νέα Δημοκρατία. Για άλλη μία φορά, σε συνέχεια των αποφάσεων της 12ης Αυγούστου και της 20ής Ιανουαρίου, για το μοίρασμα του διαθέσιμου ηλεκτρικό χώρου, συνεχίζει να βάζει απέναντί της την αγορά, τις επιχειρήσεις, ειδικά τις ενεργοβόρες, τις μικρομεσαίες και τις μεγαλύτερες.

Κύριε Υπουργέ, ακούσαμε να μας κάνετε και κριτική για τις ΑΠΕ, ενώ έχετε δημιουργήσει τη μεγαλύτερη «φούσκα» που έχουμε δει ποτέ στη χώρα στον κλάδο της ενέργειας, με 100 GIGA βεβαιώσεις παραγωγού και ένα δίκτυο που δεν μπορεί να «σηκώσει» ούτε το 10% των αιτήσεων αυτών, χρεώνοντας τους παραγωγούς με 1,75 δις για τις εγγυητικές, ενώ οδηγήσατε, βέβαια, τη χώρα στη μεγαλύτερη ενεργειακή κρίση στην ιστορία της. Δεν σας αξίζουν πολλά συγχαρητήρια.

Μας κάνετε, λοιπόν, κριτική, ενώ εμείς παραλάβαμε έναν διαλυμένο κλάδο, εν μέσω δημοσιονομικής ασφυξίας και μνημονιακών δεσμεύσεων, απόρροια των δικών σας κυβερνήσεων, εγκρίθηκε από την Ευρώπη, για πρώτη φορά, στη χώρα, το ειδικό καθεστώς στήριξης για την παραγωγή ηλεκτρικής ενέργειας από Ανανεώσιμες Πηγές και για τη Συμπαραγωγή. Πάνω από τρία γίγα έργων έλαβαν ηλεκτρονική ενίσχυση, κατά τη διάρκεια της θητείας μας, έναντι, μόλις, 700 μεγαβάτ, επί Νέας Δημοκρατίας. Αυτό δεν το λες και επιτυχία. Θα τα προσκομίσουμε όλα και αν δεν κάνω λάθος κάνατε τα τελευταία χρόνια δύο διαγωνισμούς, τους οποίους «παγώσατε».

Η συνύπαρξη τριών κατηγοριών ενεργειακών κοινοτήτων, σε τρία διαφορετικά νομοθετήματα, με πολλές επικαλύψεις μεταξύ τους, δημιουργεί σύγχυση, ως προς τη σκοπιμότητα της κάθε κατηγορίας και τις μεταξύ τους διαφορές. Είναι σαφές, ότι αν η Κυβέρνηση ήθελε να ενισχύσει τον ρόλο της ενεργειακής δημοκρατίας, θα στήριζε τις ενεργειακές κοινότητες του ν.4513/2018, με ενίσχυση του ρόλου τους, με προτεραιοποίηση των επενδύσεων και των συνδέσεών τους και τη διασφάλιση της χρηματοδότησής τους. Έχουμε καταθέσει σχετικές Ερωτήσεις και μάλιστα, αφορούν και την περιοχή μου. Στις 26/9/2022, ο ΔΕΔΔΗΕ απέρριψε το αίτημα της ενεργειακής κοινότητας του Δήμου Φλώρινας και του Δήμου Πρεσπών για σύνδεση στο δίκτυο φωτοβολταϊκών, ισχύος 400 κιλοβάτ, λόγω έλλειψης διαθέσιμου ηλεκτρικού χώρου. Το εν λόγω έργο αποσκοπούσε στην κοινή ωφέλεια, στην αντιμετώπιση της ενεργειακής φτώχειας και βεβαίως, στην εξυπηρέτηση αναγκών των πολιτών των Δήμων Φλώρινας και Πρεσπών, λιγνιτικών Δήμων. Προσφάτως, ο ΔΕΔΔΗΕ απέρριψε και το αίτημα της ενεργειακής κοινότητας «Δημήτριος Υψηλάντης» για σύνδεση ενός φωτοβολταϊκού πάρκου, ισχύος, μόλις, 0,5 μεγαβάτ, με εικονικό ενεργειακό συμψηφισμό, για να παρέχει ηλεκτρικό ρεύμα σε νοικοκυριά της περιοχής, που θα έδινε φθηνό ρεύμα από ΑΠΕ σε πάνω από 70 οικογένειες στην περιοχή της Δημοτικής Ενότητας «Δημητρίου Υψηλάντη» του Δήμου Κοζάνης.

Είναι, πραγματικά, οξύμωρο, αλλά επιβεβαιώνει τα δυο διαφορετικά μοντέλα της μετάβασης, μεταξύ της Νέας Δημοκρατίας και του ΣΥΡΙΖΑ, ενώ στην Περιφέρεια Δυτικής Μακεδονίας, απόρροια της «βίαιης» απολιγνιτοποίησης, σχεδιάζονται τεράστιας ισχύος φωτοβολταϊκά πάρκα της ΔΕΗ, με τη γερμανική RWE, ενεργειακές κοινότητες κοινωφελούς σκοπού αδυνατούν να συνδεθούν στο δίκτυο, επειδή το δίκτυο έχει καλυφθεί, ακριβώς, από αυτούς τους επενδυτές. Αυτές οι διάφορες στις πολιτικές δεν είναι θεωρητικές, επηρεάζουν τις περιοχές και τις ζωές των κατοίκων. Επίσης, υπάρχει και το αίτημα του Συνδέσμου Ενεργειακών Κοινοτήτων Δυτικής Μακεδονίας, το οποίο πρέπει να κάνετε αποδεκτό, σχετικά με την τροποποίηση της «σκανδαλώδους» απόφασης για τη σύνδεση έργων ΑΠΕ στο δίκτυο με έμφαση τις λιγνιτικές περιοχές.

Σε ότι αφορά στην Ενότητα Γ΄, στην ηλεκτροκίνηση, πραγματικά, ζούμε καταστάσεις σουρεαλισμού. Όταν, για παράδειγμα, υπάρχουν διατάξεις που ορίζουν τον φορέα εκπόνησης για το εθνικό σχέδιο για την ηλεκτροκίνηση, το οποίο, όμως, ακόμα δεν υπάρχει, ενώ είναι η βάση για την ανάπτυξη υποδομών ηλεκτροκίνησης στη χώρα μας και το περιμένουμε από το 2020 με τον ν.4710. Ή, επίσης, άλλη διάταξη, με την οποία οι Δήμοι καλούνται να προκηρύξουν διαγωνισμούς για τα σημεία φόρτισης, μέχρι 31/12/2023, όταν αρκετοί ακόμα δεν έχουν ολοκληρώσει τα σχέδια φόρτισης ηλεκτρικών οχημάτων. Παρόμοια κατάσταση βέβαια υπάρχει, σε ότι αφορά και τις διατάξεις σε χωροταξία και πολεοδομία με 30 άρθρα, τα οποία τροποποιούν και πάλι διατάξεις από 15 παλιότερους νόμους, που έχετε, ήδη, τροποποιήσει στο διάστημα 2020 - 2022 με δεκατρείς δικούς σας νόμους. Φυσικά, δεν λείπουν και «φωτογραφικές» διατάξεις για τον ΣΕΤΕ και άλλους και αποσπασματικές διατάξεις και επιτελικές διορθώσεις δικών σας λαθών. Και όλα αυτά, την ώρα που οι υπηρεσίες του ΥΠΕΝ είναι, τελείως, αποδυναμωμένες, οι ΥΔΟΜ, αντίστοιχα, υποστελεχωμένες, ενώ παρά τις εξαγγελίες, έχουν ανατεθεί, μόλις, τρία ειδικά πολεοδομικά σχέδια και ένα τοπικό πολεοδομικό. Φυσικά, κανένα δεν έχει εγκριθεί με προεδρικό διάταγμα, κανένα και «ξηλώνετε» βέβαια και τον νέο Οικοδομικό Κανονισμό. Αναρωτιόμαστε, η ομάδα εργασίας που είχε συσταθεί για την κωδικοποίηση της νομοθεσίας, η οποία, μάλιστα, πήρε παράταση για την ολοκλήρωση του έργου της, γνωρίζει γι’ αυτές τις αλλαγές;

Σε ότι αφορά στο Ελληνικό, θα τα πούμε αναλυτικότερα, αλλά, πραγματικά, μας προκαλεί εντύπωση το άρθρο 252, για τους ειδικούς άμισθους συμβούλους του Γραφείου Ελληνικού. Άμισθοι σύμβουλοι σε δημόσια υπηρεσία. Καταλαβαίνετε γιατί συζητάμε; Θα βάλετε υπαλλήλους της Lamda Development στο Γραφείο του Ελληνικού; Ελεγχόμενος και ελεγκτής;

Δυο κουβέντες και τελειώνω κύριε Πρόεδρε, για το θέμα της Ακρινής Νου νομού Κοζάνης. Εδώ υπάρχει εμπαιγμός των πολιτών της Ακρινής. Το άρθρο 162, δεν υπήρχε καν στη δημόσια διαβούλευση, προστέθηκε στο τελικό κείμενο που κατατέθηκε στη Βουλή. Τον Δεκέμβριο του 2022 έγινε δημοψήφισμα των κατοίκων της Ακρινής, σχετικά με τη μετεγκατάσταση του οικισμού ή την υλοποίηση μιας εναλλακτικής πρότασης του Υπουργείου και τα αποτελέσματα ήταν σαρωτικά. Τρεις στους τέσσερις πολίτες, ήταν υπέρ της μετεγκατάστασης. Μάλιστα, εκδόθηκε και σχετική απόφαση του ΣτΕ, που δικαίωσε τους πολίτες και δεν δέχθηκε τους ισχυρισμούς του ΥΠΕΝ και της ΔΕΗ, ότι, ήδη, από το έτος 2019 με την κύρωση ΕΣΕΚ και τους στόχους, σχετικά με τη μείωση του μεριδίου λιγνίτη στην ηλεκτροπαραγωγή, οι συνθήκες, υπό τις οποίες θεσπίστηκαν οι διατάξεις του άρθρου 28, του ν.3937/2011, έχουν αλλάξει.

Το ΣτΕ αποσαφήνισε ότι το ΕΣΕΚ δεν αναιρεί τις δεσμευτικές υποχρεώσεις που απορρέουν για τα αρμόδια όργανα της διοίκησης, σύμφωνα με τις διατάξεις του ν.3937/2011, με τις οποίες ρυθμίστηκε από τον νομοθέτη, κατά τρόπο ειδικό και συγκεκριμένο το ζήτημα της μετεγκατάστασης του οικισμού της Ακρινής.

Επομένως, αντί να σεβαστείτε το δημοψήφισμα των πολιτών της Ακρινής και την απόφαση του ΣτΕ, καταργείτε την παρ.1 του νόμου, σχετικά με την Ακρινή, και προβλέπετε ένα νέο άρθρο, στην πραγματικότητα, την κατάργηση της μετεγκατάστασης του οικισμού της Ακρινής. Αυτά είναι απαράδεκτα. Βέβαια, δεν περιμένουμε να έχουμε και κάποια αναφορά για την Αχλάδα, ένα χωριό, επίσης, που προβλέπεται η μετεγκατάστασή του στον αντίστοιχο νόμο, για αποκαταστάσεις, κ.λπ..

Να είστε σίγουροι, όμως, ότι η Δυτική Μακεδονία δεν θα ξεχάσει αυτή τη διακυβέρνηση της Νέας Δημοκρατίας. Λέμε ότι η λύση είναι μόνο μία: η πολιτική αλλαγή. Η Κυβέρνηση του κ. Μητσοτάκη «πέφτει» και οι ευθύνες θα αποδοθούν στο ακέραιο.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας)**: Κυρία συνάδελφε, εσείς που κυβερνήσατε πέντε χρόνια, για ποιον λόγο δεν προχωρήσατε στην αποζημίωση των κατοίκων της Ακρινής για να μετεγκατασταθούν;

Δεύτερον, αυτή τη στιγμή, ξέρετε ότι δεν χρειάζεται πια να γίνει μετεγκατάσταση και να αξιοποιηθεί ο λιγνίτης, γιατί δεν χρειάζονται λιγνίτη τα επόμενα χρόνια στη συγκεκριμένη περιοχή, για να παράγουν ηλεκτρική ενέργεια. Ακόμα και σήμερα που μιλάμε, δυστυχώς, τα λιγνιτικά εργοστάσια σήμερα, με την πολύ ακριβή τιμή φυσικού αερίου, σε σχέση με την προ της κρίσης τιμή, είναι πιο ακριβά.

Άρα, τι ζητάτε εσείς; Ζητάτε να δοθούν 150 εκατομμύρια ευρώ από τους Έλληνες φορολογούμενους, για να μετεγκατασταθεί ένας οικισμός που δεν χρειάζεται. Επαναλαμβάνω, ζητάτε να δώσουμε το 50% των 150 εκατομμυρίων ευρώ από το δημόσιο, από τον Κρατικό Προϋπολογισμό και το 50% των 150 εκατομμυρίων από τη ΔΕΗ, που κατά 33%-35% ανήκει στο δημόσιο, επίσης, ώστε να μετεγκατασταθεί ένας οικισμός που δεν χρειάζεται και που δεν το κάνατε εσείς, όταν κυβερνούσατε πέντε χρόνια, που τότε ίσως χρειαζόταν και ρωτάω. Εμείς πήγαμε στην Ακρινή στους κατοίκους, με απόλυτο σεβασμό στην προοπτική τους, και τους δώσαμε τη δυνατότητα -και θα το κάνουμε- να κατασκευαστεί ένα φωτοβολταϊκό, να δημιουργήσουν μία ενεργειακή κοινότητα οι μόνιμοι κάτοικοι της Ακρινής, ώστε να έχουν ένα σταθερό εισόδημα τα επόμενα χρόνια, το οποίο θα το παραχωρήσει και θα το κατασκευάσει με έξοδά της η ΔΕΗ.

Επίσης, δίνουμε τη δυνατότητα στους κτηνοτρόφους της Ακρινής να έχουν και εκείνοι ένα μερίδιο από αυτό το φωτοβολταϊκό πάρκο, ώστε και αυτοί να στηρίξουν τις δραστηριότητές τους και να μείνουν στην περιοχή. Εμείς δεν θέλουμε να φύγουν από τα σπίτια τους και να παρατήσουν τον τόπο τους οι κάτοικοι. Ερχόμαστε και τους βοηθούμε, δίνοντάς τους κίνητρο και συμπληρωματικό εισόδημα σε αυτό που έχουν ήδη. Όχι μόνο αυτό, αλλά προχωρούμε σε ένα σημαντικό έργο ανάπλασης όλου του οικισμού της Ακρινής και τον μετασχηματίζουμε σε έναν «πράσινο» οικισμό, με ανάπλαση του αστικού του ιστού, με τη δημιουργία χώρων αθλοπαιδιάς, χώρων που θα μπορούν να βελτιώσουν τη ζωή τους και την καθημερινότητά τους.

Αυτό κάνουμε εμείς. Δεν τους αφήνουμε έτσι και δεν τους κοροϊδεύουμε, όπως τους κοροϊδεύατε εσείς πέντε χρόνια, γιατί τότε δεν δώσατε τα 150 εκατομμύρια, για να γίνει η μετεγκατάσταση.

Πάμε παρακάτω. Είπατε ότι όλες οι λοιπές διατάξεις, ότι, δήθεν, είναι κατά των πολλών και ευνοούν τους λίγους. Εγώ θα σας πω, γιατί δεν έχετε διαβάσει τις διατάξεις, ότι αφορούν τους πολλούς. Βοηθάμε τους πολλούς μικρούς να έχουν σήμερα μία ταρίφα, για να μπορούν να συνεχίσουν να κατασκευάζουν τα μικρά φωτοβολταϊκά τους έργα. Θα τα πούμε παρακάτω, όμως. Προχωρούμε σε διατάξεις που καταργούν τις ενεργειακές κοινότητες «μαϊμού» που συστήνονται για να πουληθούν μετά σε μία μεγάλη εταιρεία. Αυτά κάνουμε.

Είπατε, επίσης, για τις διατάξεις για τα ΦΗΟ. Δεν γνωρίζετε, ότι έχουν ολοκληρωθεί πάνω από 310 σχέδια φόρτισης ηλεκτρικών οχημάτων σε όλη την Ελλάδα; Έχουν ολοκληρωθεί και έχουν κατατεθεί, ενώ θα προχωρήσει ο διαγωνισμός τώρα, τα τεύχη δημοπράτησης, τα οποία είναι ενιαία. Δεν αφήσαμε τον κάθε Δήμαρχο, να δημιουργήσει και να ανακοινώσει το δικό του τεύχος δημοπράτησης, άλλα οι Μητροπολιτικοί Δήμοι, άλλα οι Περιφερειακοί Δήμοι, άλλα ο ένας Δήμος, άλλα ο άλλος Δήμος, άλλους φορτιστές ο ένας, άλλους φορτιστές ο άλλος, άλλον τρόπο διαγωνιστικής διαδικασίας ο ένας, άλλον τρόπο διαγωνιστικής διαδικασίας ο άλλος. Ήρθαμε και είπαμε, ένας τρόπος με κοινούς κανόνες οι διαγωνισμοί όλοι, ανά Δήμο ή και συγκεντρωτικά, αν μερικοί Δήμοι θέλουν από κοινού να κάνουν αυτούς τους διαγωνισμούς, ας τους κάνουν, άλλα με κοινούς κανόνες και σύμφωνα με τα σχέδια φόρτισης ηλεκτρικών οχημάτων, που σχεδιάστηκαν, προκηρύχθηκαν χρηματοδοτήθηκαν και ολοκληρώθηκαν σε αυτά τα τρεισήμισι χρόνια που βρίσκεται αυτή η Κυβέρνηση στη διακυβέρνηση του τόπου.Δεν λέω ότι τα έχουμε κάνει όλα και σίγουρα έχουν γίνει και λάθη που προσπαθούμε να διορθώσουμε, όμως. Αλλά δεν μπορώ να καταλάβω αυτή την ισοπέδωση, αυτόν τον μηδενισμό που επιδιώκετε.

Φυσικά, να πω και γι’ αυτά τα ανυπόστατα επιχειρήματα, ότι δήθεν προωθήσατε την πράσινη μετάβαση. Πόσα κατασκευάστηκαν, επί των ημερών σας; Πόσο αυξήθηκε η παραγωγή ηλεκτρικής ενέργειας από ΑΠΕ στις μέρες σας και πόσο αυξήθηκε τα τελευταία τρία χρόνια; Πάρα πολύ απλά είναι τα πράγματα και όλα είναι καταγεγραμμένα.

Τα υπόλοιπα θα τα πω βεβαίως στην τοποθέτησή μου.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ:** Κυρίες και κύριοι συνάδελφοι, κύριε Υπουργέ, η σημερινή συνεδρίαση της Επιτροπής μας γίνεται σε πολύ βαρύ κλίμα, μετά την ανείπωτη τραγωδία των Τεμπών, η οποία μας έχει συνταράξει όλους. Όλη η χώρα θρηνεί και δικαίως η κοινωνία διακατέχεται από αισθήματα πόνου και οργής. Θα ήθελα από την πλευρά μου, να εκφράσω την οδύνη μου για το τραγικό συμβάν και τα ειλικρινή μου συλλυπητήρια στις οικογένειες των θυμάτων. Είμαι συντετριμμένος και θέλω να χυθεί άπλετο φως στα αίτια αυτού του φριχτού δυστυχήματος. Από την άλλη πλευρά, έχουμε την εικόνα χιλιάδων ανθρώπων που ανέμεναν καρτερικά, επί δύο ημέρες, μέσα στη βροχή, στην πλατεία της Λάρισας, για να δώσουν αίμα. Μια εικόνα ελπίδας, αλλά και ευθύνης για το αύριο της χώρας και τη νέα γενιά. Συγχρόνως, από τα βάθη της καρδιάς μου, θέλω να εκφράσω την ευγνωμοσύνη μου στους διασώστες του ΕΚΑΒ, Πυροσβεστική, Αστυνομία, γιατρούς, νοσηλευτικό προσωπικό, για τη συνδρομή τους στην αντιμετώπιση της τραγωδίας αυτής. Συγνώμη για τη συγκίνηση.

Σε ότι αφορά στο νομοσχέδιο, καταρχάς, πρόκειται για ένα νομοθέτημα, το οποίο ρυθμίζει πολλά ζητήματα, εστιάζοντας στην αναθεώρηση της Υδατικής Πολιτικής και στην εισαγωγή ρυθμίσεων για την παραγωγή ηλεκτρικής ενέργειας από Ανανεώσιμες Πηγές. Με το νομοσχέδιο αυτό, υπάγεται στη ΡΑΕ, η οποία μετονομάζεται σε ΡΑΑΕΥ, ο τομέας υπηρεσιών ύδατος, επομένως, και οι ΔΕΥΑ.

Εγώ θέλω να ρωτήσω, κύριε Υπουργέ, ποιος είναι ο σκοπός να καταστούν ανταγωνιστικές; Δεν υπάρχει ανταγωνιστικότητα στον τομέα υπηρεσιών ύδατος. Δεν υπάρχει αγορά, δηλαδή, την οποία πρέπει να εποπτεύσει, να ελέγξει και να ρυθμίσει μία Ρυθμιστική Αρχή, προκειμένου να τηρηθούν κανόνες ανταγωνισμού και να προστατευτούν οι καταναλωτές. Οι ΔΕΥΑ είναι κοινωφελείς και μη κερδοσκοπικές επιχειρήσεις, δρουν μονοπωλιακά στην περιοχή αρμοδιότητάς του, δηλαδή στον οικείο Δήμο, σύμφωνα με το θεσμικό πλαίσιο το 1980 που ισχύει και σήμερα. Σύμφωνα με το νομοσχέδιο, η ΡΑΑΕΥ έχει την αρμοδιότητα να προτείνει στο ΥΠΕΝ αναδιοργάνωση του τομέα παροχής υπηρεσιών ύδατος, με συγχωνεύσεις και συνενώσεις των παροχών, ως αποκλειστική λύση για τη βελτίωση του. Όμως, οι ΔΕΥΑ, όπως είπα, είναι δημοτικές επιχειρήσεις. Ιδρύονται από τους Δήμους, ανήκουν στους Δήμους και εξαρτώνται από τους Δήμους. Επομένως, ο κάθε Δήμος, είναι αποκλειστικά αρμόδιος για την ύπαρξη και τη λειτουργία τους. Επιπλέον, χωρίς κάποιον προφανή ουσιαστικό λόγο, δίνονται αυξημένες αρμοδιότητες στη ΡΑΑΕΥ, όπως οι πιστοποιήσεις των παρόχων υπηρεσιών ύδατος, οι αρμοδιότητες για συνενώσεις και συγχώνευση, επιβολή προστίμων, κ.λπ.. Εγώ θα πω, ότι υπάρχουν και ΔΕΥΑ υγιείς και ΔΕΥΑ προβληματικές. Μήπως θα πρέπει πρώτα να προχωρήσουμε στην εξυγίανση των προβληματικών ΔΕΥΑ και στη συνέχεια να συζητήσουμε για συγχωνεύσεις; Διότι έτσι τίθενται σε κίνδυνο οι ΔΕΥΑ που αποτελούν πρότυπα δημοτικών επιχειρήσεων.

Όμως, και στην περίπτωση των συγχωνεύσεων θα πρέπει να προβλέπονται τέτοιες ρυθμίσεις και εχέγγυα που δεν θα καταστήσουν προβληματικές και τις υγιείς συγχωνευθείσες ΔΕΥΑ. Πώς θα γίνει αυτό; Δεν μπορώ να το καταλάβω. Θα συγχωνευθούν, δηλαδή, οι ΔΕΥΑ όλης της Θεσσαλίας ή η ΔΕΥΑ των Τρικάλων με τη ΔΕΥΑ Πύλης και άλλων Δήμων του Νομού;

 Δεν υπάρχει αμφιβολία, ότι η προστασία του περιβάλλοντος και η διασφάλιση των υδατικών πόρων για ορθή διαχείριση των αποβλήτων, συνιστούν μείζονες και μακροσκοπικούς στόχους για κάθε κυβέρνηση. Σίγουρα, αυτό το νομοσχέδιο θα πρέπει να συμπληρωθεί και με άλλα νομοθετήματα στο μέλλον.

Σε σχέση με τις ΑΠΕ, επειδή καθήκον μας είναι να υπηρετούμε το δημόσιο συμφέρον, θα ήθελα να σας μεταφέρω, κύριε Υπουργέ, την αγωνία χιλιάδων αγροτών από τον Νομό Λάρισας, αλλά και απ’ όλη την Ελλάδα, σε σχέση με το πεδίο εφαρμογής του άρθρου 163. Ορίζεται ότι ο κάτοχος Σταθμού Παραγωγής μπορεί να προβεί σε αναγκαστική απαλλοτρίωση του γηπέδου εγκατάστασης σε ποσοστό μέχρι 20% επί του συνολικού γηπέδου εγκατάστασης. Ο περιορισμός δεν ισχύει για δάση, δασικές ή άλλες εκτάσεις, εφόσον επ’ αυτών επιτρέπεται η εκτέλεση έργων, οπότε μπορεί να φτάσει και στο 100%. Εδώ θέλω να μου ξεκαθαρίσετε κάτι, κύριε Υπουργέ, γιατί έχει ξεσηκωθεί ο κάμπος. Αφορά μόνο δημόσιες εκτάσεις; Υπάρχει τεράστια αναστάτωση. Φαντάζομαι πώς ναι.

Από την άλλη πλευρά, με τη δημιουργία τόσο μεγάλων φωτοβολταϊκών πάρκων, επέρχεται κορεσμός στο δίκτυο, με αποτέλεσμα να μην δύνανται στην ευρύτερη περιοχή ιδιώτες και αγρότες, κυρίως, να συνδέσουν μικρά φωτοβολταϊκά των 500 κιλοβάτ στο σύστημα και έτσι η βιώσιμη παραγωγή του αγροτικού κόσμου στην ύπαιθρο καθίσταται, σχεδόν, αδύνατη.

Το ζήτημα είναι μεγάλης σημασίας για λόγους, τόσο κοινωνικοοικονομικούς, όσο και εθνικούς και επειδή, σύμφωνα με τα επίσημα στατιστικά στοιχεία το ενεργειακό κόστος, δηλαδή, ηλεκτρικό ρεύμα και πετρέλαιο, επιβαρύνει κατά 40% το κόστος παραγωγής, η παραγωγή ηλεκτρικής ενέργειας προς πώληση και ο συμψηφισμός, μεταξύ παραγόμενης ηλεκτρικής ενέργειας από φωτοβολταϊκά και καταναλισκόμενης ενέργειας από αγροτικές παροχές ρεύματος μειώνουν το κόστος παραγωγής και επειδή, σύμφωνα με τον ισχύοντα νόμο, αποτελεί αγροτικό εισόδημα, είναι επιτακτική η ανάγκη για άμεση εξεύρεση ελεύθερων δικτύων του ΔΕΔΔΗΕ αποκλειστικά για την κάλυψη αγροτικών φωτοβολταϊκών με ποσόστωση, όπως έγινε και με το ν.3851/2010.

Προτείνω, λοιπόν, να υπάρξει ποσόστωση από τα εναπομείναντα 28 γιγαβάτ, βάσει του ΕΣΕΚ, μέχρι το 2030, καθώς και από τα 8 γιγαβάτ που θα χρησιμοποιηθούν για αποθήκευση και μπαταρίες. Όπως ορθά επισημαίνει και στο υπόμνημά του ο Πανελλήνιος Σύνδεσμος Αγροτικών Φωτοβολταϊκών και Αγροτικών Θεμάτων, χρειαζόμαστε έργα για τους πολλούς, για να παραμείνει ο κόσμος στην περιφέρεια και στην ύπαιθρο. Στο υπόμνημά τους, το οποίο θα σας καταθέσω και στα Πρακτικά, ζητείται η εξεύρεση ελεύθερων δικτύων του ΔΕΔΔΗΕ για την κάλυψη 80.000 αγροτικών φωτοβολταϊκών. Υπάρχουν συμπολίτες μας, που έχουν καταθέσει 21.000 ευρώ ως εγγυητική και περιμένουν την έγκριση των όρων σύνδεσης. Ως πότε θα περιμένουν αυτοί και θα είναι «όμηροι;»

 Εδώ, βέβαια, θα πρέπει να πω, ότι το νομοσχέδιο προάγει τη συμμετοχή των αγροτών σε σχήματα παραγωγής ενέργειας, γιατί έχουμε τους νέους θεσμούς των Κοινοτήτων Ανανεώσιμης Ενέργειας και των Ενεργειακών Κοινοτήτων Πολιτών, στους οποίους μπορούν να συμμετέχουν φυσικά πρόσωπα και αγροτικοί συνεταιρισμοί. Θα πρέπει, όμως, να υπάρξει ενημέρωση, κύριε Υπουργέ, και, κυρίως, να υπάρξει χώρος ένταξής τους στο δίκτυο. Γι’ αυτό θέλω να λάβετε υπόψη σας τις συγκεκριμένες ανησυχίες και να μεριμνήσετε για τη σαφή διατύπωση των περιπτώσεων προστασίας των αγροτών και των κτηνοτρόφων.

 Θα σας ακούσω στις απαντήσεις σας και θα έχουμε τη δυνατότητα στη συνέχεια και στην Ολομέλεια να συζητήσουμε και άλλα θέματα.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Περνάμε τώρα στον Υπουργό, τον κ. Κώστα Σκρέκα, με την ομιλία του οποίου θα κλείσουμε τη σημερινή πρώτη συνεδρίαση της επεξεργασίας του νομοσχεδίου.

 Κύριε Υπουργέ, παρακαλώ έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας)**: Κύριε Πρόεδρε, κατ’ αρχάς, να απαντήσω στον καλό συνάδελφο από τη Λάρισα. Πρώτον, επί ΣΥΡΙΖΑ, υπήρχε η δυνατότητα σε έναν επενδυτή να απαλλοτριώνει το 100% μιας ιδιωτικής έκτασης, παρ’ όλο που δεν ήταν δική του. Δηλαδή, έκανε μία αίτηση με ένα σκαρίφημα στη Ρυθμιστική Αρχή Ενέργειας, ελάμβανε μία άδεια παραγωγής και στη συνέχεια, προχωρούσε στην αδειοδότηση και στην περιβαλλοντική αδειοδότηση του έργου της επένδυσης, χωρίς να του ανήκει η γη. Αν κρινόταν αναγκαίο στο τέλος, δηλαδή, αν δεν μπορούσε να συμφωνήσει με τους πραγματικούς ιδιοκτήτες της ιδιωτικής γης, τότε μπορούσε να προχωρήσει στην αναγκαστική απαλλοτρίωση, γιατί το ευρωπαϊκό δίκαιο δίνει αυτή τη δυνατότητα για έργα ΑΠΕ που θεωρούνται δημοσίου συμφέροντος και έργα υποδομών, αυτό να μπορεί να υλοποιείται.

Εμείς αυτό, λοιπόν, ήρθαμε και το αλλάξαμε το καλοκαίρι που μας πέρασε και υποχρεώνουμε να κατέχουν, οι επενδυτές, τουλάχιστον, το 80% της έκτασης. Εφόσον το υπόλοιπο 20%, για διάφορους λόγους που καταλαβαίνετε πολλές φορές ότι υπάρχουν, όπως και εκβιαστικά διλήμματα, μόνο σε αυτή την περίπτωση, γι’ αυτό αφήσαμε ένα 20% ποσοστό να μπορεί να απαλλοτριωθεί, στην περίπτωση, δηλαδή, που δεν συμφωνήσουν με το τίμημα. έρχεται και ορίζει το τίμημα το δικαστήριο. Δεν είναι ότι χάνουν τη γη τους. Αυτό το κάναμε εμείς, δεν το έκανε η προηγούμενη Κυβέρνηση. Η προηγούμενη Κυβέρνηση έδινε τη δυνατότητα να καταφύγει στο δικαστήριο και με διαδικασία αναγκαστικής απαλλοτρίωσης, να απαλλοτριώνεται το 100% της ιδιωτικής γης.

Αυτό δεν το αλλάζουμε. Το άρθρο έχει αναδιατυπωθεί στο νομοσχέδιο που έχετε μπροστά σας, επειδή παρακάτω μεταβάλλουμε μία πρόνοια. Όχι αυτό. Αυτό δεν το αλλάζουμε, παραμένει. Το 80% πρέπει να έχει συμφωνηθεί με τον επενδυτή, ώστε εκείνος, αν δεν συμφωνήσει με το υπόλοιπο 20%, να προχωρήσει σε μία διαδικασία αναγκαστικής απαλλοτρίωσης.

Σε ότι αφορά στους αγρότες, πρέπει να σας πω, ότι δεν δίνουμε ποσόστωση. Τους δίνουμε όλον τον χώρο που υπάρχει στο δίκτυο του ΔΕΔΔΗΕ, αυτή τη στιγμή, γιατί με τον νόμο που φέρνουμε, τους δίνουμε απόλυτη προτεραιότητα με το net metering, το οποίο διατηρείται για τους αγρότες και μόνο, μέχρι 100 κιλοβάτ ανά μετρητή, ανά ρολόι, ανά παροχή, να έχουν απόλυτη προτεραιότητα. Δηλαδή, το εξηγώ καλύτερα. Ένας αγρότης, χωρίς να συστήσει ενεργειακή κοινότητα μόνος του, για την παροχή που έχει, μπορεί να κατασκευάσει ένα φωτοβολταϊκό, όχι μόνο εκεί που είναι το οικόπεδό του ή το κτήμα του ή η παροχή του, αλλά και κάπου απομακρυσμένα, εντός περιφερειακής ενότητας, και να μπορεί εικονικά να συμψηφίζει την ενέργεια που καταναλώνει, με την ενέργεια που παράγει, με ενεργειακό συμψηφισμό net metering, ο οποίος καταργείται για πάνω από 10 κιλοβάτ για όλους τους υπόλοιπους επαγγελματικούς καταναλωτές. Παραμένει μόνο για τους οικιακούς καταναλωτές και για τους επαγγελματικούς καταναλωτές για φωτοβολταϊκά, μέχρι 10,8 κιλοβάτ. Για τους αγρότες αυτό το όριο πάει στα 100 κιλοβάτ. Αν ένας αγρότης που έχει μία ή δύο αντλιοστάσια, πομόνες τα λέμε στην περιοχή μας, μπορεί να κατασκευάσει ένα κατοστάρι ή δύο κατοστάρια ή τρία κατοστάρια, ανάλογα με τις παροχές που έχει και με αυτό τον τρόπο του δίνουμε απόλυτη προτεραιότητα. Άρα, μπαίνει μπροστά από τα μεγάλα φωτοβολταϊκά, τα μικρά φωτοβολταϊκά και απ’ όλα τα φωτοβολταϊκά, επειδή έχει απόλυτη προτεραιότητα.

Να το ξεκαθαρίσουμε, στηρίζουμε την πρωτογενή παραγωγή, τον αγροτικό τομέα, τον πρωτογενή τομέα της χώρας, γιατί ξέρουμε πόσο σημαντικό είναι αυτό και για την τοπική οικονομία και για την εθνική οικονομία, αλλά και για να μην ερημώσουν τα χωριά μας, τα οποία, δυστυχώς, φαίνεται ότι, χρόνο με τον χρόνο, ερημώνουν.

 Νομίζω ότι απάντησα στους εύλογους προβληματισμούς που θέσατε, αλλά θα απαντήσω και σε κάτι τελευταίο που αφορά στη Ρυθμιστική Αρχή Ενέργειας. Υπάρχει μία παρανόηση για τη Ρυθμιστική Αρχή Ενέργειας Υδάτων και Αποβλήτων. Παίρνω παράδειγμα από τη Ρυθμιστική Αρχή Ενέργειας, η οποία δεν ρυθμίζει μόνο δραστηριότητες που είναι ανταγωνιστικές. Ρυθμίζει και δραστηριότητες που μπορεί να έχουν περιέλθει σε ιδιώτη ή όχι, αλλά είναι φυσικά μονοπώλια. Και αναφέρομαι στα δίκτυα, για παράδειγμα, μεταφοράς ή στα δίκτυα διανομής του φυσικού αερίου ή στα δίκτυα μεταφοράς ή διανομής ηλεκτρικής ενέργειας.

Ο ΑΔΜΗΕ, για παράδειγμα, ο διαχειριστής μεταφοράς ηλεκτρικής ενέργειας, είναι μία δημόσια επιχείρηση. Το δημόσιο έχει πάνω από 51% των μετοχών. Παρ’ όλα αυτά, η δραστηριότητά του, οι επενδύσεις του, το στρατηγικό του πλάνο, ελέγχεται και λαμβάνει την έγκριση της Ρυθμιστικής Αρχής Ενέργειας, που μετονομάζεται τώρα και επεκτείνει τη δραστηριότητά της. Είναι μονοπώλιο. Δεν υπάρχει άλλος ανταγωνιστής που να κατασκευάζει δίκτυα μεταφοράς ηλεκτρικής ενέργειας εντός Ελλάδος. Άρα, αυτό που ακούστηκε, δεν ισχύει.

Αντίθετα, όμως, επειδή, ακριβώς, είναι μονοπώλια και μάλιστα, σε ότι αφορά στην παροχή νερού, είναι και δημόσια μονοπώλια ή δημοτικά μονοπώλια, καλώς η κακώς, πρέπει να ελεγχθούν και αυτά. Πρωτίστως, πρέπει να ελεγχθούν αυτά, γιατί, αυτή τη στιγμή, διαχειρίζονται τον πολυτιμότερο πόρο, που είναι το νερό και θα μας λείψει το νερό, τα επόμενα χρόνια και τις επόμενες δεκαετίες, λόγω της κλιματικής αλλαγής. Εσείς στη Λάρισα και στη Θεσσαλία, το γνωρίζετε πολύ καλά, όπως και όλοι όσοι εκλέγονται σε αγροτικούς νομούς, πόσο θα λείψει το νερό. Το αντιλαμβάνονται περισσότερο αυτοί οι άνθρωποι, γιατί στις αγροτικές καλλιέργειες χρησιμοποιείται το 80% του νερού. Άρα, όταν αρχίζει να λείπει από μία περιοχή, πρώτα-πρώτα, το αντιλαμβάνονται οι αγρότες, αλλά δεν είναι μόνο οι αγρότες. Σήμερα, δεν υπάρχουν χωριά που δεν έχουν νερό; Δεν υπάρχουν χωριά το 2023 που δεν έχουν νερό σε καλή ποιότητα και σε επαρκή ποσότητα, για παράδειγμα, για να μπορέσουν να υδροδοτηθούν το καλοκαίρι, την καλοκαιρινή περίοδο; Υπάρχουν ακόμα και σήμερα. Άρα, τι συζητάμε; Να μην αλλάξουμε τίποτα, να μην τα βελτιώσουμε όλα αυτά; Βεβαίως, υπάρχουν και το γνωρίζουμε.

Μπορούμε να μην κάνουμε τίποτα και να το αφήσουμε για τον επόμενο ή να λέμε, ότι θα βελτιώσουμε τη Γενική Διεύθυνση Περιβάλλοντος ή την αντίστοιχη Γενική Διεύθυνση ενός άλλου Υπουργείου, για να ελέγχει καλύτερα τους Δήμους και να ελέγχει καλύτερα τις δημοτικές επιχειρήσεις και τελικά, ούτε έλεγχος να υπάρχει, ούτε λογοδοσία να υπάρχει, ούτε απόλυτη διαφάνεια, όπως θέλουμε να υπάρχει, ούτε να μπορεί ο πολίτης και ο δημότης να καταφύγει κάπου για να κάνει το παράπονό του.

Η Ρυθμιστική Αρχή Ενέργειας, για παράδειγμα, -συγνώμη που χρησιμοποιώ το παράδειγμά της, αλλά λειτουργεί καλά, υπάρχουν και άλλες που πρέπει να βελτιωθούν, δεν υπάρχει πανάκεια παντού, αλλά τέλος πάντων, έχουμε μία Αρχή που δουλεύει σωστά- δέχεται, κάθε ημέρα και κάθε μήνα, δεκάδες και εκατοντάδες παράπονα καταναλωτών-πολιτών ηλεκτρικής ενέργειας ή άλλων ενεργειακών προϊόντων και αμέσως τα εξετάζει αυτά τα παράπονα και προχωρά σε μέτρα συμμόρφωσης και επιβολής του νόμου σε αυτούς που υποχρεούνται να τον εφαρμόζουν, που είναι οι χειριστές, είναι οι διαχειριστές, πολλές φορές είναι και οι εταιρείες πάροχοι και οι εμπορικές επιχειρήσεις, όταν ρυθμίζονται ή εποπτεύονται από τη Ρυθμιστική Αρχή.

Αυτό θέλουμε να κάνουμε και στο νερό. Βεβαίως, πρέπει να βελτιωθούν και οι λειτουργίες των Ρυθμιστικών Αρχών και πρέπει να ενδυναμωθούν και αυτό θέλουμε να κάνουμε, αλλά πρέπει να μπουν κανόνες. Πρέπει να ξεκινήσει να εφαρμόζεται το σχέδιο. Εμείς αναλάβαμε τον Ιούλιο του 2019. Το 2020, αγαπητέ συνάδελφε, Χρήστο Κέλλα, ερχόσουν στο Υπουργείο Αγροτικής Ανάπτυξης και συζητούσαμε για το πρόβλημα του νερού που υπάρχει στον Θεσσαλικό Κάμπο και την έλλειψη, για το υδατικό έλλειμμα, που υπάρχει. Δεν είχε γίνει τίποτα. Τα δίκτυα του Ταυρωπού στην Καρδίτσα, 105-110 χιλιάδες στρέμματα, είχαν κατασκευαστεί τη δεκαετία του ΄60, τα περισσότερα αρδευτικά δίκτυα στη χώρα έχουν κατασκευαστεί τις δεκαετίες του ΄50 και του ΄60.

Εμείς προχωρήσαμε και αυτή τη στιγμή δημοπρατούνται και κατασκευάζονται αρδευτικά δίκτυα στη χώρα και μέσα από την σύμπραξη δημοσίου και ιδιωτικού τομέα, που, όμως, δεν επιβαρύνουν τον αγρότη, αλλά πληρώνονται από πληρωμές διαθεσιμότητας, δηλαδή, από τον Κρατικό Προϋπολογισμό.

Κατασκευάζουμε σήμερα φράγματα, για να συγκεντρώνουμε το επιφανειακό νερό, το βρόχινο νερό, και έξυπνα αρδευτικά συστήματα, αξίας και προϋπολογισμού τέτοιου, που ξεπερνάει, όσα χρήματα έχουν δοθεί τα τελευταία 30 χρόνια για την κατασκευή τέτοιων έργων και τα κάναμε μέσα σε δύο χρόνια και όλα αυτά χρειάζεται κάποιος να τα ρυθμίζει, να τα παρακολουθεί, γιατί πια χρειάζεται να αλλάξει και να γίνει τεράστια μεταρρύθμιση, σε ότι αφορά τη διαχείριση του νερού και του πόσιμου νερού, που αφορά στις ΔΕΥΑ, αλλά μην ξεχνάτε, ότι το πόσιμο νερό, δηλαδή, το νερό που καταναλώνεται στις πόλεις, αποτελεί, μόλις, το 20% του νερού που χρησιμοποιούμε στη χώρα.

Το 80% του νερού οδηγείται στις καλλιέργειες για άρδευση των καλλιεργειών και αν δεν κάνουμε κάτι τώρα, κάθε χρόνο όλο και θα εγκαταλείπονται κτήματα καλλιεργούμενα, χωράφια που είναι αρδευτικά ή θα μετατρέπονται σε ξερικά ή θα ερημοποιούνται, γιατί ο υδροφόρος ορίζοντας μειώνεται από την υπεράντληση και την εξάντληση των υπόγειων υδροφορέων και κάνει ασύμφορο πια το κόστος άρδευσης, λόγω του μεγάλου ενεργειακού κόστους που χρειάζεται και της ηλεκτρικής ενέργειας που χρειάζεται να καταναλώνει ένας αγρότης, για να μπορεί να αντλεί το νερό από μεγάλα βάθη και να αρδεύει το χωράφι του.

Γι’ αυτό ερχόμαστε, λοιπόν, με αυτό το νομοσχέδιο και αλλάζουμε κάτι. Αυτό το νομοσχέδιο αλλάζει κάτι. Αρέσει δεν αρέσει στην Αξιωματική Αντιπολίτευση και στα Κόμματα της Αντιπολίτευσης, προσπαθεί να αλλάξει κάτι και το αλλάζει. Αλλάζει αυτό που έχουμε σήμερα. Σας ζητάμε να έρθετε να το συζητήσουμε και να το βελτιώσουμε, αν πιστεύετε ότι μπορεί να βελτιωθεί κι άλλο, αλλά όχι να μην αλλάξουμε τίποτα. Θα το αλλάξουμε αυτό, γιατί πρέπει να αλλάξουμε τα κακώς κείμενα στη χώρα μας. Το είπαμε από αρχή, τα βλέπουμε δίπλα μας, περνάνε δίπλα μας και δεν γίνεται τίποτα. Δεν πρέπει να αρχίσει να γίνεται κάτι; Έστω και αργά, έστω και το 2022 και το 2023, γιατί ακολουθούν κι άλλες γενιές και το νερό θα λείψει.

Τι κάνουμε, λοιπόν, με το προτεινόμενο νομοσχέδιο και τη Ρυθμιστική Αρχή Αποβλήτων Ενέργειας και Υδάτων; Καλύπτουμε ένα κενό στην υφιστάμενη νομοθεσία. Ενισχύουμε τη διαφάνεια στην ιδιωτική πολιτική και στην πολιτική διαχείρισης των αποβλήτων. Και τα απορρίμματα δεν έχουν πάει καλά. Κυβέρνησε πέντε χρόνια ο ΣΥΡΙΖΑ, το ίδιο ποσοστό ανακύκλωσης είχαμε 20%. Κυβερνά τρία-τέσσερα χρόνια η Νέα Δημοκρατία, λίγο είχε αυξηθεί το ποσοστό ανακύκλωσης, αλλά από το 20% πρέπει να φτάσει στο 80% και τα τελευταία οκτώ χρόνια είναι «κολλημένο» στο 20%.

Άρα, κάτι δεν πάει καλά. Άρα, οι φορείς που είναι επιφορτισμένοι με αυτό το αντικείμενο δεν αποδίδουν, δεν είναι αποτελεσματικοί. Άρα, κάτι πρέπει να αλλάξουμε. Λέμε ελάτε να αλλάξουμε κάτι και να ορίσουμε αυτή τη νέα Αρχή, η οποία θα επιβλέπει, εάν εφαρμόζεται η νομοθεσία, γιατί εδώ το ερώτημα είναι αν εφαρμόζεται η νομοθεσία από τους υπόχρεους που είναι μονοπώλια και δημόσια μονοπώλια και ο έλεγχος είναι πλημμελής.Η παρακολούθηση και ο έλεγχος είναι πλημμελείς, λες και δεν παραβατούν τα δημόσια μονοπώλια ή οι δημόσιοι οργανισμοί. Λες και μόνο οι ιδιωτικοί οργανισμοί μπορεί να προχωρούν σε παραβάσεις. Είναι στο απυρόβλητο. Πόσα πρόστιμα έχουν επιβληθεί την προηγούμενη πενταετία 2014-2019; Πόσα πρόστιμα επιβλήθηκαν σε αυτούς τους φορείς που κάνουν τόσο σημαντικό έργο;

Πώς λειτουργούν σήμερα οι ΔΕΥΑ; Έχουμε 294 οργανισμούς παροχής υπηρεσιών ύδατος. Δεν υπάρχει συστηματική παρακολούθηση της ποιότητας του πόσιμου νερού, σύμφωνα με τις απαιτήσεις της ευρωπαϊκής οδηγίας. Δεν υπάρχει συστηματική μέτρηση των απωλειών του νερού. Θα σας καταθέσω τα στοιχεία, πόσοι από τους υπόχρεους καταθέτουν αυτά τα στοιχεία στην πλατφόρμα του Υπουργείου Περιβάλλοντος και Ενέργειας. Απουσιάζει μηχανισμός συστηματικής παρακολούθησης και ελέγχου της ορθής και ενιαίας εφαρμογής των κανόνων κοστολόγησης των υπηρεσιών ύδατος και της τιμολόγησής τους. Υπάρχει ανεπαρκής έλεγχος των οικονομικών στοιχείων των παρόχων υπηρεσιών ύδατος και των βασικών κέντρων κόστους. Πώς προσλαμβάνονται; Πόσο αμείβονται; Πόσο κοστίζει; Πόσο είναι το λειτουργικό κόστος των υπηρεσιών αυτών; Είναι πολύ ή λίγο; Ποιος τα αξιολογεί αυτά; Ποιος τα ελέγχει αυτά; Τώρα αυτά θα τα ελέγχει η νέα Ρυθμιστική Αρχή, όπως το κάνει.

Ποιοι επιλέγονται να είναι οι διοικητές τους; Η Ρυθμιστική Αρχή Ενέργειας, για παράδειγμα, ελέγχει το ποιοι ορίζονται στους εποπτευόμενους φορείς από αυτή, ως Διευθύνοντες Σύμβουλοι, Πρόεδροι και Διοικητικό Συμβούλιο, αν έχουν τα προσόντα, αν έχουν τις δεξιότητες να διοριστούν. Ελέγχει η Ρυθμιστική Αρχή και αν δεν συμφωνεί, μπορεί να το δηλώσει. Δεν σημαίνει, ότι έχει τη δυνατότητα να ορίσει εκείνη. Όχι, αλλά ελέγχει και μπορεί να δηλώσει την αντίθεσή της σε ένα προτεινόμενο πρόσωπο ή να κρίνει ότι δεν είναι κατάλληλο γι’ αυτό το οποίο ορίζεται. Αυτό θα το κάνει η Ρυθμιστική Αρχή και στους υπόλοιπους οργανισμούς του δημοσίου.

Μόλις, το 42% υποβάλλει συστηματικά στοιχεία στο σχετικό πληροφοριακό σύστημα. Υπάρχει μία ανομοιομορφία, σε ότι αφορά στο ποσοστό ανάκτησης του κόστους των υπηρεσιών ύδρευσης και αποχέτευσης. Το επίπεδο ανάκτησης του κόστους των παρόχων υπηρεσιών ύδρευσης και αποχέτευσης, πλην ΕΥΔΑΠ, ΕΥΑΘ που είναι πιο οργανωμένες και που πραγματικά μπορούν και εφαρμόζουν το νόμο, κατά δήλωση των ίδιων των οργανισμών, κυμαίνεται από 21% έως 193%. Δηλαδή, κατά τη δήλωση των ίδιων των οργανισμών παροχής ύδατος, δηλώνουν οι πάροχοι αυτοί, ότι, είτε ανακτούν το 20% του λειτουργικού κόστους που έχουν, είτε το 190%. Δηλαδή, είτε υποτιμολογούν, είτε υπερτιμολογούν στο διπλάσιο του κόστους. Είναι αυτό σωστή λειτουργία; Κατά παράβαση της κείμενης νομοθεσίας και της υπουργικής απόφασης που επί ΣΥΡΙΖΑ προβλέφθηκε.

Έλλειψη κυρώσεων, σε περίπτωση μη συμμόρφωσης με τους κανόνες κοστολόγησης και τιμολόγησης, αλλά και της παρακολούθησης ποιότητας. Υπάρχουν περιοχές που το νερό δεν το πίνουν οι δημότες, γιατί δεν έχει την απαραίτητη ασφαλή ποιότητα και φοβούνται, δεν το εμπιστεύονται. Αυτό πρέπει να αλλάξει.

Σήμερα, αυτό που ελέγχεται, πλημμελώς, δυστυχώς, από ένα τμήμα, από μία κεντρική Διεύθυνση του Υπουργείου Περιβάλλοντος και Ενέργειας, εκχωρείται στη νέα Ρυθμιστική Αρχή. Τι ποινές προβλέπονται; Αρχίζουμε και προβλέπουμε ποινές γι’ αυτούς που δεν εφαρμόζουν τη νομοθεσία και δεν εφαρμόζουν αυτό που πρέπει να κάνουν, για να διασφαλίζουν τη ποιότητα της υπηρεσίας.

Δεν υπάρχει εθνική στρατηγική για το νερό, δεν προβλέπεται εθνική στρατηγική για τα νερά, για τα ύδατα στη χώρα μας. Και το ορίζουμε τώρα, για τον πιο σημαντικό, όπως είπα, για τον πιο πολύτιμο πόρο. Γίνονται πράγματα αποσπασματικά, υλοποιούνται και εκπονούνται τα ΣΔΛΑΠ ή τα σχέδια διαχείρισης πλημμύρας, αλλά εθνική στρατηγική, που θέλουμε να πάμε, τι συμβαίνει, πού βρισκόμαστε, δεν υπάρχει και το ορίζουμε. Λέτε να καθυστερήσουμε, να το αφήσουμε. Δεν μπορούμε να τα αφήσουμε αυτά, πρέπει να τα κάνουμε.

Σας είπα και πριν, με αφορμή αυτά που είπε ο συνάδελφος από το ΚΙΝΑΛ-ΠΑΣΟΚ, το 2021 εμείς προκαλέσαμε αυτή τη μελέτη από τη diaNEOsis, για να μπορέσει να αξιολογήσει την κατάσταση, με πληροφορίες που πήρε από τη Διοίκηση, βέβαια, με Καθηγητές Πανεπιστημίου. Ήμουν επιβλέπων αυτής της μελέτης τότε, ως Υφυπουργός Αγροτικής Ανάπτυξης και αυτά που είδαμε, μάς έκαναν να σχεδιάσουμε το Εθνικό Σχέδιο Ανασυγκρότησης των Αγροπεριβαλλοντικών Υποδομών, το «ΥΔΩΡ 2.0.», και έτσι ξεκίνησαν αυτά τα τεράστια αρδευτικά έργα και τα φράγματα που δεν έχουν γίνει ποτέ στην Ελλάδα, τα τελευταία 40 χρόνια, τα οποία κατασκευάζονται τώρα και με τη μέθοδο ΣΔΙΤ.

 Διαφωνείτε στον ΣΥΡΙΖΑ; Πείτε το. Πόσα έργα έγιναν, επί πέντε χρόνια που ήταν ο ΣΥΡΙΖΑ; Πόσα φράγματα δημοπρατήθηκαν και κατασκευάστηκαν επί ΣΥΡΙΖΑ; Ούτε ένα, ούτε ένα έργο, ούτε ένα αρδευτικό, μεσαίο και μεγάλο, δεν σχεδιάστηκε, δεν δημοπρατήθηκε και δεν υλοποιήθηκε στα πέντε χρόνια ΣΥΡΙΖΑ. Αυτά παραλάβαμε. Δεν θέλουμε να ιδιωτικοποιήσουμε τα νερά. Εσείς βλέπετε ανεμόμυλους, «κολλήσατε» εκεί, γιατί σας βολεύει. Δεν το κάνουμε γι’ αυτό. Το κάνουμε, γιατί τα δημόσια μονοπώλια δεν ελέγχονται σωστά, ελέγχονται πλημμελώς, παρά το ότι ασκούν υπηρεσίες σοβαρές για τη δημόσια υγεία και για τη δημόσια οικονομία.

Σε ότι αφορά στην Οδηγία για τις ΑΠΕ και ποιος είναι ο στόχος του νομοσχεδίου. Προωθούμε τις ενεργειακές κοινότητες. Και άλλοι έχουν προσπαθήσει τον θεσμό αυτό να τον προωθήσουν. Αλλάζουμε πράγματα, έχουμε γεμίσει ενεργειακές κοινότητες, το γνωρίζετε πολύ καλά. Δεν λέω κάτι που δεν το ξέρετε, όσοι συμμετέχετε στην Επιτροπή, ότι υπάρχουν αυτές οι «μαϊμού» κοινότητες, που λάμβαναν άδεια, επειδή είχαν την προτεραιότητα του ενεργειακού χώρου, κατά προτεραιότητα και στη συνέχεια, μετασχηματίζονταν και πωλούνταν οι άδειες σε υψηλότατο τίμημα σε ιδιώτες. Αυτό είναι ενεργειακή κοινότητα, σύμφωνα με το πνεύμα του νόμου, του ευρωπαϊκού κανονισμού και αυτό που θέλουμε εμείς; Αυτός είναι εκδημοκρατισμός; Να δώσουμε μία άδεια που μετά θα πωληθεί σε έναν; Αυτό το αλλάζουμε.

Αλλάζουμε το πλαίσιο ενεργειακών κοινοτήτων και εισάγουμε τη δυνατότητα στις ενεργειακές κοινότητες επαγγελματιών να προχωρήσουν σε εικονικό συμψηφισμό, μέσω της αυτοπαραγωγής, δηλαδή, της κατανάλωσης της ενέργειας που οι ίδιοι παράγουν, την ώρα που την παράγουν, την ώρα που την καταναλώνουν και βεβαίως, το περίσσευμα να το πωλούν και να έχουν ένα εισόδημα. Δίνουμε τη δυνατότητα, μέσα από το πρόγραμμα που θα ανακοινωθεί, που χρηματοδοτείται από το Ταμείο Ανάκαμψης, να κατασκευάσουν συστήματα φωτοβολταϊκών και μπαταριών και να έχουν τον εικονικό συμψηφισμό σε περιοχές πολύ μακριά από εκεί που είναι η κατανάλωση και με τρόπο που μέσα από την επιδότηση, αυτό θα γίνει συμφέρον, γιατί οι μπαταρίες είναι ακριβές. Όμως, αυτό βοηθάει και το δίκτυο και το σύστημα, γιατί η ενέργεια που δεν θα καταναλώνεται το πρωί, θα αποθηκεύεται και θα μπορεί να καταναλώνεται το βράδυ από την ενεργειακή κοινότητα των επαγγελματιών.

Απαγορεύουμε, επίσης, τις μεταβιβάσεις των αδειών από την κοινότητα. Δεν υπήρχε αυτό, τώρα το κάνουμε. Δηλαδή, θα δημιουργηθεί μία ενεργειακή κοινότητα με 60 μέλη, δεν μπορούν να πουλήσουν την άδειά τους. Αναγκαστικά θα την κρατήσουν, για όσο διάστημα προβλέπεται από την άδεια παραγωγής που έχουν λάβει. Δεν επιτρέπεται η συμμετοχή των μελών σε περισσότερες από μία κοινότητες. Διευρύνουμε το πεδίο δραστηριότητας των νέων κοινοτήτων. Παρέχουμε κίνητρα, κατά την αδειοδότηση και χρηματοδοτικά εργαλεία στις νέες κοινότητες. Αυτά είναι μερικά από αυτά που κάνουμε.

Σας είπα για το θέμα του αυτοκαταναλωτή και της αυτοπαραγωγής. Σας είπα, λίγο πριν, ότι εισάγουμε τη νέα δυνατότητα του αυτοκαταναλωτή να προχωρά σε εικονικό ταυτοχρονισμό, τη συλλογική αυτοκατανάλωση.

Επιτρέπεται ο ενεργειακός συμψηφισμός για τους αγρότες, μέχρι 100 κιλοβάτ, για φυσικά πρόσωπα. Βεβαίως, επιτρέπεται και σε ενεργειακές κοινότητες αγροτών, που μπορεί να είναι ΤΟΕΒ ο ενεργειακός συμψηφισμός, το net metering. Επιτρέπεται για τα νοικοκυριά και τους επαγγελματίες, μέχρι 10 κιλοβάτ. Έχουμε θωρακίσει και έχουμε διασφαλίσει χώρο 2.000 μεγαβάτ, για να κατασκευαστούν, περίπου, 300.000 συστήματα φωτοβολταϊκών ή φωτοβολταϊκών με μπαταριών σε νοικοκυριά, σε επαγγελματίες και σε αγρότες. Λέω αυτό τον αριθμό, γιατί δεν θα είναι όλα 10 κιλοβάτ. κάποια θα είναι 7 κιλοβάτ, 5 κιλοβάτ και 4 κιλοβάτ. Αυτά κάνουμε εμείς. Εσείς, ενώ είχατε τη δυνατότητα πέντε χρόνια, δεν τα σκεφτήκατε, δεν τα σχεδιάσατε. Και ευρωπαϊκά χρήματα υπήρχαν που έμεναν στα ταμεία, δεν είχαν απορροφηθεί, ενώ είχατε και τη δυνατότητα να νομοθετήσετε και να σχεδιάσετε. Δεν τα κάνατε, όμως. Τώρα, όμως, γίνονται.

Θα αναφερθώ και στις ΑΠΕ για τις μεταφορές και όλα αυτά που ενσωματώνουμε και προνοούμε στο σημερινό νομοσχέδιο. Γι’ αυτά έχουμε τις λοιπές διατάξεις, για τις οποίες είπε η κυρία Πέρκα πριν, ότι ευνοούν τους λίγους. Ας δούμε, λοιπόν, τι κάνουμε. Παρατείνουμε την προθεσμία σύναψης συμβάσεων λειτουργικής ενίσχυσης, εκτός ανταγωνιστικών διαδικασιών στους μικρούς παραγωγούς, των κάτω των 500 κιλοβάτ, κάτω του ενός μεγαβάτ, όχι στους μεγάλους. Αυτό είναι για τους λίγους ή για τους πολλούς; Είναι για τους πολλούς.

Αυξάνουμε προσωρινά για ένα έτος τις τιμές αποζημίωσης για τους σταθμούς βιοαερίου και βιομάζας. Αυτή τη στιγμή, μπαίνουν μέσα, επειδή έχει αυξηθεί το μεταφορικό κόστος και το κόστος των αποβλήτων, επειδή έχει αυξηθεί το κόστος του ενσιρώματος που χρησιμοποιούν πολλοί. Κάποιες μονάδες έχουν σταματήσει την παραγωγή και κλείνουν, με αποτέλεσμα οι αγρότες και οι κτηνοτρόφοι, που έχουν τα απόβλητα να γεμίζουν τις αυλές τους, να μην έχουν πού να τα διαθέσουν, αν κλείσουν αυτές οι μονάδες. Ερχόμαστε και για έναν χρόνο μόνο αυξάνουμε την αποζημίωση, για να συνεχίσουν να δουλεύουν, για να μην κλείσουν, γιατί τι θα γίνουν τα απόβλητα των κτηνοτροφικών και άλλων μονάδων; Είναι για τους μικρούς ή για τους μεγάλους αυτό; Είναι για τους μικρούς κτηνοτρόφους και αγρότες.

Δίνεται η δυνατότητα σε σταθμούς ΑΠΕ που έχουν συνάψει σύμβαση λειτουργικής ενίσχυσης και οι οποίοι δεν έχουν τεθεί ακόμα σε λειτουργία, να αναστείλουν την εφαρμογή των συμβάσεων και να συμμετάσχουν για δύο έτη στην αγορά ηλεκτρικής ενέργειας. Αυτό αφορά κάτι πάρα πολύ σημαντικό.

Έχουμε πρόβλημα με τα αιολικά, έχουμε ανάγκη από αιολικά και έχουν σχεδιαστεί και προσδιοριστεί, σε περιοχές που δεν έχουν αντιδράσεις, πολύ μεγάλα αιολικά πάρκα στη Βόρεια Ελλάδα, στα σύνορα με τη Βουλγαρία, για παράδειγμα. Αυτά είναι σημαντικά, για να μειώσουμε το κόστος ενέργειας στη χώρα μας. Επειδή, όμως, έχει αυξηθεί, κατά πολύ, το κόστος εγκατάστασης, δεν υλοποιούνται.

Τι κάνουμε, λοιπόν; Εφαρμόζουμε μία πρόνοια, που έχει εφαρμόσει η Γαλλία και άλλες ευρωπαϊκές χώρες. Δηλαδή, δίνουμε τη δυνατότητα, όχι να τους δώσουμε παραπάνω ταρίφα από αυτή που έχουν λάβει από το διαγωνισμό, αλλά να λειτουργήσουν εμπορικά δύο χρόνια στην αγορά ελεύθερα και με αυτόν τον τρόπο να μπορέσουν να ξεκινήσουν να τα κατασκευάζουν. Λειτουργώντας εμπορικά, ανταγωνιστικά, μπορεί να είναι πιο ανταγωνιστικοί από ένα λιγνιτικό εργοστάσιο, να είναι πιο ανταγωνιστικοί από ένα εργοστάσιο φυσικού αερίου, άρα, να μην εισάγουμε φυσικό αέριο για την παραγωγή ηλεκτρικής ενέργειας, αλλά με το παραπάνω έσοδο που θα έχουν από την ταρίφα τους να μπορέσουν να κατασκευάσουν αυτά τα πάρκα. Αυτή τη στιγμή έχουν δύο - τρία χρόνια τις άδειες και δεν κατασκευάζονται. Για δύο χρόνια τους δίνουμε μόνο αυτή τη δυνατότητα. Βεβαίως, όλες οι ΑΠΕ, μετά την εικοσαετία και αυτές που λήγουν τώρα, μπαίνουν ελεύθερα στην αγορά σε ανταγωνιστικές διαδικασίες. Άρα, δεν κάνουμε κάτι που θα γίνει στο τέλος. Απλώς, το φέρνουμε νωρίτερα για δύο χρόνια μόνο.

Δίνουμε τη δυνατότητα και εφαρμόζουμε το σχήμα της κρατικής ενίσχυσης για την προώθηση των υβριδικών σταθμών, για να μπορέσουμε να «πρασινίσουμε» τα νησιά μας. Να μην το κάνουμε; Δεν αφορά τον τουρισμό μας; Έχουμε στόχο το 2030, το 100% της ενέργειας της Κρήτης να παρέχεται από ΑΠΕ. Η Κρήτη να είναι το πρώτο μεγάλο νησί της Μεσογείου, που θα είναι 100% πράσινο, σε ότι αφορά στην παραγωγή ηλεκτρικής ενέργειας. Καθαρό, να το πω πιο σωστά. Αυτό θέλουμε να κάνουμε και για μικρά και μη διασυνδεδεμένα νησιά.

Διευκολύνεται η διαδικασία εγκατάστασης σταθμού αποθήκευσης, με την απαίτηση για έγκριση εργασιών μικρής κλίμακας, αντί οικοδομικής άδειας. Να γίνουν γρήγορα σχήματα αποθήκευσης. Πώς θα μπουν νέες ΑΠΕ; Λέτε ότι δεν υπάρχει δίκτυο. Σας λέω, ότι αύριο το δίκτυο είναι τεράστιο. Αύριο υλοποιούνται όλες οι επενδύσεις. Θα γίνουν ΑΠΕ; Όχι, γιατί η παραγωγή εξαρτάται από την κατανάλωση. Αν δεν αυξηθεί η κατανάλωση, εμείς, ήδη, έχουμε δώσει όρους σύνδεσης για παραγωγή ενέργειας, που καλύπτει, σχεδόν, το 80% και παραπάνω, της κατανάλωσης ηλεκτρικής ενέργειας της χώρας, δηλαδή, καλύπτουμε τον στόχο του 30%, ήδη.

Μπορούμε να βάλουμε περισσότερες ΑΠΕ, μόνο αν ισχύσει η εξίσωση «παραγωγή ίσον κατανάλωση, συν εξαγωγές», που οι εξαγωγές είναι σταθερές, γιατί το πρωί εμείς παράγουμε από τον ήλιο ρεύμα, πρωί παράγει και το φωτοβολταϊκό της Ιταλίας και το φωτοβολταϊκό της Βουλγαρίας. Άρα, δεν μπορούμε να εξάγουμε εύκολα εκείνη την ώρα ενέργεια από τον ήλιο. Μπορούμε να την εξάγουμε το βράδυ. Άρα, χρειαζόμαστε αποθήκευση. Αν βάλουμε στην εξίσωση και την αποθήκευση, τότε θα μπορούμε να παράγουμε πολύ περισσότερη ενέργεια, να την καταναλώνουμε και εμείς το βράδυ, αλλά να την εξάγουμε κιόλας και έτσι να φτάσουμε στο 100% της ηλεκτρικής ενέργειας να προέρχεται από ΑΠΕ. Η Ελλάδα ήταν η πρώτη που πήρε σχήμα ενίσχυσης για την εγκατάσταση συστημάτων αποθήκευσης ενέργειας, μπαταριών και αντλησιοταμίευσης στην Ευρώπη. Το υλοποιούμε.

Αυξάνεται το όριο από τα 10,8 στα 100 κιλοβάτ στα Νομικά Πρόσωπα Δημοσίου Δικαίου προνοιακού χαρακτήρα. Είναι για λίγους ιδιώτες αυτό; Εκκλησίες, φιλανθρωπικά ιδρύματα, σχολεία, νοσοκομεία, ώστε να μπορέσουν να λάβουν όρους σύνδεσης για εφαρμογή ενεργειακού συμψηφισμού net metering, κατά προτεραιότητα. Είναι για λίγους;

Δεσμεύουμε το 20% των διαθέσιμων περιθωρίων, ανά σύστημα για την εγκατάσταση φωτοβολταϊκών σταθμών, μέχρι 10 κιλοβάτ για ενεργειακό συμψηφισμό που αφορούν αποκλειστικά παροχές οικιακών καταναλωτών μικρών επιχειρήσεων και αγροτών. Είναι για λίγους ή για πολλούς; Αυτά κάνει αυτός ο νόμος που ήρθε η αντιπολίτευση και λέει ότι δεν της αρέσει. Αυτά κάνουν οι λοιπές διατάξεις. Είναι ρουσφετολογικές αυτές οι διατάξεις; Ή είναι για να προωθηθούν οι ΑΠΕ και στους μικρούς και στα σπίτια και τις στέγες και να έχουν όφελος τα νοικοκυριά;

Μία - μία θα τις συζητήσουμε όλες τις διατάξεις, που προωθούν και τον ενεργειακό εκδημοκρατισμό και μειώνουν το κόστος της ενέργειας σε νοικοκυριά και σε ευάλωτα νοικοκυριά, αλλά προωθούν και την ανάπτυξη. Άρα, όφελος έχουν οι πολλοί μέσα από την ανάπτυξη.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Στο σημείο αυτό, κύριοι συνάδελφοι, ολοκληρώνεται η συζήτηση του νομοσχεδίου του Υπουργείου Περιβάλλοντος και Ενέργειας. Θα συνεχίσουμε αύριο Τρίτη στις 10.00΄ με την ακρόαση των φορέων και στη συνέχεια, με τη λήξη της συνεδρίασης θα περάσουμε στην 3η συνεδρίαση, όπου θα έχουμε την επεξεργασία των άρθρων του νομοσχεδίου.

Καλό βράδυ, καλή συνέχεια σε όλους.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Χιονίδης Σάββας, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Καλογιάννης Σταύρος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γάκης Δημήτριος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Συντυχάκης Εμμανουήλ, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 18.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**